﻿မၫကၧၭ Mark 1

1 ယွၩအဖိၪခွၫ ယ့ၫၡူၬဎရံၬ အဆၧၥၭထိၬအပရၧၫ့ အခၪ့ထံၭနီၪ, ဘဲၫဆၧကွ့ၭအၥၭ လၧမီၪ စအဲၫစ့ယၫ အၥိၭ, 2 ယိခွါ, ယအၪ့မၧၫ့ဝဲၩ ယၥီၫ့လဂၩ လၧအမိလ့ၩတဲၩ့ဝဲၩ နဖၧၩ့ၥၭ လၧနမ့ၬယၫ လီၫ. 3 ဆၧအလူၥီၫ လၧမံၩ့လၬကျၩ စံၭဝ့ၫ, တဲၩ့ဝဲၩ ကဆါ အဖၧၩ့ၥၭနီၪ ဆံၭ. မၩလီၩ့ အဖၧၩ့မုလဖၪနီၪဆံၭ. 4 စယီဟၫ့ ဘၭတံၫဇၫ့ဆၧ လၧမံၩ့လၬကျၩတၭ, လီၩလၩ့လၬလၩ့ ဆၧဘၭတံၫဇၫ့ ဘၪဆဲၫ့ လၧဆၧနီၫ့ယါလၩ့ထဲၩ့ၥၭ လၧဆၧကွဲၪဖျါ ဆၧဒဲၩဘၭ အဂဲးလီၫ. 5 ၦယုဒၫဖိၪ ထၧၫ့ခးယၫ ဒဲၦယရုစလံၫ့ၥံၪ ထီးအလူၬ ဂဲၫလၧအအီၪတၭ, လီၩလၩ့ အဆၧဒဲၩဘၭ တၭ, ဒိၭဘၭတံၫဇၫ့အၥၭ လၧအဝ့ၫဒၪ အစူၪဖၧၩ့ ထီးထံၫယီၫဒၫ့ အချိၬဖၧၩ့လီၫ. 6 စယီဟၫ့ ကီၩ့ၥိၭ ကလအူၭအဆီၪ့, ခဲးထူၬ အယးဒံၩ့ လၧခၧၩ့ယးဆၧဖံၭတၭ, အၪ့ ထွ့ ဒဲန့ၫမံၩ့ အစၩ့ လီၫ. 7 လီၩလၩ့လၬလၩ့ဆၧတၭ, စံၭဝ့ၫဒၪ, ၦဂဲၫဝ့ၫ လၧယလးခဲၫ့ လဂၩနီၪ ၥ့ၪနဲၪ့ယၧၩဒံၭ လီၫ. န့ၫယကူၭလၩ့ယၥၭတၭ, ကွဲၪလၩ့ခွံၬ အခၪ့ဖံၭဖျံၩနီၪ ယကြၨၭအ့ၬ. 8 ယဝ့ၫဒၪယီၩ ယဘၭတံၫဇၫ့ နၥံၪ လၧထံၫကျၩလီၫ. အ့ၪမွဲ အဝ့ၫဒၪနီၪ မိဘၭတံၫဇၫ့ နၥံၪ လၧၥၭမုဆံၫ့ဎံၪ အဖၧၩ့လီၫ. 9 ဆၧလၧမုနံၩလဖၪနီၪ ဆၧမၩအၥၭ လၧယ့ၫၡူၬ ဂဲၫစဲၪ့ထၪ့ခွံၬ လၧ[ဒိၩ့]နၭဇရ့ၭ အီၪလၧ[ခး]ဂၫလလံၫ အဖၧၩ့နီၪ ဒိၭဘၭတံၫဇၫ့အၥၭ လၧစယီဟၫ့ အစူၪဖၧၩ့ ထီးယီၫဒၫ့ အဖၧၩ့နီၪလီၫ. 10 မွဲအဂဲထုၪ့ထဲၩ့ လၧထံၫကျၩ ချဲၫ့မၬတၭ, ဒၪဘၪ မူၭခိၪ ဝဲထၪ့အၥၭတၭ, ၥၭမု ဘဲၫထိၪလွံ အၥိၭနီၪ ဂဲၫဆီးလၩ့ လၧအလီၩ့လီၫ. 11 ဆၧၥီၫလၩ့ လၧမူၭခိၪ စံၭဝ့ၫဒၪ, နဝ့ၫဒၪယီၩ, နမွဲ ယဖိၪခွၫၥၭဘီၩ့တၭ, မုၬယၥၭ လၧနၧၩလီၫ. 12 ၥၭမုနီၪ ဒုၭလ့ၩ အဝ့ၫဒၪ လၧမံၩ့လၬကျၩ ချဲၫ့မၬလီၫ. 13 အီၪဝ့ၫ လၧမံၩ့လၬကျၩ အနံၩလံဆံၫတၭ, ဘၪ ဆၧကျဲၩ့ဖစီၩ့ လၧမုၪခီၩလဲးတၭ, အီၪဝ့ၫ လၧဆၧဖိၪဆၧဎါ အမံၩ့ၥံၪ အကျၩတၭ, အၥီၫ့ၥံၪ လုအၪ့လုအီၩဝ့ၫလီၫ. 14 စယီဟၫ့ ဘၪ ဆၧဖ့ၪလၫ့ခွံၬဝ့ၫ အလးခဲၫ့နီၪ, ယ့ၫၡူၬ ဂဲၫ လၧဂၫလလံၫ အဖၧၩ့ တၭ, လီၩလၩ့လၬလၩ့ ယွၩအဘၩ့အမုး အဆၧၥၭထိၬအပရၧၫ့ စံၭဝ့ၫဒၪ, 15 အဆၧၫ့အထီ ဎွ့ၩထၪ့ယူၭ တၭ, ယွၩအဘၩ့အမုးနီၪ ဘူၭထၪ့ယူၭ, နီၫ့ယါလၩ့ထဲၩ့ နၥံၪအၥၭ ဒဲနဲၩထဲၩ့ ဆၧၥၭထိၬအပရၧၫ့နီၪ ဆံၭ. 16 အဝ့ၫဒၪ စဲၪ့ဝ့ၫ လၧကွံၩဂၫလလံၫ အနဲၩ့ထံၭ အဘိၩ့ဘၭနီၪ, ဒၪဘၪဝ့ၫ လၧၦထၧၫ့ဖုဝဲ နံၫဂၩ စစဲမၧၫ့ ဒဲစအၫ့ဒြူၫ ခွံၬၡၬ လၧကွံၩဖၧၩ့လီၫ. အဂဲးဘဲၫယီၩ မွဲၦမၩယၪလီၫ. 17 ယ့ၫၡူၬ စံၭ အဝ့ၫၥံၪ ဖိၬယခဲၫ့ဆံၭ. ယမိဒုၭကဲၪထၪ့ နၥံၪ ၦခွံၬၡၬ လၧအန့ ၦၡၩလီၫ. 18 အဝ့ၫၥံၪ စဲၪ့ဒၪခွံၬ အၡၬ ချဲၫ့မၬတၭ, ဖိၬထၪ့ အခဲၫ့လီၫ. 19 အဝ့ၫဒၪ လ့ၩဖီၩ့ခွံၬ ထီးနီၪလဆံၭတၭ, ဒၪဘၪဝ့ၫ လၧစဇ့ၭဘဒံၫ အဖိၪခွၫ စယ့မံၭ, ဒဲအထၧၫ့ဖုဝဲ စယီဟၫ့လဖၪ ဆၭထဲၩ့ အၡၬ လၧချံၫဖၧၩ့လီၫ. 20 မွဲအကိၭန့ အဝ့ၫၥံၪ ချဲၫ့မၬတၭ, အဝ့ၫၥံၪ စဲၪ့ဒၪခွံၬ အဖါ စဇ့ၭဘဒံၫ ဒဲၦလၧအအၪ့လံၩ့ဝ့ၫလဖၪ လၧအအီၪထး လၧချံၫဖၧၩ့နီၪ, ဖိၬထၪ့ အခဲၫ့လီၫ. 21 အဝ့ၫၥံၪ လ့ၩနုၬဝ့ၫ လၧကပၧနအၫ့ အဖၧၩ့နီၪ လၧမးၥံၫအနံၩ, လ့ၩနုၬဝ့ၫ လၧ၁ရိၬဖၧၩ့နီၪ ချဲၫ့မၬတၭ, ၥီၪ့ထဲၩ့ၥၫ့ထဲၩ့ဆၧလီၫ. 22 အဝ့ၫၥံၪ ထီၫမံၫထီၫမၪ လၧအၥီၪ့ဆၧၥၫ့ဆၧ အကၠီၩ့လီၫ. အဂဲးဘဲၫယီၩ မွဲအလၥီၪ့ထဲၩ့ၥၫ့ထဲၩ့ဘၪဆၧ ဘဲၫၦကွ့ၭလံၬ အၥိၭတၭ, မွဲ ဘဲၫၦအီၪလၧအစီၩ့အမၩ့ အၥိၭနီၪလီၫ. 23 ၦလၧဆၧနၪ အီၪလၧအလီၩ့ လဂၩ အီၪဝ့ၫ လၧအဝ့ၫၥံၪ အ၁ရိၬဖၧၩ့နီၪ, ကိၭၡၭထၪ့ဆၧတၭ, 24 စံၭဝ့ၫဒၪ, အၩလါ, ၦနၭဇရ့ၭဖိၪ ယ့ၫၡူၬဧ့, ဆၧဘၪဆဲၫ့ လၧပၧၩ ဒဲနၧၩ မွဲဆၧနီၪလဲၪ. မွဲနဂဲၫမၩဂၭဂီၩ့ပၧၩဆ့ဧၪ. နဝ့ၫဒၪယီၩ နမွဲ ပလၫလဂၩလဲၪနီၪ ယၥ့ၪယၫယဝ့ၫလီၫ. နမွဲ ယွၩအဆၧဆံၫ့ဎံၪ လဂၩနီၪလီၫ. 25 ယ့ၫၡူၬ အၪ့လၬ အဝ့ၫနီၪတၭ, စံၭဝ့ၫဒၪ, အီၪလၩ့မါပံၭတၭ, စဲၪ့ထၪ့ခွံၬ လၧအလီၩ့ဆံၭ. 26 ဆၧနၪနီၪ ဒုၭကဲၩ့ထၪ့ဝ့ၫ နၭနၭလ့ၬ တၭ, ကိၭၡၭထၪ့ဆၧ လၧအလူၥီၫဖၭဒိၪတၭ, စဲၪ့ထၪ့ခွံၬဝ့ၫလီၫ. 27 တၭ အဝ့ၫၥံၪ ကိၭဂၩဒ့ၭ ထီၫမံၫထီၫမၪဝ့ၫနီၪ, ထီးအဝ့ၫၥံၪ အၪ့စၪ့လိၬအၥၭ, စံၭဝ့ၫဒၪ, အယီၩမွဲ ဆၧနီၪလဲၪ, ဆၧၥီၪ့ဆၧၥၫ့ယီၩ မွဲဘဲၫၥ့ၪလဲၪ. အဂဲးဘဲၫယီၩ အဝ့ၫ မၪလူၬ ဆၧနၪလဖၪ လၧဆၧအစီၩ့အမၩ့တၭ, အဝ့ၫၥံၪ ခိၭနၪ အလူ မၬကၨ. 28 အမံၩ့ ဂၧၫ့ထၪ့ၥၩလၩ့ လၧဂၫလလံၫနီၪ ထၧၫ့ခးယၫ ချဲၫ့မၬလီၫ. 29 စဲၪ့ထၪ့ခွံၬ လၧ၁ရိၬဖၧၩ့ ချဲၫ့မၬ တၭ, အဝ့ၫၥံၪ လ့ၩနုၬဝ့ၫ လၧစယ့မံၭ ဒဲစယီဟၫ့ အၥိၭ လၧစစဲမၧၫ့ ဒဲစအၫ့ဒြူၫ အဂံၪ့ဖၧၩ့လီၫ. 30 စစဲမၧၫ့ အမံၩ့ၡါမုၪလဂၩ ဆူၪဂိၬနီၪ မံၫနၩ့ဝ့ၫဒၪတၭ, အဝ့ၫၥံၪ လီၩဘၪ ယ့ၫၡူၬ လၧအဂဲး ချဲၫ့မၬလီၫ. 31 အဝ့ၫဒၪ လ့ၩဖီၪ့ အစူၪ ဘိၭထၪ့ဝ့ၫတၭ, အဆၧဆူၪဂိၬနီၪ စဲၪ့ထၪ့ခွံၬ လၧအလီၩ့ ချဲၫ့မၬ လီၫ. တၭ ၦမုၪနီၪ မၩ အခ့ၫအၡၩ အဆၧမၩ လၧအဝ့ၫၥံၪ အဂးလီၫ. 32 မုဂၪလၩ့ ထီးမုမ့ၬ လၩ့နုၬတၭ, ၦဂဲၫဆိၬ ကယဲ ၦလၧအဘၪစူၭဘၪဆၫ, ဒဲၦလၧဆၧနၪ အီၪလၧအလီၩ့လဖၪနီၪလီၫ. 33 ၦဒိၩ့ဖိၪ ထၧၫ့ဒိၩ့ယၫ အီၪကီၪ့ဝ့ၫ လၧအဂံၪ့ တရၫ့ထံၭနီၪလီၫ. 34 အဝ့ၫဒၪ မၩဘျၪထဲၩ့ ၦလၧအဆၫ လၧဆၧစူၭဆၧဆၫ လမံၩ့မံၩ့ အၪဂၩတၭ, နၫ့ထၪ့ခွံၬ ဆၧနၪ အၪဒုၩတၭ, မွဲလၧဆၧနၪၥ့ၪယၫ အဝ့ၫ အကၠီၩ့နီၪ, ဖ့ၪလၫ့ အဝ့ၫၥံၪ ချဲၩ့ဆၧအ့ၬ. 35 မုဆဲၪ့ထၪ့ လၧဆၧခံၭဒံၭနီၪ, အဝ့ၫဒၪ ဂဲထုၪ့ဝ့ၫတၭ, စဲၪ့ထၪ့ လၧမံၩ့လၬကျၩ ဘၩဆိၪဖၪဆၧ ထီးနီၪလီၫ. 36 စစဲမၧၫ့ ဒဲၦအီၪလၧအၥိၭလဖၪနီၪ လီၩ့ဆီးဝ့ၫလီၫ. 37 ထီးအဒၪဘၪဝ့ၫတၭ, စံၭအဝ့ၫဒၪ, ၦထီးအလူၬ အၪ့ဎၬ နၧၩလီၫ. 38 အဝ့ၫဒၪ စံၭအဝ့ၫၥံၪ, မွဲၦလ့ၩၡီၩ့ လၧဒိၩ့အဘူၭလဖၪ ဘဲၫၥိၭ ယမိလီၩ့လၩ့လၬလၩ့ဆၧ ထီးနီၪဆ့ ဆံၭ. အဂဲးဘဲၫယီၩ ယဂဲၫယဝ့ၫ လၧဆၧနီၪအကၠီၩ့ လီၫ. 39 အဝ့ၫဒၪ လီၩလၩ့လၬလၩ့ဆၧ လၧအဝ့ၫၥံၪ အ၁ရိၬဖၧၩ့ လၧဂၫလလံၫ ထၧၫ့ခးယၫတၭ နၫ့ထၪ့ခွံၬ ဆၧနၪလဖၪလီၫ. 40 ၦအခံၫထူၬဆၫအၧၩ့ လဂၩ ဂဲၫလၧအအီၪတၭ, ချံၭလၩ့ အခၪ့ လၧအခၪ့ထံၭ; အၪ့ကံၩ့အၪ့ယၫဝ့ၫ, စံၭဝ့ၫဒၪ, နၥၭ အ့ၪအီၪလၧနမိမၩဆံၫ့ထၪ့ထဲၩ့ယၧၩတၭ, နမၩနဝ့ၫၥ့ၪလီၫ. 41 ယ့ၫၡူၬ ယၫ့ၥၭဝ့ၫတၭ, ယူၬထၪ့ အစူၪ ထိၭဘၪဝ့ၫတၭ, စံၭဝ့ၫဒၪ, ယၥၭအီၪ, မွဲနဆံၫ့ထၪ့ထဲၩ့ဆံၭ. 42 တၭ အဆၧခံၫထူၬဆၫအၧၩ့ စဲၪ့ထၪ့ခွံၬ လၧအလီၩ့ ချဲၫ့မၬတၭ, ဆံၫ့ထၪ့ထဲၩ့ဝ့ၫလီၫ. 43 အဆၧမၪလူၬဝ့ၫ ဆီၪ့ဆီၪ့ဂီၩ့, ကွဲၪဖျါဝ့ၫဒၪ ချဲၫ့မၬတၭ, 44 စံၭအဝ့ၫနီၪ ထီးလၩ့နၥၭ ဘဲၫၥိၭ နထီးလီၩဘၪ ၦနးဂၩ လၧဆၧနးမံၩ့ လဂ့ၩ; မွဲလါနၫ့ဘိၩ လ့ၩဒုၭနဲၪ နၥၭ လၧၦလုဆၧ တၭ, မၩဘိၪ့ဆၧ လၧစမိစ့ၭ မၪလူၬဝဲၩဝ့ၫနီၪ လၧနဆံၫ့ထၪ့ အကၠီၩ့ လၧဆၧထိးအၥၭ လၧအဝ့ၫၥံၪ အဂး ဆံၭ. 45 မွဲလါနၫ့ဘိၩ အဝ့ၫဒၪ စဲၪ့ထၪ့ခွံၬ လီၩဘၪၥၫ့ဆၧ အၪအၪလ့ၬတၭ, မၩဂၧၫ့ထၪ့ၥၩလၩ့ဆၧနီၪ ထီးယ့ၫၡူၬ လ့ၩနုၬအီၪဖျီၪဝ့ၫ လၧဒိၩ့ဖၧၩ့ ၥ့ၪလၧၩ့အ့ၬ. အ့ၪမွဲ အီၪဝ့ၫ လၧမံၩ့လၬကျၩတၭ, ၦၡၩ ဂဲၫထၪ့ လၧအလး ကိၭစီၪ့ဒ့ၭ တၭ, ထီၩ့လၧအအီၪနီၪလီၫ.

1 မုနံၩလနၩ့နၩ့ ဖီၩ့ခွံၬဝ့ၫနီၪ ယ့ၫၡူၬ လ့ၩနုၬဒီၭ လၧကပၧနအၫ့ အဖၧၩ့တၭ, ၦနါဂၧၫ့ဘၪ လၧအအီၪ လၧဂံၪ့ဖၧၩ့လီၫ. 2 ၦအၪဂၩ ဂဲၫအီၪကိၩ့အီၪကီၪ့ဝ့ၫ ချဲၫ့မၬ ထီးအလး လအီၪလၧၩ့ဘၪ လၧတရၫ့ထံၭ ဒၪလ့ၬနီၪ အီၪဝ့ၫ ဆ့အ့ၬ. အဝ့ၫဒၪ လီၩလၩ့လၬလၩ့ ဆၧအလူအထၫ လၧအဝ့ၫၥံၪ လီၫ. 3 ၦလဖၪ ဂဲၫ လၧအအီၪ တၭ, ၦလံဂၩ ဂဲၫယိၭ ၦၥံၫလခီၫဖၩ လဂၩနီၪ, 4 လၧၦခမျၧး အကၠီၩ့တၭ, လ့ၩဆိၬစိၩဝ့ၫ လၧအဂၩ့ထံၭ လၥ့ၪဘၪ အဝ့ၫၥံၪ မၩဖိးဆၧ လၧအအီၪဝ့ၫအလး အဖၫ့ခိၪနီၪ မၩခွံၬဝ့ၫတၭ, ဆဲၩလၩ့ လးမံၫ လၧၦၥံၫလခီၫဖၩ လဂၩနီၪ မံၫနၩ့ လၧအဖၧၩ့ လီၫ. 5 ထီးယ့ၫၡူၬ ဒၪဘၪ အဝ့ၫၥံၪအဆၧနဲၩ တၭ, စံၭၦၥံၫလခီၫဖၩနီၪ ဖိၪခွၫဧ့, နဆၧဒဲၩဘၭ ဖျါယူၭ. 6 ၦကွ့ၭလံၬ လနၩ့နၩ့ ဆၧၫ့နၩ့ ထီးနီၪတၭ, ဆီၫ့မီၪ့ဆၧ လၧအၥၭဖၧၩ့, 7 အယီၩလဂၩ ချဲၩ့မၪ ယွၩ ဘဲၫယီၩ မွဲဘၪလဲၪ. အ့ၪလမွဲဘၪ ယွၩလဂၩဎးနီၪ မွဲပလၫ ကွဲၪဖျါ ဆၧဒဲၩဘၭ ၥ့ၪ လဂၩလဲၪ. 8 ယ့ၫၡူၬ ၥ့ၪယၫဆၧ လၧအၥၭဖၧၩ့ ချဲၫ့မၬ လၧၦလဖၪနီၪ ဆီၫ့မီၪ့ဆၧ လၧအၥၭခံဖၧၩ့ ဘဲၫနီၪတၭ, စံၭအဝ့ၫၥံၪ, မွဲဘၪနီၫ နၥံၪ ဆီၫ့မီၪ့ ဆၧလဖၪနီၪ လၧနၥံၪ အၥၭခံဖၧၩ့လဲၪ. 9 မွဲအယီၫ ထံၪထံၪလဲၪ, ၦစံၭၦၥံၫလခီၫဖၩ, နဆၧဒဲၩဘၭ ဖျါယူၭနီၪ မွဲအယီၫလဆံၭဧၪ, ၦစံၭ ဂဲထုၪ့ဆိၬထၪ့ နလးမံၫတၭ, စဲၪ့ထၪ့ ဆံၭနီၪ, မွဲအယီၫလဆံၭဧၪ, 10 မွဲလါနၫ့ဘိၩ ဘဲၫၥိၭ နၥံၪ မိၥ့ၪယၫ လၧၦၡၩအဖိၪခွၫလဂၩယီၩ အီၪလၧအစီၩ့အမၩ့ လၧအကွဲၪဖျါ ဆၧဒဲၩဘၭ ၥ့ၪဝ့ၫ တၭ, (စံၭၦၥံၫလခီၫဖၩ လဂၩနီၪ,) 11 ယစံၭနၧၩ, ဂဲထုၪ့တၭ, ဆိၬထၪ့ နလးမံၫ, ထဲၩ့ထဲၩ့ လၧနဂံၪ့ဆံၭ. 12 အဝ့ၫနီၪ ဂဲထုၪ့ဝ့ၫ ချဲၫ့မၬတၭ, ဆိၬထၪ့ အလးမံၫ, စဲၪ့ထၪ့ဝ့ၫ လၧၦထီးအလူၬ အမ့ၬယၫ, ထီးၦၡၩ ထီၫမံၫထီၫမၪ ထီးအလူၬတၭ, စံၭထၪ့အၪ့အူၭ ယွၩ, စံၭဝ့ၫဒၪ, ဆၧဘဲၫယီၩ ၦဒၪဘၪ နးဆိၭအ့ၬ. 13 အဝ့ၫဒၪ စဲၪ့ထၪ့ဒီၭ ထီၩ့လၧကွံၩအနဲၩ့ထံၭတၭ, ၦခမျၧး ထီးအလူၬ ဂဲၫလၧအအီၪ မွဲအၥီၪ့ထဲၩ့ၥၫ့ထဲၩ့ အဝ့ၫၥံၪလီၫ. 14 အဝ့ၫဒၪ စဲၪ့ထၪ့ဝ့ၫ တၭ, ဒၪဘၪ စအၫလဖံအၧၭ အဖိၪခွၫ စလံဝဲၫ လဂၩ ဆၧၫ့နၩ့ လၧၦအၪ့ကံၩ့အခီၫ့ အလးတၭ, စံၭအဝ့ၫနီၪ ဖိၬယခဲၫ့ဆံၭ. အဝ့ၫ ဂဲထုၪ့တၭ, ဖိၬထၪ့ အခဲၫ့လီၫ. 15 ဆၧမၩအၥၭ လၧယ့ၫၡူၬ ဆၧၫ့နၩ့ ဒံၩ့ခံၫ့ လၧစပွဲထံၭ လၧဂံၪ့ဖၧၩ့ အဘိၩ့ဘၭတၭ, ၦအၪ့ကံၩ့အခီၫ့ ဒဲၦဆၧဒဲၩဘၭဖိၪ အၪဂၩ ဆၧၫ့နၩ့ဒံၩ့ခံၫ့ဎုၬဆ့ လၧယ့ၫၡူၬ, ဒဲလၧအထံၩအဖျဲၥံၪ အၥိၭလီၫ. အဂဲးဘဲၫယီၩ အီၪဝ့ၫ အၪဂၩတၭ, ဖိၬထၪ့ အခဲၫ့လီၫ. 16 ၦကွ့ၭလံၬ ဒဲၦဖၫရစံၫၥံၪ ဒၪဘၪ လၧအအၪ့ဎုၬဆၧ လၧၦအၪ့ကံၩ့အခီၫ့, ဒဲလၧၦဆၧဒဲၩဘၭဖိၪလဖၪ အၥိၭ တၭ, စံၭအထံၩအဖျဲၥံၪ, မွဲဘၪနီၫ လၧအဝ့ၫဒၪ အၪ့ဎုၬဆၧ ဒဲအီၩဎုၬဆၧ လၧၦအၪ့ကံၩ့အခီၫ့ ဒဲၦဆၧဒဲၩဘၭဖိၪလဖၪ အၥိၭလဲၪ. 17 ယ့ၫၡူၬ နါဂၧၫ့ဝ့ၫတၭ, စံၭအဝ့ၫၥံၪ, ၦလၧအအီၪဆီၪ့အီၪချဲၫ့လဖၪ မၩ ၥံၪ[ၥံၪ့ဎွံ]ဆရၫအလး အီၪအ့ၬ. မၩဝ့ၫအလး အီၪန့ၫ ၦလၧအဆၫလဖၪလီၫ. ယဂဲၫကိၭထဲၩ့ ၦအတီၩအလီၩ့အ့ၬ. အ့ၪမွဲ ၦဆၧဒဲၩဘၭဖိၪ [လၧဆၧနီၫ့ယါလၩ့ထဲၩ့ၥၭ အဂဲး]လီၫ. 18 စယီဟၫ့, ဒဲၦဖၫရစံၫ အထံၩအဖျဲၥံၪ ဒုၪဆၧအၪ့ဆၧအီၩတၭ, ဂဲၫဝ့ၫ လၧအအီၪ, စံၭဝ့ၫဒၪ, မွဲဘၪနီၫ လၧစယီဟၫ့, ဒဲၦဖၫရစံၫ အထံၩအဖျဲၥံၪ ဒုၪဆၧအၪ့ဆၧအီၩတၭ, နထံၩနဖျဲၥံၪ လဒုၪဘၪ ဆၧအၪ့ဆၧအီၩလဲၪ. 19 ယ့ၫၡူၬ လီၩဘၪ အဝ့ၫၥံၪ, ထီးတလၭမူၭအခွၫ အီၪလၧအၥိၭ အဘိၩ့ဘၭ နီၪ, တလၭမူၭအဖျဲၥံၪ ဒုၪဆၧအၪ့ဆၧအီၩ မိၥ့ၪဧၪ. တလၭမူၭအခွၫ အီၪလၧအၥိၭ အဘိၩ့အဘၭတၭ, အဝ့ၫၥံၪ ဒုၪဆၧအၪ့ဆၧအီၩၥ့ၪအ့ၬ. 20 မွဲလါနၫ့ဘိၩ အနံၩအၥၫ့ မိဘၪ လၧဆၧမိထုၭဖၭ တလၭမူၭအခွၫ လၧအအီၪလီၫ. ထီးနီၪလဖၧၫ့ မွဲအမိဒုၪဆၧအၪ့ဆၧအီၩ လၧမုနံၩနီၪလီၫ. 21 ဆၧအကီၩ့အၥိၭအလံၩနီၪ ၦဆၭဘုၭထၬဝ့ၫ လၧဆၧအၥၫ့ နးဂၩအ့ၬ. အ့ၪမၩဝ့ၫ ဘဲၫနီၪတၭ, ဆၧအၥၫ့ လၧအမၩဎွ့ၩဝ့ၫနီၪ, မိၡၫ့ယၬခွံၬ ဆၧအလံၩတၭ, အဖၧၩ့လးနီၪ ယၬလဲထၪ့ဝ့ၫ လီၫ. 22 ဆၧလၧထိၪ့ဆၧဖံၭအလံၩ အဖၧၩ့နီၪ, ၦလူၫနုၬဝ့ၫ စဘံၭထံၫအၥၫ့အ့ၬ. အ့ၪမၩဝ့ၫ ဘဲၫနီၪတၭ, စဘံၭထံၫအၥၫ့ မိမၩဖီးဖၭ ထိၪ့ဆၧဖံၭနီၪတၭ, စဘံၭထံၫ ယွၩလၩ့ခွံၬဝ့ၫတၭ, ထိၪ့ဆၧဖံၭ မိဂၭဂီၩ့ဝ့ၫ လီၫ. အ့ၪမွဲ စဘံၭထံၫအၥၫ့နီၪ ၦလူၫနုၬဝ့ၫ လၧထိၪ့ဆၧဖံၭအၥၫ့ အဖၧၩ့လီၫ. 23 ဆၧမၩအၥၭ လၧယ့ၫၡူၬ လ့ၩဆၧ လၧဆံၬဖၧၩ့ လၧမးၥံၫအနံၩ တၭ, အထံၩအဖျဲလဖၪ လ့ၩ လၧယၫ အဘိၩ့ဘၭနီၪ, ဒ့ၭန့ ဘုၪအဆဲၩၥံၪလီၫ. 24 ၦဖၫရစံၫၥံၪ စံၭအဝ့ၫနီၪ, ယိခွါ, ဆၧလဂ့ၩမၩဘၪ လၧမးၥံၫအနံၩယီၩ မွဲဘၪနီၫ နထံၩနဖျဲၥံၪ မၩလဲၪ. 25 အဝ့ၫဒၪ စံၭအဝ့ၫၥံၪ, စဒၫဝံၭ ဒဲၦအီၪဝ့ၫလၧအၥိၭလဖၪ ဆၧၥၭဝံအၥၭတၭ, ထီးအလးနီၪ, မၩဆၧ ဘဲၫအံၩဘဲၫအိၩတၭ, မွဲနၥံၪ လဖီဘၪဧၪ. 26 အဝ့ၫဒၪ လ့ၩနုၬ လၧယွၩအဂံၪ့ဖၧၩ့, လၧၦလုဆၧအခိၪ စအဘဲအၥၫ အမုနံၩလဖၪ တၭ, အၪ့ ဆၧမ့ၬယၫအကိၪ လၧၦလဂ့ၩ အၪ့ဘၪ; ဂ့ၩအၪ့န့ၫ ၦလုဆၧလဖၪ, ဖ့ၪလၫ့ အၥိၭဆ့, ဘဲၫၥ့ၪလဲၪ ဘဲၫၥ့ၪလဲၪနီၪ, မွဲနၥံၪ ဖီဘၪအ့ၬဧၪ. 27 အဝ့ၫဒၪ စံၭအဝ့ၫၥံၪ, ဆၧလၧမးၥံၫအနံၩနီၪ အီၪဝ့ၫလၧၦၡၩ အဂး တၭ, ၦၡၩ အီၪဝ့ၫ လၧမးၥံၫအနံၩ အဂးအ့ၬ. 28 အနီၪတၭ ဆၧလၧၦၡၩ အဖိၪခွၫယီၩ မွဲမးၥံၫနံၩ အကဆါဆ့လီၫ.

1 အဝ့ၫဒၪ လ့ၩနုၬဒီၭဝ့ၫ လၧ၁ရိၬဖၧၩ့နီၪ, ၦအစူၪၥံၫလခီၫ အီၪဝ့ၫ ထီးနီၪ လဂၩလီၫ. 2 လၧမးၥံၫအနံၩနီၪ, မွဲ အမိမၩဘျၪထဲၩ့ဆၧ, လမၩဘျၪထဲၩ့ဘၪဆၧလဲၪနီၪ, ၦယိၥူၪဝ့ၫ ဘဲၫၥိၭ အမိအီၪက့ၪ ဆၧမၪ လၧအလီၩ့လီၫ. 3 အဝ့ၫဒၪ စံၭ ၦလၧအစူၪၥံၫ လဂၩနီၪ, ဂဲထုၪ့ထၪ့ လၧဆၧၥၭကျၩဆံၭ. 4 တၭ စံၭၦလဖၪနီၪ ဆၧလၧမးၥံၫအနံၩနီၪ မွဲအကြၨၭမၩ ဆၧဂ့ၩ, မၩ ဆၧအၧၩ့လဲၪ. မွဲအကြၨၭထိးထဲၩ့တၩ့ထဲၩ့ ၥၭမၧၫ့နီၪ မၩၥံၫ ၥၭမၧၫ့လဲၪ. အဝ့ၫၥံၪ အီၪလၩ့မါပံၭလီၫ. 5 မွဲအၥုၪ့အုၭ အၥၭအုၭ လၧအဝ့ၫၥံၪ အၥၭနီၩ့ အကၠီၩ့တၭ, ယိဆၧဝၬဝၬ လၧအၥၭခိထၪ့တၭ, စံၭၦလဂၩနီၪ ယူၬထၪ့ နစူၪဆံၭ. အဝ့ၫဒၪ ယူၬထၪ့ဝ့ၫတၭ, အစူၪ အီၪဆီၪ့ထၪ့ထဲၩ့ဝ့ၫဒၪ လီၫ. 6 ၦဖၫရစံၫၥံၪ စဲၪ့ထၪ့ခွံၬဝ့ၫ ချဲၫ့မၬတၭ, ဘဲၫၥိၭ အမိမၩဂၭဂီၩ့ဝ့ၫ ဘဲၫၥ့ၪလဲၪ ဘဲၫၥ့ၪလဲၪနီၪ, ကၩ့ကၩလိၬအၥၭ လၧၦဟရိဒအၫ့ဖိၪလဖၪ လီၫ. ၦခမျၧး လၧကွံၩဂၫလလံၫ အနဲၩ့. 7 ယ့ၫၡူၬ ဒဲအထံၩအဖျဲလဖၪ စဲၪ့ထၪ့ဝ့ၫ လၧကွံၩနဲၩ့ထံၭတၭ, ၦခမျၧးဖၭဒိၪ လၧဂၫလလံၫ ဒဲလၧယုဒၫ, 8 ဒဲလၧယရုစလံၫ့, ဒဲလၧအံၫဒုၫမံအၫ, ဒဲလၧထံၫယီၫဒၫ့ ဝါလခီၫၥံၪ ဖိၬထၪ့အခဲၫ့လီၫ. ၦခမျၧးဖၭဒိၪ လၧတဲအၫ, ဒဲလၧစဲဒၧၫ့ အနဲၩ့ထံၭလဖၪ ထီးအနါဂၧၫ့ အမၩ ဆၧလၩ့လၭလဖၪတၭ, ဂဲၫဝ့ၫ လၧအအီၪလီၫ. 9 အဝ့ၫဒၪ မၪလူၬ အထံၩအဖျဲၥံၪ ဘဲၫၥိၭ ချံၫဖိၪ နးဖျိၪ့ မိဖိၬအခဲၫ့ လၧၦခမျၧး အကၠီၩ့, ဘဲၫၥိၭ အဝ့ၫၥံၪ ထီးဘၪထံၭ လၧအဝ့ၫဒၪ လဂ့ၩနီၪလီၫ. 10 အဂဲးဘဲၫယီၩ အဝ့ၫဒၪ မၩဘျၪထဲၩ့ယူၭ ၦအၪဂၩ ထီးဒၪ ၦလၧအဘၪ ဆၧစူၭဆၧဆၫလဖၪ ဂဲၫနုၬဆီၪ့ ဘဲၫအမိထိၭဘၪ အဝ့ၫ အၥိၭလီၫ. 11 ဆၧနၪလဖၪ ထီးအဒၪဘၪဝ့ၫတၭ, ထွံၩလၩ့ လၧအခၪ့ထံၭ, ကိၭၡၭထၪ့ဆၧတၭ, စံၭဝ့ၫဒၪ, နဝ့ၫဒၪယီၩ နမွဲ ယွၩအဖိၪခွၫလီၫ. 12 အဝ့ၫဒၪ မၪလူၬ အဝ့ၫၥံၪ လၩ့ထံးလၩ့ဆ့ၭ ဘဲၫၥိၭ အထီးမၩဖျီၪထၪ့ဝ့ၫ လဂ့ၩလီၫ. 13 မွဲအလ့ၩထၪ့ လၧခိၪလီၩ့ အလီၩ့ တၭ, ကိၭန့ ၦလၧအဘၪ အၥၭလဖၪနီၪ, အဝ့ၫၥံၪ ဂဲၫလၧအအီၪ လီၫ. 14 အဝ့ၫဒၪ အီၪက့ၪလၩ့ ၦလဆံၫနံၫဂၩ ဘဲၫအမိအီၪလၧအၥိၭတၭ, ဘဲၫၥိၭ အမိအၪ့မၧၫ့ အလ့ၩ လီၩလၩ့လၬလၩ့ဆၧ, 15 ဒဲအီၪဝ့ၫ လၧအစီၩ့အမၩ့ ဘဲၫၥိၭ အမိမၩဘျၪထဲၩ့ ဆၧစူၭဆၧဆၫ, ဒဲနၫ့ထၪ့ခွံၬ ဆၧနၪလဖၪလီၫ. 16 စစဲမၧၫ့ ကိၭဝ့ၫ အမံၩ့အၥၫ့ လၧစပံတၧၫ, 17 ဒဲစဇ့ၭဘဒံၫ အဖိၪခွၫ စယ့မံၭ, အထၧၫ့ဖုဝဲ စယီဟၫ့ ကိၭဝ့ၫ အမံၩ့အၥၫ့ စဘိအနၧက့ၭ, ဘဲၫၦစံၭဆၧ အၥိၭ, ၦလၫ့ အဖိၪခွၫၥံၪ လီၫ. 18 ဒဲစအၫ့ဒြူၫ, ဒဲစဖံလံၭ, ဒဲစဘၫၥီလမုၫ, ဒဲစမၭၥုၫ ဒဲစထီမၭ, ဒဲစအၫလဖံအၧၭ အဖိၪခွၫ စယ့မံၭ, ဒဲစၥၭဒံအၧၭ, ဒဲၦကၫနအၫ့ဖိၪ စစဲမၧၫ့, 19 ဒဲၦလၧအဖ့ၪလၫ့ခွံၬ အဝ့ၫ စယုဒၫအံၭစကၫရအၧၭနီၪလီၫ. အဝ့ၫၥံၪ လ့ၩနုၬဝ့ၫ လၧအဂံၪ့ဖၧၩ့တၭ, 20 ၦခမျၧး အီၪကိၩ့အီၪကီၪ့ဒီၭတၭ, န့ၫအအၪ့ဆၧနီၪ ချုၭအ့ၬ. 21 ထီးယ့ၫၡူၬ အဘူၭအထံး နါဂၧၫ့ဝ့ၫတၭ, လ့ၩထၪ့ ဘဲၫၥိၭ အမိဖီၪ့ထၬ အဝ့ၫဒၪလီၫ. အဂဲးဘဲၫယီၩ အဝ့ၫၥံၪ စံၭဝ့ၫ, မွဲအဖျုထၪ့ လီၫ. 22 ၦကွ့ၭလံၬလဖၪ လၧအဂဲၫလၩ့ လၧယရုစလံၫ့ စံၭဝ့ၫဒၪ, မွဲဘၫအလၭစဘၧၭ အီၪဝ့ၫ လၧအလီၩ့ တၭ, နၫ့ထၪ့ခွံၬ ဆၧနၪ လၧဆၧနၪအခိၪ အကၠီၩ့လီၫ. 23 အဝ့ၫဒၪ ကိၭန့ အဝ့ၫၥံၪ လၧအအီၪတၭ, လီၩဘၪဝ့ၫ လၧဆၧချဲၩ့အဒီၩ့ မုၪခီၩလဲး နၫ့ထၪ့ခွံၬ မုၪခီၩလဲးနီၪ မိၥ့ၪ ဘဲၫၥ့ၪလဲၪ. 24 ဆၧအဘၩ့အမုး အ့ၪလၩ့ဖၭလိၬအၥၭတၭ, ဆၧလၧအဘၩ့အမုးနီၪ အီၪဂုးခၧၫ့ဝ့ၫ ၥ့ၪအ့ၬ. 25 ဂံၪ့ၥံၪဎၫ့ၥံၪ အ့ၪလၩ့ဖၭလိၬအၥၭတၭ, ဆၧလၧဂံၪ့နီၪ အီၪဂုးခၧၫ့ဝ့ၫ ၥ့ၪအ့ၬ. 26 မုၪခီၩလဲး အ့ၪထၫ့ဒုၪဒၩ မုၪခီၩလဲးတၭ, လၩ့မုလၩ့ဖၭဝ့ၫတၭ, အီၪဂုးခၧၫ့ဝ့ၫ လၥ့ၪဘၪတၭ, မိထုၬဝ့ၫဒၪလီၫ. 27 ၦအ့ၪလစၧၩ့ထၬဆိၫဒၪခလူၬ ဘၪ ၦအဂဲးဆီၪ့နီၪ, မွဲအနုၬအၪ့ဂူၬန့ အဆၧ လၧအဂံၪ့ဖၧၩ့ မိၥ့ၪ ဘဲၫၥ့ၪလဲၪ, အ့ၪမၩဘဲၫနီၪ ဂီၩ့တၭ, အၪ့ဂူၬန့ အဆၧၥ့ၪလီၫ. 28 ယလီၩဘၪ နၥံၪတီၩတီၩယီၩ, ကယဲ ဆၧဒဲၩဘၭ ထီးအလူၬ, ဒဲထီးဒၪ ဆၧဒုၪဒွ့ၪ လၧၦဒုၪဒွ့ၪဝ့ၫနီၪ, ဆၧမိမၩဖီၩ့မၩဖျ့ၭန့ ၦၡၩ အဖိၪခွၫၥံၪလီၫ. 29 အ့ၪမွဲ ထီးဒၪ ၦလဂၩဂၩ လၧအဒုၪဒွ့ၪဘၪ ၥၭမုဆံၫ့ဎံၪနီၪ ဆၧမၩဖီၩ့မၩဖျ့ၭ အဆၧဒဲၩဘၭ နးဆိၭအ့ၬ. မွဲအကြၨၭဘၪ ဆၧစ့ၩရၫ့စၪ အဆိၩဆိၩအကၠၪကၠၪလီၫ. 30 အဂဲးဘဲၫယီၩ အဝ့ၫၥံၪ စံၭဝ့ၫ, ဆၧနၪ အီၪလၧအလီၩ့လီၫ. 31 ထီးနီၪလဖၧၫ့ အမိ ဒဲအထၧၫ့ဖုဝဲၥံၪ ဂဲၫထီၩ့ဝ့ၫနီၪ ဆၧၫ့ထုၪ့ လၧခီၫ့တၭ, အၪ့မၧၫ့ အလ့ၩ ကိၭန့ အဝ့ၫလီၫ. 32 ၦခမျၧး ဆၧၫ့နၩ့ဝၬဖီၩ့ဝ့ၫတၭ, အဝ့ၫၥံၪ စံၭဝ့ၫဒၪ, ယိခွါ, နမိ ဒဲနထၧၫ့ဖုဝဲၥံၪ အီၪလၧခီၫ့တၭ, အၪ့ဎၬ နၧၩလီၫ. 33 အဝ့ၫဒၪ ချဲၩ့ဆၧၫ့ဝ့ၫတၭ, စံၭဝ့ၫဒၪ, ယမိ မွဲဂ့ၩ, ယထၧၫ့ဖုဝဲလဖၪ မွဲဂ့ၩ, မွဲပလၫလဖၪလဲၪ. 34 ယိဝၬဝၬ ၦဆၧၫ့နၩ့ ဝၬဖီၩ့ဝ့ၫလဖၪတၭ, စံၭဝ့ၫဒၪ, ယိခွါ, ယမိ ဒဲယထၧၫ့ဖုဝဲလဖၪလီၫ. 35 အဂဲးဘဲၫယီၩ ထီးဒၪ ၦလၧအမၩဝ့ၫ ထီးဒၪ ယွၩအၥၭ လဂၩဂၩနီၪ, အဝ့ၫဒၪမွဲ ယထၧၫ့ဖုဝဲမုၪ, ဒဲယထၧၫ့ဖုဝဲခွၫ, ဒဲယမိလီၫ.

မၫကၧၭ Mark 4

1 အဝ့ၫဒၪ ၥီၪ့ထဲၩ့ၥၫ့ထဲၩ့ဒီၭဝ့ၫ လၧကွံၩနဲၩ့ တၭ, ၦခမျၧးဖၭဒိၪ အီၪကီၪ့ လၧအအီၪ ထီးအထၪ့ဝ့ၫ လၧချံၫဖၧၩ့ ဘဲၫၥိၭ အမိဆၧၫ့နၩ့ လၧကွံၩဖၧၩ့တၭ, ၦခမျၧး အီၪဝ့ၫ လၧကွံၩနဲၩ့ လၧခီၫ့ ထီးအလူၬလီၫ. 2 အဝ့ၫဒၪ ၥီၪ့ထဲၩ့ၥၫ့ထဲၩ့ အဝ့ၫၥံၪ လၧဆၧအၪမံၩ့ လၧဆၧချဲၩ့အဒီၩ့ တၭ, လီၩဘၪဝ့ၫ လၧဆၧၥီၪ့ဆၧၥၫ့ အဖၧၩ့လီၫ. 3 ခိၭနၪ ဘီၪ, ယိခွါ, ၦလၧအဎွံၪဆၧ လဂၩ လ့ၩဎွံၪဆၧလီၫ. 4 လၧအဎွံၪဆၧနီၪ လနၩ့နၩ့ လၩ့ဘၪဝ့ၫ လၧဖၧၩ့ၥၭ အနဲၩ့ထံၭ တၭ, ထိၪၥံၪလံၪၥံၪ ဂဲၫအၪ့ခွံၬဝ့ၫလီၫ. 5 အဂူၫဂၩ လနၩ့နၩ့ လၩ့ဘၪဝ့ၫ လၧလိးကျၩ ထီးဂၪ့ခိၪ အီၪလအၪဘၪ, မွဲဂၪ့ခိၪ လယိၬဘၪနီၪ မဲၪထၪ့ဝ့ၫ ချဲၫ့မၬ လီၫ. 6 ထီးမုမ့ၬ ထၪ့, ဘၪခိဎီၩဝ့ၫတၭ, အဝံ လအီၪဘၪနီၪ ဎဲၫ့ထၪ့ခွံၬဝ့ၫလီၫ. 7 အဂူၫဂၩ လနၩ့နၩ့ လၩ့ဘၪဝ့ၫ လၧဆၧဆူၪဆၧမဲၪ အကျၩတၭ, ဆၧဆူၪဆၧမဲၪ မဲၪထၪ့ဝ့ၫတၭ, ခဲၪဘံၭခွံၬဝ့ၫနီၪ ၥၪထၪ့ဝ့ၫအ့ၬ. 8 အဂူၫဂၩ လနၩ့နၩ့ လၩ့ဘၪဝ့ၫ လၧဂၪ့ခိၪဂ့ၩတၭ, မဲၪထၪ့ဝ့ၫနီၪ, အၪထၪ့ဝ့ၫ လနၩ့နၩ့ အၪနဲၪ့ထဲၩ့ အလးၥၧၫ့ဆံၫ, လနၩ့နၩ့ ဎူၫဆံၫ, လနၩ့နၩ့ လယၩလီၫ. 9 အဝ့ၫဒၪ စံၭဝ့ၫ, ၦအီၪလၧအနါ လၧအနါဂၧၫ့ဆၧနီၪ မွဲအနါဂၧၫ့ဒၪဝ့ၫ ဆံၭ. 10 ဆၧမၩအၥၭ ထီးအအီၪဝ့ၫ လဂၩဎးနီၪ, ၦအီၪဝၬဖီၩ့ဝ့ၫ ဒဲၦလဆံၫနံၫဂၩ အၪ့စၪ့ဝ့ၫ လၧဆၧချဲၩ့အဒီၩ့ အဂဲးလီၫ. 11 အဝ့ၫဒၪ စံၭၦလဖၪနီၪ, ယွၩအဘၩ့အမုး အဆၧအီၪၥူၪနီၪ ဆၧဖ့ၪၥ့ၪယၫ နၥံၪလီၫ. အ့ၪမွဲ ၦအီၪလၧခီၫ့လဖၪနီၪ, ဆၧထီးအလူၬယီၩ ကဲၪထၪ့ဝ့ၫ အဒီၩ့အထ့ၬ လၧအမ့ၬယၫ, 12 ဘဲၫၥိၭ အယိဆၧနီၪ မိယိဆၧတၭ, ဒၪဘၪဆၧအ့ၬ; နါဂၧၫ့ဆၧနီၪ နါဂၧၫ့ဝ့ၫတၭ, နၪဝ့ၫၥ့ၪအ့ၬ. ဘၪလဘၪ မိကၠၪလီၩ့အၥၭတၭ, ဆၧမိမၩဖီၩ့ခွံၬ အဆၧဒဲၩဘၭလီၫ. 13 အဝ့ၫဒၪ စံၭၦလဖၪနီၪ, ဆၧချဲၩ့အဒီၩ့ယီၩ မွဲနၥံၪ နၪလၥ့ၪဘၪဧၪ. အ့ၪမွဲဘဲၫနီၪတၭ, မွဲနၥံၪၥ့ၪ ဆၧချဲၩ့အဒီၩ့ ထီးအလူၬ မိၥ့ၪ ဘဲၫၥ့ၪလဲၪ. 14 ၦလၧအဎွံၪဆၧနီၪ မွဲအဎွံၪ ဆၧအလူအထၫ လီၫ. 15 ၦအီၪလၧဖၧၩ့ၥၭ အနဲၩ့ထံၭ ထီးဆၧအလူအထၫ ဘၪ ဆၧဎွံၪအၥၭလဖၪနီၪ, မွဲ အယီၩ, ထီးအနါဂၧၫ့ဆၧ တၭ, မုၪခီၩလဲး ဂဲၫမၩန့ထၪ့ခွံၬ ဆၧအလူအထၫ လၧအဘၪ ဆၧဎွံၪအၥၭ လၧအဖၧၩ့ ချဲၫ့မၬလီၫ. 16 ဘဲၫနီၪအၥိၭ, ၦလၧအဘၪ ဆၧဎွံၪအၥၭ လၧလိးကျၩလဖၪနီၪ, မွဲ အယီၩ, ထီးအနါဂၧၫ့ ဆၧအလူအထၫတၭ, မၩန့ဝ့ၫ လၧအၥုၪ့ထိၬၥၭထိၬ ချဲၫ့မၬတၭ, 17 အဝံ လအီၪဘၪ လၧအနၫ့ဆါဒၪဝ့ၫ အဖၧၩ့တၭ, အီၪဝ့ၫ လဆိလလး လီၫ. လၧခဲၫ့ထဲၩ့ ဆၧၡၪ့ဆၧနၭ မွဲဂ့ၩ, ဆၧမၩအၧၩ့မၩနၭ မွဲဂ့ၩ, ထီးအအီၪထၪ့ဝ့ၫ လၧဆၧအလူအထၫ အကၠီၩ့ တၭ အၥုၪ့အၥၭ ဂၭဂီၩ့ခွံၬဝ့ၫ ချဲၫ့မၬလီၫ. 18 ၦလၧအဘၪ ဆၧဎွံၪအၥၭ လၧဆၧဆူၪဆၧမဲၪ အကျၩလဖၪနီၪ, မွဲ အယီၩ, ၦလၧအနါဂၧၫ့ ဆၧအလူအထၫတၭ, 19 အၪ့ယိၪ ဆၧဘၪဆဲၫ့ လၧအယီၩလကၠၪတၭ, ဆၧအၪ့လံၬအၪ့လီၫ ဘၪဆဲၫ့ လၧအစူၪလးခၪ့ခိၪအၪနီၪ, ၥၭကွံၩဆၧ လၧအဂူၫဂၩလဖၪ ဂဲၫနုၬဝ့ၫတၭ, ခဲၪဘံၭခွံၬ ဆၧအလူအထၫတၭ, ၥၪထၪ့ဝ့ၫအ့ၬ. 20 ၦလၧအဘၪဎွံၪအၥၭ လၧဂၪ့ခိၪ အဂ့ၩလဖၪနီၪ, မွဲ အယီၩ, ၦလၧအနါဂၧၫ့ဆၧ အလူ, ဒဲဒိၭန့ဝ့ၫနီၪ ၥၪထၪ့ဝ့ၫ လနၩ့နၩ့ ၥၧၫ့ဆံၫ, လနၩ့နၩ့ ဎူၫဆံၫ, လနၩ့နၩ့ လယၩလီၫ. 21 အဝ့ၫဒၪ စံၭၦလဖၪနီၪ, ၦဂဲၫဆိၬမ့ၪဒိၩ့တၭ, အီၪက့ၪလၩ့ လၧဒၩ့ မွဲဂ့ၩ, ခၬ မွဲဂ့ၩ, အဖၫ့လၬဆ့ဧၪ, ၦအီၪက့ၪထၪ့ဝ့ၫ လၧမ့ၪဒိၩ့အလး မွဲအ့ၬဧၪ. 22 အဂဲးဘဲၫယီၩ ဆၧအီၪ လၧဆၧကဒုၩနီၪ, လမိဖျီၪထၪ့ဘၪဝ့ၫတၭ, အီၪဝ့ၫ နးမံၩ့အ့ၬ. ဆၧလၧအအီၪၥူၪနီၪ, လဂဲၫအီၪဖျီၪထၪ့ဘၪဝ့ၫတၭ, အီၪဝ့ၫ နးမံၩ့အ့ၬ. 23 ၦလဂၩဂၩ အ့ၪအီၪလၧအနါ လၧအနါဂၧၫ့ဆၧနီၪ, မွဲအနါဂၧၫ့ဒၪဝ့ၫ ဆံၭ. 24 အဝ့ၫဒၪ စံၭၦလဖၪနီၪ, နၥံၪ နါဂၧၫ့ဆၧ ဘဲၫၥ့ၪလဲၪ ဘဲၫၥ့ၪလဲၪနီၪ, ထီးလၩ့နၥံၪအၥၭဆံၭ. နၥံၪ မိဘၪ ဆၧတိၪ့န့ နၥံၪ ဘဲၫနၥံၪ တိၪ့န့ဆၧ အၥိၭနီၪတၭ; ဆၧမိဖ့ၪလၫ့ အၪထၪ့ဒံၭ လၧနၥံၪ အဂးဒံၭလီၫ. 25 အဂဲးဘဲၫယီၩ ထီးဒၪ ၦလၧအန့ဘၪဝ့ၫ လဂၩဂၩနီၪ, ဆၧမိဖ့ၪလၫ့ အဝ့ၫနီၪလီၫ. ၦလၧအလန့ဘၪဆၧ ထီးဒၪ အဆၧအီၪ ဒၪလ့ၬနီၪ, ဆၧမိမၩန့ထဲၩ့ဝ့ၫ လၧအအီၪလီၫ. 26 အဝ့ၫဒၪ စံၭဝ့ၫ, ယွၩအဘၩ့အမုးယီၩ, မၩအၥၭ ဘဲၫၦၡၩ ဎွံၪလၩ့ ဆၧချံၫ လၧဂၪ့ခိၪ တၭ, 27 မံၫဝ့ၫတၭ ဂဲထုၪ့ဝ့ၫ လၧမုနၩ ဒဲလၧမုဆၫနီၪ, ဆၧချံၫ မဲၪထၪ့ထီၫထၪ့ဝ့ၫ ဘဲၫၥ့ၪလဲၪ ဘဲၫၥ့ၪလဲၪနီၪ, မွဲအဝ့ၫ လၥ့ၪယၫဘၪလီၫ. 28 အဂဲးဘဲၫယီၩ ဂၪ့ခိၪ ဒုၭမဲၪထၪ့ဒၪ အဆၧ, လၧအဆိၫ မွဲ အထံၭ, လၧခဲၫ့ထဲၩ့ အၥၪဆဲၩ, လၧခဲၫ့ထဲၩ့တၭ, အၥၪဆၭ ဎွ့ၩထၪ့ လၧအဆဲၩ အလီၩ့လီၫ. 29 ထီးအၥၪ အီၪတၭ, ဆၧကူၭဝ့ၫ လၧထၭဂ့ၬ ချဲၫ့မၬ လီၫ. အဂဲးဘဲၫယီၩ ကူၭဆၧအထီ ဘၪယူၭဝ့ၫယူၭ. ဆၧချဲၩ့ဒီၩ့လၩ့ ဘၪဆဲၫ့ဘၪချံၫ. 30 အဝ့ၫဒၪ စံၭဝ့ၫ, မွဲပမိမၩဎီၩ့ ယွၩအဘၩ့အမုး လၧဆၧနီၪလမံၩ့လဲၪ; မွဲပမိဒီၩ့လၩ့ဝ့ၫ လၧဆၧနီၪလမံၩ့လဲၪ. 31 မၩအၥၭ ဘဲၫဘၪအချံၫ လၧအဘၪဎွံၪလၩ့ဝ့ၫ လၧဂၪ့ခိၪ အဖၧၩ့, အထီနီၪ ဆံၭနဲၪ့ ဆၧဂူၫဆၧဂၩအချံၫ လၧဂၪ့ခိၪချိၫ့ဒံၭလီၫ. 32 ထီးအဘၪ ဆၧဎွံၪလၩ့ဝ့ၫ ဂီၩ့နီၪ, မဲၪထၪ့ဝ့ၫတၭ, ဒိၪထၪ့ ဒိၪနဲၪ့ နၪ့ၥံၪမံၩ့ၥံၪ ထီးအလူၬ တၭ, ထိၪၥံၪလံၪၥံၪ လၧမူၭဖိၭဖၫ့လဖၪနီၪ, အီၪဝ့ၫ လၧအလၩၡူၪၥ့ၪလီၫ. 33 ဘဲၫနီၪအၥိၭ, အဝ့ၫဒၪ ချဲၩ့ဒီၩ့လၩ့ဆၧ အၪမံၩ့တၭ, လီၩလၩ့လၬလၩ့ ဆၧအလူအထၫ ဘဲၫၦခိၭနၪဝ့ၫၥ့ၪ အၥိၭနီၪလီၫ. 34 အ့ၪလမွဲဘၪ ဆၧချဲၩ့အဒီၩ့တၭ, လီၩဘၪဆၧ လၧအဝ့ၫၥံၪအ့ၬ. ထီးအအီၪ လၧဆၧကဒုၩအလးတၭ, လီၩဖျီၪထၪ့ အထံၩအဖျဲၥံၪ လၧအခီၫပယီၫ ထီးအလူၬလီၫ. 35 လၧမုနံၩနီၪ ထီးမုဂၪလၩ့တၭ, အဝ့ၫဒၪ စံၭၦလဖၪနီၪ, မွဲပခၫ့ဂၬၡီၩ့ လၧဝါလခီၫ့ဆံၭ. 36 ထီးအကွဲၪဖျါခွံၬ ၦခမျၧး ဂီၩ့တၭ, အဝ့ၫၥံၪ မၩန့ အဝ့ၫ ဘဲၫနီၪၥိၭ လၧချံၫဖၧၩ့တၭ, ချံၫ လၧအဂူၫဂၩလဖၪ လ့ၩ လၧအၥိၭဆ့ လီၫ. 37 လံၩလဖုၬဖၭဒိၪ ဘၪဝ့ၪတၭ, လပီၩ ထၪ့နုၬ လၧချံၫဖၧၩ့ ထီးအဎွ့ၩ ချံၫလီၫ. 38 အဝ့ၫဒၪ လဂၩ မံၫဝ့ၫ လၧခိၪခုၪ့ခိၪနီၪ အီၪဝ့ၫ လၧချံၫခဲၫ့တၭ, အဝ့ၫၥံၪ ထိၪဂဲထုၪ့ဝ့ၫဒၪတၭ, စံၭဝ့ၫ, ဆရၫဧ့ ပမိဂၭဂီၩ့ဖီၩ! မွဲနအီၪက့ၪ လၧဆၧနးမံၩ့အ့ၬဧၪ. 39 အဝ့ၫဒၪ ဂဲထုၪ့ဝ့ၫတၭ, အၪ့လၬ လံၩတၭ, စံၭကွံၩနီၪ, အီၪလၩ့မါပံၭတၭ, အီၪ ဂုးဖုး ဆံၭ, လံၩ ထုၬဝ့ၫတၭ, ထံၫ အီၪဂုးဖုးမၬလီၫ. 40 အဝ့ၫဒၪ စံၭၦလဖၪနီၪ, မွဲဘၪနီၫ နၥံၪ ၥၭမဲၪဆၧနီၪလဲၪ, နၥံၪအဆၧနဲၩ လအီၪဘၪနီၪ မွဲဘၪလဲၪ. 41 အဝ့ၫၥံၪ ၥၭမဲၪၥၭဖျဲၩ့ဆၧဖၭဒိၪ တၭ, စံၭလိၬအၥံၪအၥၭ, အဝ့ၫယီၩ မွဲၦလဂၩလဲၪ! လံၩ ဒဲကွံၩ ဒၪလ့ၬ ခိၭနၪ မၬအလူကၨ.

1 အဝ့ၫၥံၪ လ့ၩထီၩ့ဝ့ၫ လၧကွံၩ ဝါလခီၫ လၧၦဂၧဂစံၫ့ဖိၪအခးလီၫ. 2 ထီးအစဲၪ့ထၪ့ခွံၬဝ့ၫ လၧချံၫဖၧၩ့တၭ, ၦလၧဆၧနၪ အီၪလၧအလီၩ့ လဂၩ ဂဲၫထၪ့ ချဲၫ့မၬ လၧလီၫ့ဖၧၩ့ အၪ့ဂၬ အဝ့ၫဒၪလီၫ. 3 အဝ့ၫနီၪ မွဲအအီၪဝ့ၫ လၧလီၫ့ဖၧၩ့ တၭ, ၦစၧၩ့ထၬဝ့ၫ လၧၥွ့ၫထၭ ဒၪလ့ၬ ၥ့ၪနးဂၩအ့ၬ. 4 ၦဖျၪ့ထၬယူၭဝ့ၫ အခၪ့ လၧၥံၫ့ဖၧၩ့, ဒဲစၧၩ့ထၬယူၭဝ့ၫ လၧၥွ့ၫထၭ အၪဘျၩ့တၭ, မွဲအထုၭထ့ၬၥွ့ၫ တၭ, ဘိၭခါ အၥံၫ့နီၪတၭ, ၦမၩနဲၩဝ့ၫ ၥ့ၪနးဂၩအ့ၬ. 5 မွဲအကိၭၡၭထၪ့ဆၧ လၧလီၫ့ဖၧၩ့, ဒဲလၧခိၪလီၩ့ အလီၩ့ ကိၭမုနံၩမုနၩဒ့ၭတၭ, ဂ့ၬနုၬလၩ့အၥၭ လၧလိးလီၫ. 6 ဒၪစိၩ ယ့ၫၡူၬ လၧအယဲၩ့တၭ, လ့ၩစဲၪ့တလဲးဝ့ၫ လၧအအီၪနီၪ ထွံၩလၩ့အၥၭ တၭ, 7 ကိၭၡၭထၪ့ဆၧ လၧအလူဖၭဒိၪ, စံၭဝ့ၫဒၪ, ဆၧထီၫထုၬ ယွၩအဖိၪခွၫ ယ့ၫၡူၬဧ့, နၧၩ ဒဲယၧၩယီၩ, မွဲပဘၪဆဲၫ့လိၬပၥၭ လၧဆၧနီၪလမံၩ့လဲၪ. ယဒုၭဆိၪလၩ့နၥၭ လၧယွၩ အမ့ၬယၫ ဘဲၫၥိၭ နထီးမၩၡၪ့မၩနၭယၧၩ လဂ့ၩ. 8 အဂဲးဘဲၫယီၩ မွဲအစံၭယူၭ အဝ့ၫ, ဆၧနၪဧ့, စဲၪ့ထၪ့ခွံၬ လၧၦလဂၩနီၪ အလီၩ့ဆံၭ. 9 အဝ့ၫဒၪ အၪ့စၪ့ဝ့ၫ, နမံၩ့မွဲ ဘဲၫၥ့ၪလဲၪ. အဝ့ၫဒၪ လီၩဘၪဝ့ၫ, ယမံၩ့မွဲ လံဇၧၫ့ လီၫ. အဂဲးဘဲၫယီၩ ပမွဲ အၪဒုၩလီၫ. 10 အဝ့ၫ အၪ့ကံၩ့အၪ့ယၫဆၧ ဆီၪ့ဆီၪ့လ့ၬ ဘဲၫၥိၭအထီးနၫ့ထၪ့ခွံၬဝ့ၫ လၧခးဖၧၩ့နီၪ လဂ့ၩလီၫ. 11 ထိၭ အဒီၪ့ဖၭဒိၪ လဒီၪ့ အၪ့ဆၧ လၧခိၪလီၩ့ အလီၩ့တၭ, 12 ဆၧနၪ ထီးအလူၬ အၪ့ယၫဝ့ၫ, စံၭဝ့ၫဒၪ, အၪ့မၧၫ့ ပလ့ၩ လၧထိၭလဖၪ အအီၪ ဘဲၫၥိၭ ပမိနုၬ လၧအဖၧၩ့ဆံၭ. 13 ယ့ၫၡူၬ ဒုၭလ့ၩ အဝ့ၫၥံၪ ချဲၫ့မၬလီၫ. ဆၧနၪလဖၪ စဲၪ့ထၪ့ခွံၬတၭ, လ့ၩနုၬဝ့ၫ လၧထိၭ အဖၧၩ့ တၭ, ထိၭ လဒီၪ့နီၪ စဲၪ့ဖုၫလၩ့ဝ့ၫ လၧၡၭမ့ၬထုးဖၭထီၫ လၧကွံၩဖၧၩ့ အီၪဝ့ၫ ဖိၭဘိၭ နံၫထီၫ့တၭ, လၩ့အုၭၥံၫခွံၬဝ့ၫ လၧကွံၩဖၧၩ့လီၫ. 14 ၦယူၬဝ့ၫလဖၪ ထဲၩ့စဲၪ့တၭ, လီၩဘၪဆၧ လၧဒိၩ့ဖၧၩ့, ဒဲလၧခီၫ့ဆ့လီၫ. ဆၧမၩအၥၭ ဘဲၫၥ့ၪလဲၪ ဘဲၫၥ့ၪလဲၪနီၪ, ၦလဖၪ ဂဲၫယိဝ့ၫလီၫ. 15 အဝ့ၫၥံၪ ဂဲၫထီၩ့ လၧယ့ၫၡူၬ အအီၪတၭ, ဒၪဘၪ ၦလၧဆၧနၪ လံဇၧၫ့ အီၪယူၭဝ့ၫ လၧအလီၩ့ လဂၩနီၪ ဆၧၫ့နၩ့ဝ့ၫတၭ, ကီၩ့ဆၧၥိၭဆၧ ဒဲအၥၭ လၩ့ထံးလၩ့ဆ့ၭ အီၪထၪ့ထဲၩ့တၭ; အဝ့ၫၥံၪ ၥၭမဲၪၥၭဖျဲၩ့ဝ့ၫဒၪ လီၫ. 16 ဆၧမၩအၥၭ ဘၪဆဲၫ့ လၧၦလၧဆၧနၪ အီၪလၧအလီၩ့, ဒဲထိၭလဖၪ အဂဲးအကၠီၪ့နီၪ, ၦလၧအဒၪဘၪဝ့ၫလဖၪ လီၩဘၪ အဝ့ၫၥံၪလီၫ. 17 အဝ့ၫၥံၪ အၪ့ကံၩ့အၪ့ယၫဝ့ၫ, ဘဲၫၥိၭ အမိစဲၪ့ထၪ့ခွံၬဝ့ၫ လၧအဝ့ၫၥံၪ အထံၫအခးလီၫ. 18 ထီးအလ့ၩနုၬ လၧချံၫဖၧၩ့တၭ, ၦလၧဆၧနၪ အီၪယူၭဝ့ၫ လၧအလီၩ့ လဂၩနီၪ, အၪ့ကံၩ့အၪ့ယၫ အဝ့ၫ ဘဲၫအမိအီၪ လၧအၥိၭလီၫ. 19 အဝ့ၫဒၪ လဖ့ၪလၫ့ဘၪတၭ, လီၩဘၪဝ့ၫ, ထဲၩ့ လၧနဂံၪ့တၭ, ထီးဒၪ ကဆါ မၩနၧၩ, ဒဲယၫ့ၥၭနၧၩနီၪ လီၩဘၪ နဘူၭနထံး ဆံၭ. 20 အဝ့ၫနီၪ ထဲၩ့ဝ့ၫတၭ, ထီးဒၪ ယ့ၫၡူၬ မၩဝ့ၫ ဆံၭဒိၪလဲၪနီၪတၭ, မွဲအလီၩဘၪဝ့ၫ လၧဒကၭပိၫလံၭ အဖၧၩ့တၭ, ၦထီးအလူၬ ထီၫမံၫထီၫမၪဝ့ၫလီၫ. 21 ထီးယ့ၫၡူၬ ခၫ့စိၩထဲၩ့ဒီၭ လၧချံၫထီၩ့ လၧဝါလခီၫ တၭ, ၦခမျၧးဖၭဒိၪ ဂဲၫအီၪကိၩ့အီၪကီၪ့ လၧအအီၪတၭ, အီၪဝ့ၫ လၧကွံၩနဲၩ့နီၪလီၫ. 22 ယိခွါ, ၦ၁ရိၬခိၪ အမံၩ့ စယၫအရၧၭ လဂၩ ဂဲၫဒၪဘၪဝ့ၫတၭ, ထွံၩလၩ့ဝ့ၫ လၧအခၪ့ထံၭ. 23 အၪ့ကံၩ့အၪ့ယၫဝ့ၫ ဆီၪ့ဆီၪ့လ့ၬ တၭ, စံၭဝ့ၫဒၪ, ယဖိၪမုၪ လၧအဆံၭလဂၩ မိၥံၫဖီၩ! ဘဲၫၥိၭ အမိဘျၪထဲၩ့ ဒဲမၧၫ့ဝ့ၫနီၪ, ဂဲၫအီၪက့ၪလါ နစူၪ လၧအလီၩ့ဆံၭ. 24 အဝ့ၫဒၪ လ့ၩ လၧအၥိၭတၭ, ၦခမျၧးဖၭဒိၪ လ့ၩဖိၬအခဲၫ့နီၪ ကထံၬကထူၬဝ့ၫလီၫ. 25 ၦမုၪလဂၩ လၧအဆၫ အၥွံၪလၩ့ယူၭ လဆံၫနံၫနံၪ့တၭ, 26 ဘၪဆၧ နၭနၭလ့ၬ လၧၥံၪ [ၥံၪ့ဎွံ] ဆရၫအၪဂၩ အစူၪဖၧၩ့တၭ, လူၬ အစူၪလးအခၪ့ခိၪ ထီးအလူၬတၭ, လဘျၪဘၪနီၪ လကၭလၧၩ့, နၭထၪ့ ကဒၩလခီၫတၭ, 27 ထီးအနါဂၧၫ့ လၧယ့ၫၡူၬ အဂဲးနီၪ ဂဲၫလၧၦခမျၧး အကျၩ လၧအချိၫ့တၭ, ထိၭဘၪ အကီၩ့အၥိၭ လီၫ. 28 အဂဲးဘဲၫယီၩ စံၭဝ့ၫဒၪ, ယ အ့ၪထိၭဘၪန့ၫ အကီၩ့အၥိၭတၭ, ယမိဘျၪထဲၩ့ယဝ့ၫလီၫ. 29 အၥွံၪလၩ့နီၪ ထုၬဝ့ၫ ချဲၫ့မၬတၭ, အနၫ့ဆါ ၥ့ၪယၫ လၧအဆၧဆၫနီၪ ဘျၪထဲၩ့ဝ့ၫလီၫ. 30 ယ့ၫၡူၬ ၥ့ၪယၫဒၪဝ့ၫ ချဲၫ့မၬ လၧအစီၩ့အမၩ့ စဲၪ့ထၪ့ လၧအလီၩ့တၭ, ကၠၪစိၩအၥၭ လၧၦခမျၧး အအီၪနီၪ, စံၭဝ့ၫဒၪ, မွဲပလၫ ထိၭဘၪ ယကီၩ့ယၥိၭ လဂၩလဲၪ. 31 အထံၩအဖျဲၥံၪ စံၭဆၧၫ့ဝ့ၫ, နဒၪဘၪ ၦခမျၧး ဘၪထံၭနၧၩတၭ, နစံၭ, မွဲပလၫ ထိၭဘၪယၧၩ လဂၩလဲၪနီၪ ဆ့ဧၪ. 32 ဘဲၫၥိၭ အမိဒၪဘၪ ၦလၧအမၩဆၧနီၪ ယိဆၧဝၬဝၬလီၫ. 33 ၦမုၪနီၪ ၥ့ၪယၫဝ့ၫ လၧဆၧမၩအၥၭ လၧအလီၩ့တၭ, ၥၭမဲၪဆၧ ဝၭထိၬဝ့ၫတၭ, လ့ၩစိၩ လၧအအီၪ, ထွံၩလၩ့ဝ့ၫတၭ, လီၩဘၪဝ့ၫ လၧဆၧအမွဲအတီၩ ထီးအလူၬလီၫ. 34 အဝ့ၫဒၪစံၭ, ဖိၪမုၪဧ့, နနဲၩဆၧနီၪ မၩဘျၪထဲၩ့ယူၭ နၧၩယူၭ, ထဲၩ့မုၬမုၬတၭ, အီၪဘျၪထဲၩ့ လၧနဆၧဆၫဆံၭ. 35 အဝ့ၫဒၪ ချဲၩ့ဆၧနီၪ အဘိၩ့ဘၭ, ၦဂဲၫ လၧၦ၁ရိၬခိၪ လဂၩ အဂံၪ့တၭ, စံၭဝ့ၫဒၪ နဖိၪမုၪ ၥံၫယူၭ, မွဲဘၪနီၫ လၧနမၩထံၬထၬဒံၭ ဆရၫလဲၪ. 36 ယ့ၫၡူၬ နါဂၧၫ့ အလူ လၧၦလီၩဘၪဝ့ၫနီၪ, စံၭ ၦ၁ရိၬခိၪ လဂၩ ချဲၫ့မၬ, ထီးၥၭမဲၪ လဂ့ၩ နဲၩကဒၪဘီၪ. 37 အ့ၪလမွဲဘၪ စပံတၧၫ, ဒဲစယ့မံၭ, ဒဲစယ့မံၭ အထၧၫ့ဖုဝဲ စယီဟၫ့ၥံၪ, ဒုၭဖိၬဝ့ၫ အခဲၫ့ နးဂၩအ့ၬ. 38 အဝ့ၫၥံၪ လ့ၩထီၩ့ လၧၦ၁ရိၬခိၪ အဂံၪ့တၭ, ဒၪဘၪ ဆၧထုၪ့ထိၭပြူၭပြူၭ, ဒဲၦဂၪ့ဆၧယၧၩ့ဆၧ ၥီၫ အၪအၪလ့ၬတၭ, 39 လ့ၩနုၬဝ့ၫတၭ, အဝ့ၫဒၪစံၭ အဝ့ၫၥံၪ, မွဲဘၪနီၫ လၧနၥံၪ ထုၪ့ထိၭပြူၭပြူၭတၭ, နၥံၪ ဂၪ့ဆၧ ဘဲၫယီၩလဲၪ, ဖိၪၥၪမုၪယီၩ ၥံၫအ့ၬ; မံၫဒၪ အဆၧလီၫ. 40 အဝ့ၫၥံၪနီၪ နံဘၪဒုၪဒွ့ၪ အဝ့ၫလီၫ. အဝ့ၫဒၪ ဒုၭစဲၪ့ထၪ့ခွံၬ ၦထီးအလူၬတၭ, ကိၭထဲၩ့ ဖိၪၥၪအမိ, ဒဲအဖါ, ဒဲၦအီၪဝ့ၫ လၧအၥိၭလဖၪတၭ, လ့ၩနုၬဝ့ၫ ထီးၦဖိၪၥၪမုၪ အီၪဝ့ၫအလးလီၫ. 41 ဖီၪ့ဝ့ၫ အစူၪတၭ, စံၭဝ့ၫဒၪ, တၫလ၁ကုမံၫ, ဘဲၫပစံၭဆၧ အၥိၭ, ၦဖိၪၥၪမုၪဧ့, ယစံၭနၧၩ, ဂဲထုၪ့ဆံၭ. 42 ၦဖိၪၥၪမုၪ ဂဲထုၪ့စဲၪ့ဝ့ၫ ချဲၫ့မၬလီၫ. အဂဲးဘဲၫယီၩ အနံၪ့ အီၪယူၭဝ့ၫ လဆံၫနံၫနံၪ့လီၫ. အဝ့ၫၥံၪ ထီၫမံၫထီၫမၪဝ့ၫ ဒိၪမၬလီၫ. 43 အဝ့ၫဒၪ မၪလူၬ အဝ့ၫၥံၪ လၩ့ထံးလၩ့ဆ့ၭ ဘဲၫၥိၭ ၦၡၩ ထီးၥ့ၪယၫ လၧဆၧမၩအၥၭနီၪ နးဂၩလဂ့ၩ, ဒဲအၪ့မၧၫ့ ၦဖ့ၪလၫ့ အအၪ့ဆၧလီၫ.

1 တၭ အဝ့ၫဒၪ စဲၪ့ထၪ့ခွံၬ ထီးနီၪ, လ့ၩဝ့ၫ ထီၩ့လၧအခးဒၪဝ့ၫတၭ, အထံၩအဖျဲၥံၪ ဖိၬအခဲၫ့လီၫ. 2 ထီးဘၪ မးၥံၫအနံၩနီၪ အဝ့ၫဒၪ ၥီၪ့ထဲၩ့ၥၫ့ထဲၩ့ဆိၫဆၧ လၧ၁ရိၬဖၧၩ့လီၫ. ၦနါဂၧၫ့ဆၧ အၪဂၩ, ထီၫမံၫထီၫမၪတၭ, စံၭဝ့ၫဒၪ, အဝ့ၫ လဂၩယီၩ, မွဲအန့ဘၪ ဆၧလဖၪယီၩ ခီၫခီၫလဲၪ. ဆၧကိၪ့ၥ့ၪကိၪ့ဘၪ လၧဆၧဖ့ၪလၫ့ဝ့ၫနီၪ, မွဲ ဆၧနီၪလဲၪ. ဆၧလၩ့လၭ လၧအမၩအၥၭ လၧအစူၪဖၧၩ့ယီၩ မွဲအဆံၭဒိၪလဲၪ. 3 ၦယီၩမွဲ ၦလဲၬ၁မါ, နးမၫရံၫ အဖိၪခွၫ မွဲအ့ၬဧၪ. အထၧၫ့ဖုဝဲခွၫမွဲ စယ့မံၭ, ဒဲစယိစ့ၭ, ဒဲစယုဒၭ, ဒဲစစဲမၧၫ့ မွဲအ့ၬဧၪ. အထၧၫ့ဖုဝဲမုၪလဖၪ အီၪလၧပၥိၭ ထီးယီၩ မွဲအ့ၬဧၪ. တၭ အဝ့ၫၥံၪအၥၭ ဂၭဂီၩ့ လၧအကၠီၩ့ လီၫ. 4 ယ့ၫၡူၬစံၭ ၦလဖၪနီၪ, မီၪနီၪ, အ့ၪလမွဲဘၪ လၧအထံၫအခးဒၪဝ့ၫ, ဒဲလၧအဘူၭအထံး အကျၩ, ဒဲလၧအဂံၪ့ဖၧၩ့ဒၪဝ့ၫနီၪ, အလၩအဖၩ့ အီၪဝ့ၫလီၫ. 5 အ့ၪလမွဲဘၪ လၧအအီၪက့ၪလၩ့ အစူၪ လၧၦဘၪ ဆၧစူၭဆၧဆၫ ၡၩခိၬဂၩ အလီၩ့တၭ, မၩဘျၪထဲၩ့ဝ့ၫနီၪ, အဝ့ၫဒၪ မၩလၩ့လၭဆၧ ထီးနီၪၥ့ၪ နးမံၩ့အ့ၬ. 6 အဝ့ၫဒၪ ထီၫမံၫထီၫမၪဝ့ၫ လၧၦလနဲၩဘၪ အကၠီၩ့လီၫ. တၭမွဲအစဲၪ့ဝံၩ့ဝၩ့ ၥီၪ့ထဲၩ့ၥၫ့ထဲၩ့ဆၧ လၧတဝၫ့လဖၪ အဖၧၩ့ လီၫ. 7 အဝ့ၫဒၪ ကိၭန့ ၦလဆံၫနံၫဂၩတၭ, အၪ့မၧၫ့အလ့ၩဆၧ နံၫဂၩလစီၪ့, နံၫဂၩလစီၪ့လီၫ. ဖ့ၪလၫ့ဝ့ၫ လၧဆၧအစီၩ့အမၩ့ လၧဆၧနၪ အဖၫ့ခိၪလီၫ. 8 မၪလူၬဝ့ၫ ဘဲၫယီၩ, လၧနိၪထိၭလဘီၩ့ အမ့ၬယၫနီၪ; ထိၪ့မွဲဂ့ၩ, ကိၪမွဲဂ့ၩ, ထီးလၧခၧၩ့ယးအဖၧၩ့ မွဲဂ့ၩ, ဆိၬဆၧ လၧနၥံၪလ့ၩ လၧဖၧၩ့ၥၭ အဂးနီၪ နးမံၩ့လဂ့ၩ. 9 မၪလူၬဝ့ၫ ဘဲၫၥိၭ အမိၥိၭခၪ့ဖံၭ တၭ, ထီးၥိၭဆဲၫ့ နံၫဘံၪ့ လဂ့ၩ. 10 အဝ့ၫဒၪ စံၭအဝ့ၫၥံၪ, ထီးဒၪ ဂံၪ့ လၧနၥံၪ လ့ၩနုၬ လဖျိၪ့ဖျိၪ့တၭ, အီၪထီးနီၪ ထီးနၥံၪ စဲၪ့ထၪ့ခွံၬဝ့ၫ လၧအလးနီၪဆံၭ. 11 ထီးဒၪအလး လၧအလထိးဆၧၫ့ဘၪနၥံၪတၭ, လခိၭနၪဘၪ နၥံၪအလူလဖၪနီၪ, ထီးနၥံၪ စဲၪ့ထၪ့ခွံၬဝ့ၫ ထီးနီၪတၭ, ဘဲၫၥိၭ အမိကဲၪ ဆၧထိးအၥၭ လၧအဂဲး တၭ, တရူၩလၩ့ခွံၬ ဂၪ့ခိၪမုၬ လၧနၥံၪအခၪ့ယၫၥၭ ဆံၭ. [ယစံၭ နၥံၪတီၩတီၩယီၩ, ဆၧလၧဒိၩ့နီၪ, မိဘၪ ဆၧနၭနဲၪ့ စီဒၧၫ့, ဒဲဂမီရၫ လၧဆၧစ့ၩရၫ့အမုနံၩနီၪလီၫ.] 12 အဝ့ၫၥံၪ စဲၪ့ထၪ့ဝ့ၫတၭ, လီၩလၩ့လၬလၩ့ဝ့ၫ လၧၦဘၪနီၫ့ယါလၩ့ထဲၩ့အၥၭ လီၫ. 13 အဝ့ၫၥံၪ နၫ့ထၪ့ခွံၬ ဆၧနၪ အၪဒုၩတၭ, ဂုၪ ၦအစူၭအဆၫ လၧၥိၪ အၪဂၩတၭ, မၩဘျၪထဲၩ့ အဝ့ၫၥံၪလီၫ. 14 စဎွၩ ဟ့ရၧၭ နါဂၧၫ့ဆၧ, အဂဲးဘဲၫယီၩ အမံၩ့ ဂၧၫ့ထၪ့ၥၩလၩ့ဝ့ၫတၭ, စံၭဝ့ၫ လၧၦဘၭတံၫဇၫ့ဆၧ စယီဟၫ့ ဂဲထုၪ့ထဲၩ့ လၧဆၧၥံၫ အဖၧၩ့လီၫ. မၩအၥၭဘဲၫနီၪတၭ, ဆၧလၩ့လၭ မၩအၥၭ လၧအဖၧၩ့လီၫ. 15 ၦဂူၫဂၩ စံၭဝ့ၫ, လၧအမွဲ စအံၫလဲယၫလီၫ. ၦဂူၫဂၩ စံၭဒံၭဝ့ၫ, လၧအမွဲ မီၪ, အ့ၪလမွဲဘၪ မွဲ ဘဲၫမီၪလဂၩဂၩ အၥိၭနီၪလီၫ. 16 အ့ၪမွဲ ထီးစဟ့ရၧၭ နါဂၧၫ့နီၪ, စံၭဝ့ၫ, အယီၩမွဲ စယီဟၫ့ လၧယဖ့ၬခွံၬယူၭ အခိၬတၭ, ဂဲထုၪ့ထဲၩ့ဝ့ၫ လၧဆၧၥံၫ အဖၧၩ့ယူၭလီၫ. 17 အဂဲးဘဲၫယီၩ မွဲလၧအထၧၫ့ဖုဝဲ စဖံလံၭ အမၫ နးဟရိဒအၭ လၧအအီၪဎုၬလိၬအၥၭ လၧအဝ့ၫနီၪ အကၠီၩ့တၭ, စဟ့ရၧၭ အၪ့မၧၫ့ ၦလ့ၩဖီၪ့ထၬ စယီဟၫ့တၭ, စၧၩ့ထၬဝ့ၫ လၧထီၫ့ဖၧၩ့လီၫ. 18 အဂဲးဘဲၫယီၩ စယီဟၫ့ စံၭစဟ့ရၧၭ, မွဲနအီၪဎုၬ လၧနထၧၫ့ဖုဝဲအမၫနီၪ တီၩအ့ၬ. 19 မၩအၥၭဘဲၫနီၪတၭ, နးဟရိဒအၭ ၥၭထၪ့ စယီဟၫ့တၭ, မိမၩၥံၫဘၪအၥၭနီၪ မၩဝ့ၫ ၥ့ၪအ့ၬ. 20 အဂဲးဘဲၫယီၩ စဟ့ရၧၭ ၥ့ၪယၫဝ့ၫ လၧစယီဟၫ့ မွဲ ၦအတီၩအလီၩ့, ဒဲၦအဆံၫ့အဎံၪနီၪ, ၥၭမဲၪဝ့ၫ တၭ, ယိထံၫယိဆၭဝ့ၫ, ထီးအနါဂၧၫ့အလူနီၪ မၩဝ့ၫ အၪမံၩ့တၭ, နါဂၧၫ့ဝ့ၫ အလူ ၡူၪၡူၪ မုၬမုၬလီၫ. 21 ထီးဘၪအမုနံၩအထီဂ့ၩ, စဟ့ရၧၭ အီၪဖျဲၪဝ့ၫ အနံၩဆၧၫ့ထဲၩ့အလးတၭ, မၩဘိၪ့ ဆၧလုအၪ့လုအီၩ အၦဒိၪၦၡါ, ဒဲၦၥုၭဖိၪ လထီၫ့အခိၪလဖၪ ဒဲၦကဲၪဝ့ၫ လၧအခိၪ လၧဂၫလလံၫၥံၪတၭ, 22 နးဟရိဒအၭ အဖိၪမုၪလဂၩ ဂဲၫနုၬဝ့ၫနီၪ, ဂဲထုၪ့လံ တၭ, ဘၪ စဟ့ရၧၭအၥၭ ဒဲၦဆၧၫ့နၩ့ ဒံၩ့ခံၫ့ လၧစပွဲထံၭ လၧအၥိၭလဖၪနီၪ အၥၭလီၫ. စဎွၩ စံၭဖိၪၥၪမုၪနီၪ, ထီးဒၪ နမိအၪ့ကံၩ့ဘၪနၥၭ လၧဆၧလမံၩ့မံၩ့တၭ, ယမိဖ့ၪလၫ့နၧၩလီၫ. 23 ဆိၪလၩ့အၥၭ လၧအဝ့ၫဒၪတၭ, စံၭဝ့ၫ, ထီးဒၪ နအၪ့ကံၩ့ဆၧ လမံၩ့မံၩ့ လၧယၧၩတၭ, ယမိဖ့ၪလၫ့နၧၩ လၧယဘၩ့ယမုးယီၩ ထီးအဖိၭဖၫ့လီၫ. 24 ၦဖိၪၥၪမုၪနီၪ စဲၪ့ထၪ့ဝ့ၫတၭ, အၪ့စၪ့ အမိ, မွဲယမိဘၪအၪ့ကံၩ့ ဆၧနီၪလမံၩ့လဲၪ. အဝ့ၫဒၪ လီၩဘၪဝ့ၫ, ၦဘၭတံၫဇၫ့ဆၧ စယီဟၫ့ အခိၪဎွံၪလီၫ. 25 အဝ့ၫဒၪ ထဲၩ့ဝ့ၫ ချဲၫ့ချဲၫ့လ့ၬ လၧစဎွၩအအီၪတၭ, အၪ့ကံၩ့ဆၧ စံၭဝ့ၫ, ယၥၭ အီၪလၧနမိဖ့ၪလၫ့ ယၧၩ ၦဘၭတံၫဇၫ့ဆၧ စယီဟၫ့ အခိၪဎွံၪ လၧတဲၪလဲၪ အဖၧၩ့ ချဲၫ့ချံၭလီၫ. 26 စဎွၩ အၥုၪ့အုၭအၥၭအုၭ ဒိၪမၬ လါနၫ့တၭ, မွဲလၧအဆၧဆိၪလၩ့အၥၭ, ဒဲလၧၦဆၧၫ့နၩ့ ဒံၩ့ခံၫ့ လၧအၥိၭလဖၪ အကၠီၩ့တၭ, ဆၧမိဂဲးလိၬဘၪအၥၭ လၧအဝ့ၫနီၪအ့ၬ. 27 စဎွၩ အၪ့မၧၫ့ ၦခိၭဆၧလဂၩ ချဲၫ့မၬတၭ, မၪလူၬဝ့ၫ လၧအဘၪဂဲၫထဲၩ့ဆိၬန့ အခိၪဎွံၪလီၫ. အဝ့ၫဒၪ လ့ၩဖ့ၬထ့ၬ အခိၪ လၧထီၫ့ဖၧၩ့. 28 တၭ ဂဲၫထဲၩ့ဆိၬဝ့ၫ အခိၪဎွံၪ လၧတဲၪလဲၪ အဖၧၩ့တၭ, ဖ့ၪလၫ့ ဖိၪၥၪမုၪ, ဒဲဖိၪၥၪမုၪနီၪ ဖ့ၪလၫ့ဝ့ၫ လၧအမိလီၫ. 29 အထံၩအဖျဲၥံၪ နါဂၧၫ့တၭ, ဂဲၫမၩန့ထဲၩ့ဝ့ၫ အစွၪ တၭ, ထဲၩ့ခုၪ့လၩ့ဘၧၩ့ဝ့ၫ လၧဆၧၥွၪခိၪ အဖၧၩ့လီၫ. 30 ၦဆၧအၪ့မၧၫ့ဖိၪလဖၪ ဂဲၫအီၪကီၪ့ လၧယ့ၫၡူၬ အအီၪ တၭ, ထီးဒၪ အမၩဆၧလဖၪ မွဲဂ့ၩ, ထီးဒၪ အၥီၪ့ထဲၩ့ၥၫ့ထဲၩ့ဆၧလဖၪ မွဲဂ့ၩ, လီၩဘၪဝ့ၫ ထီးအလူၬ လီၫ. 31 အဝ့ၫဒၪ စံၭအဝ့ၫၥံၪ, ဂဲၫနၥံၪဝ့ၫ လၧဆၧကဒုၩအလး လၧမံၩ့လၬကျၩတၭ, အီၪပွံၭ နးဆိဖိၪဘီၪ. အဂဲးဘဲၫယီၩ မွဲၦဂဲၫဂဲၫထဲၩ့ထဲၩ့ အၪဂၩတၭ, ထီးအဝ့ၫၥံၪ အၪ့ဆၧ လချုၭဘၪလီၫ. 32 အဝ့ၫၥံၪ လ့ၩ လၧချံၫဖၧၩ့ ထီၩ့လၧမံၩ့လၬကျၩ လၧဆၧကဒုၩအလးလီၫ. 33 ၦလဖၪနီၪ ဒၪဘၪဝ့ၫ လၧအစဲၪ့ထၪ့တၭ, ၦအၪဂၩ ၥ့ၪယၫဝ့ၫ တၭ, စဲၪ့ထၪ့ဝ့ၫ လၧကယဲ အဒိၩ့ ထီးအလူၬတၭ, လ့ၩစဲၪ့ဝဲၩဝ့ၫ လၧအခၪ့ထီးနီၪ, လ့ၩထီၩ့ဆိၫဝ့ၫတၭ, အီၪကိၩ့အီၪကီၪ့ဝ့ၫ လၧအအီၪလီၫ. 34 ယ့ၫၡူၬ စဲၪ့ထၪ့ဝ့ၫနီၪ, ဒၪဘၪ ၦခမျၧးဖၭဒိၪတၭ, အၥၭ အီၪဝ့ၫလီၫ. အဂဲးဘဲၫယီၩ မွဲအမၩအၥၭ ဘဲၫ ၥိၪလဖၪ လၧဆၧလအီၪယူၬဘၪဝ့ၫ အၥိၭနီၪ, တၭ အဝ့ၫဒၪ ၥီၪ့ထဲၩ့ၥၫ့ထဲၩ့ ဆိၫဝ့ၫ အၪမံၩ့လီၫ. 35 ဘိၩ့နဲၪ့ယီၩ, တဘျုၭနၩရံၩ ဖီၩ့ခွံၬတၭ, အထံၩအဖျဲၥံၪ လ့ၩ လၧအအီၪ စံၭဝ့ၫဒၪ, ဆၧအလးထီးယီၩ မွဲမံၩ့လၬကျၩတၭ, ဘိၩ့နဲၪ့ယီၩ ဖီၩ့ခွံၬ တဘျုၭနၩရံၩယူၭ. 36 ဘဲၫၥိၭ အဝ့ၫၥံၪ မိလ့ၩဎွ့ၩအၪ့ဆၧ လၧအနၫ့ဆါဒၪဝ့ၫ အဂး လၧတဝၫ့လဖၪ အီၪဝၬဖီၩ့ ပၧၩ အဖၧၩ့တၭ, ကွဲၪဖျါ အဝ့ၫၥံၪဆံၭ. အဂဲးဘဲၫယီၩ အဆၧအၪ့ဆၧအီၩ အီၪနးမံၩ့အ့ၬ. 37 အဝ့ၫဒၪ ချဲၩ့ဆၧၫ့ဆၧတၭ, စံၭအဝ့ၫၥံၪ, ဖ့ၪဒုၭအၪ့ နၥံၪဝ့ၫဆံၭ. အဝ့ၫၥံၪ စံၭဆၧၫ့ဝ့ၫ, မွဲပမိဘၪလ့ၩဎွ့ၩ ဆၧအၪ့ လၧစ့ၩဒန့ရံၫ နံၫယၩတၭ, ဖ့ၪဒုၭအၪ့ဝ့ၫဆ့ဧၪ. 38 အဝ့ၫဒၪ စံၭဒီၭဝ့ၫ, နၥံၪအကိၪ အီၪဎွ့လီၪ့လဲၪ, ထဲၩ့ယိခွါဆံၭ. ထီးအဝ့ၫၥံၪ ၥ့ၪယၫဝ့ၫတၭ, စံၭဝ့ၫ, ယဲလီၪ့, ဒဲယၪ နံၫဘံၪ့ဆ့လီၫ. 39 တၭ အဝ့ၫဒၪ စံၭအဝ့ၫၥံၪ, အၪ့မၧၫ့ ၦထီးအလူၬ ဆၧၫ့နၩ့ ဒံၩ့ခံၫ့ လၧနၪ့ၥံၫ့ဆ့ၬ အဖၫ့ခိၪ လဂဲးလဂဲးဘီၪ. 40 အဝ့ၫၥံၪ ဆၧၫ့နၩ့ဒံၩ့ခံၫ့ဝ့ၫ လဂဲးလဂဲးနီၪ လဂဲးဂဲး လယၩ, လဂဲးဂဲး ယဲဆံၫလီၫ. 41 ထီးအမၩန့စိၩ ကိၪ ယဲလီၪ့, ဒဲယၪ နံၫဘံၪ့ တၭ, ယိထၪ့ဆၧ လၧမူၭခိၪတၭ, ဆိၪဂ့ၩဆၧတၭ, ကံၪ့ဘျ့ၭကိၪနီၪ, ဖ့ၪလၫ့ အထံၩအဖျဲၥံၪ ဘဲၫၥိၭ အမိအီၪက့ၪလၩ့ဝ့ၫ လၧအဝ့ၫၥံၪ အမ့ၬယၫလီၫ. ယၪ နံၫဘံၪ့နီၪ, မွဲအအၪ့နၩ့ဖၭဝ့ၫ လၧၦထီးအလူၬ အဂးလီၫ. 42 ၦထီးအလူၬ အၪ့ဝ့ၫတၭ, ဘျဲၩအၪ့ဝ့ၫ လီၫ. 43 ကိၪ ဒဲယၪနီၪ မွဲအအၪ့ထုၫ့ထဲၩ့ဝ့ၫ အဘျဲၪအဆဲ ဎွ့ၩ ဒၩ့ လဆံၫနံၫဖျိၪ့ လီၫ. 44 ၦခွၫ လၧအအၪ့ဆၧလဖၪနီၪ, အီၪဝ့ၫ ဖိၭဘိၭ ယဲထီၫ့လီၫ. 45 အဝ့ၫဒၪ အၪ့မၧၫ့ အထံၩအဖျဲၥံၪ လ့ၩနုၬ လၧချံၫဖၧၩ့ ချဲၫ့မၬတၭ, ခၫ့စိၩဝ့ၫ လၧဝါလခီၫ လၧဘ့ၫ၁စ့ဒၫ နီၪ, ဘိၩ့အကွဲၪဖျါခွံၬ ၦခမျၧးလီၫ. 46 ကွဲၪဖျါဝ့ၫ ဂီၩ့တၭ, လ့ၩထၪ့ ဘၩဆိၪဖၪဆၧ လၧခိၪလီၩ့လဖျိၪ့ အလီၩ့လီၫ. 47 ထီးမုဂၪလၩ့တၭ, ချံၫနီၪ အီၪလၧကွံၩ အၥၭကျၩတၭ, အဝ့ၫနီၪ အီၪဝ့ၫလၧခီၫ့ လဂၩဎးလီၫ. 48 ဒၪဘၪ အဝ့ၫၥံၪ ကၧးတငၨၭ ဆီၪ့နီၪ, ဆၧပွံၭအၥၭလီၫ. အဂဲးဘဲၫယီၩ မွဲလံၩဘၪ လၧအဂးအ့ၬ. လၧၦခိၭဆၧမုနၩ လံဆၫ့လဆၫ့နီၪ အဝ့ၫဒၪ လ့ၩ လၧအဝ့ၫၥံၪ အအီၪတၭ, စဲၪ့ဝ့ၫ လၧကွံၩဖၧၩ့ လၧထံၫဖံၭခိၪနီၪ, မၩအၥၭ ဘဲၫအမိလ့ၩဖီၩ့ခွံၬဝ့ၫ အၥိၭလီၫ. 49 ထီးအဝ့ၫၥံၪ ဒၪဘၪ အလ့ၩ လၧကွံၩဖၧၩ့ လၧထံၫဖံၭခိၪနီၪ, ဆီၫ့မီၪ့ဝ့ၫ လၧအမွဲ ၦစၪ တၭ, ကိၭၡၭထၪ့ဝ့ၫလီၫ. 50 အဂဲးဘဲၫယီၩ ၦထီးအလူၬနီၪ ဒၪဘၪဝ့ၫတၭ, ဝၭထိၬဝၭတ့ၭ ဒိၪမၬလီၫ. အဝ့ၫဒၪ ချဲၩ့ထၪ့ဝ့ၫ ချဲၫ့မၬတၭ, စံၭဝ့ၫ, မွဲနၥံၪအၥၭ ဎွံၫထၪ့ ဘီၪ. မွဲယၧၩတၭ ထီးၥၭမဲၪ လဂ့ၩ. 51 လ့ၩနုၬဝ့ၫ လၧချံၫဖၧၩ့တၭ, လံၩပထုၬဝ့ၫဒၪ လီၫ. ဆၧလၩ့လၭ လၧအဝ့ၫၥံၪ အမ့ၬဖၭဒိၪတၭ, ထီၫမံၫထီၫမၪဝ့ၫဒၪလီၫ. 52 အဂဲးဘဲၫယီၩ အဝ့ၫၥံၪအၥၭနီၩ့ တၭ, လဆီၫ့မီၪ့ဘၪ ကိၪလဖၪ အဂဲးအကၠီၪ့လီၫ. 53 ထီးအခၫ့ဂၬဝ့ၫ ထီၩ့လၧခးဂန့ၭဇရ့ၭတၭ, စိၭထၪ့ဝ့ၫ ထီးနီၪလီၫ. 54 အဝ့ၫၥံၪ စဲၪ့ထၪ့ခွံၬ လၧချံၫဖၧၩ့တၭ, ၦၡၩ ဒၪဘၪၥ့ၪယၫဝ့ၫ ချဲၫ့မၬ လၧအမွဲ ယ့ၫၡူၬ တၭ. 55 လ့ၩစဲၪ့တလဲး ဝံၩ့ဝၩ့ လၧခး ထၧၫ့ခးယၫတၭ, ဂဲၫထဲၩ့ဆိၬ ၦလၧအဆၫ အီၪဝ့ၫ လၧအလးမံၫခိၪလဖၪ ထီးဒၪ အနါဂၧၫ့ လၧအအီၪဝ့ၫအလးလီၫ. 56 ထီးဒၪ အလ့ၩနုၬ လၧဒိၩ့ဖၧၩ့ မွဲဂ့ၩ, တဝၫ့ဖၧၩ့ မွဲဂ့ၩ, မံၩ့လၬကျၩ မွဲဂ့ၩ, ၦအီၪက့ၪလၩ့ ၦအစူၭအဆၫလဖၪ လၧဖၧၩ့ၥၭ တၭ, အၪ့ကံၩ့အၪ့ယၫဝ့ၫ ဘဲၫၥိၭ အဝ့ၫၥံၪ မိထိၭဘၪဝ့ၫ န့ၫအကီၩ့အၥိၭ အနွံၫလီၫ. ထီးဒၪ ၦလၧအထိၭဘၪဝ့ၫလဖၪနီၪ ဘျၪထဲၩ့ဝ့ၫဒၪလီၫ.

1 ၦဖၫရစံၫၥံၪ, ဒဲၦကွ့ၭလံၬ လနၩ့နၩ့ လၧအဂဲၫဝ့ၫ လၧယရုစလံၫ့နီၪ, အီၪကိၩ့အီၪကီၪ့ လၧအအီၪတၭ, 2 ထီးအဒၪဘၪ အထံၩအဖျဲ လနၩ့နၩ့ အၪ့ ကိၪ လၧအစူၪလဆံၫ့ဘၪ, ဘဲၫၦစံၭဆၧ အၥိၭ, အစူၪ လၧအလၥူၫဝၭခွံၬဘၪဝ့ၫနီၪ, မွဲအအီၪက့ၪ ဆၧမၪ လၧအလီၩ့လီၫ. 3 အဂဲးဘဲၫယီၩ ၦဖၫရစံၫၥံၪ; ဒဲၦယုဒၫဖိၪ ထီးအလူၬနီၪ, မွဲအထီးန့ ၦမွံၩၦၡါ လီၩဆိၩလၬဆိၩဆၧတၭ, အ့ၪလၥူၫဝၭခွံၬဘၪ အစူၪ ဂ့ၩဘၪစဲၪနီၪ, အၪ့ဆၧအ့ၬ. 4 အဝ့ၫၥံၪ ဂဲၫထဲၩ့ လၧဖၠၫဖၧၩ့နီၪ, အ့ၪလဘၧၩ့လၩ့ဘၪအၥၭ တၭ, အၪ့ဘၪဆၧအ့ၬ. လၧနီၪအမ့ၬယၫ, အဆၧဂူၫဂၩ လၧအထီးန့ဝ့ၫ အီၪအၪမံၩ့ ဘဲၫယီၩ, မွဲအဘၧၩ့လၩ့ လိၫ့ၥံၪ, ဒဲဖၧၩ့ၥံၪ, ဒဲလိၫ့ထီးဘၩ့ ဒဲခၬၥံၪလီၫ. 5 ထီးနီၪလဖၧၫ့ ၦဖၫရစံၫ, ဒဲၦကွ့ၭလံၬၥံၪ အၪ့စၪ့ အဝ့ၫ, နထံၩနဖျဲလဖၪနီၪ, မွဲဘၪနီၫ လၧအလလ့ၩဘၪဝ့ၫ ဘဲၫၦမွံၩၦၡါ လီၩဆိၩလၬဆိၩဆၧ အၥိၭတၭ, အစူၪ လၥူၫဝၭခွံၬဘၪဝ့ၫတၭ, အၪ့ဆၧ မၬကၨ. 6 အဝ့ၫဒၪ စံၭအဝ့ၫၥံၪ, မီၪ စအဲၫစ့ယၫ စံၭဝ့ၫ လၧမီၪအချိၬ လၧၦအၪ့လီၫဆၧ လၧနၥံၪဝ့ၫလဖၪ အဂဲးနီၪ ဂ့ၩမၬလီၫ. ဆၧကွ့ၭအၥၭ ဘဲၫယီၩ, ၦလဆၨၩယီၩ ယူၭယၪ့ယၧၩ လၧအနိၭဖျံၩ, အ့ၪမွဲ အၥၭနီၪ ယဲၩ့မၬဝ့ၫ လၧယၧၩလီၫ. 7 အဝ့ၫၥံၪ ၥီၪ့လိၪဆၧ လၧၦၡၩ အဆၧမၪလူၬ, လၧဆၧၥီၪ့ဆၧၥၫ့အလးတၭ, ဘိၪ့ထၪ့ဘၩထၪ့ ပျီၩပျီၩယၧၩလီၫ. 8 အဂဲးဘဲၫယီၩ နၥံၪ ခွံၬၡိၭခွံၬ ယွၩအဆၧမၪလူၬနီၪ, နၥံၪ ထီးန့ ၦၡၩ လီၩဆိၩလၬဆိၩဆၧတၭ, နၥံၪ ဘၧၩ့လၩ့ ဖၧၩ့ၥံၪ, လိၫ့ၥံၪ, ဒဲဆၧဂူၫဆၧဂၩ ဘဲၫနီၪအၥိၭ နၥံၪ မၩ အၪမံၩ့လီၫ. 9 အဝ့ၫဒၪ စံၭၦလဖၪနီၪ, မွဲတၡါ နၥံၪ ခွံၬၡိၭခွံၬ ယွၩအဆၧမၪလူၬ ဘဲၫၥိၭ နၥံၪ မိထီးန့ နၥံၪ လီၩဆိၩလၬဆိၩဆၧလီၫ. 10 အဂဲးဘဲၫယီၩ စမိစ့ၭ စံၭဝ့ၫဒၪ, ယူၭယၪ့ နမိနဖါ ဆံၭ. အမိ မွဲဂ့ၩ, အဖါ မွဲဂ့ၩ, ၦလၧအစံၭအၧၩ့ဝ့ၫနီၪ, မွဲအၥံၫဒၪဝ့ၫ ဆံၭ. 11 အ့ၪမွဲ နၥံၪဝ့ၫဒၪယီၩ နၥံၪစံၭ, ၦအ့ၪစံၭ အမိမွဲဂ့ၩ, အဖါမွဲဂ့ၩ, ထီးဒၪ ဆၧလၧနဂ့ၩန့ဘၪ လၧယၧၩနီၪ, မွဲအကဲၪကီၫဘၪ့ (ဘဲၫၦစံၭဆၧ အၥိၭ ဆၧဘိၪ့ဆၧထးဆံၭ.) 12 နၥံၪ ဒုၭမၩဆၧၩ့လၧၩ့ အမိမွဲဂ့ၩ, အဖါမွဲဂ့ၩ, နးမံၩ့အ့ၬ. 13 အနီၪတၭ, နၥံၪ မၩဂၭဂီၩ့ ယွၩအလူအထၫ လၧနၥံၪ အဆၧလီၩဆိၩလၬဆိၩ လၧနၥံၪ လီၩထဲၩ့တၭ, ဆၧဂူၫဆၧဂၩ ဘဲၫနီၪအၥိၭ နၥံၪ မၩ အၪမံၩ့လီၫ. 14 အဝ့ၫဒၪ ကိၭန့ ၦခမျၧး ထီးအလူၬ လၧအအီၪတၭ, စံၭအဝ့ၫၥံၪ, ခိၭနၪ ယလူတၭ, နၪၥ့ၪနၥံၪဝ့ၫ ကိၭဂၩဒ့ၭ ဆံၭ. 15 ဆၧအီၪလၧခီၫ့တၭ, လ့ၩနုၬဝ့ၫ လၧၦၡၩအဖၧၩ့ နီၪ, မၩစံၪစၪဝ့ၫ ၥ့ၪနးမံၩ့အ့ၬ. အ့ၪမွဲ ဆၧလၧအဂဲၫထၪ့ လၧအဖၧၩ့နီၪ, မၩစံၪစၪ ၦၡၩလီၫ. 16 ၦအ့ၪအီၪလၧအနါ လၧအနါဂၧၫ့ဆၧ လဂၩဂၩနီၪ မွဲအနါဂၧၫ့ဒၪဝ့ၫဆံၭ. 17 ထီးအစဲၪ့ထၪ့ခွံၬဝ့ၫ လၧၦခမျၧး အအီၪလ့ၩနုၬဝ့ၫ လၧဂံၪ့ဖၧၩ့နီၪ, အထံၩအဖျဲၥံၪ အၪ့စၪ့ အဝ့ၫ လၧဆၧချဲၩ့ဒီၩ့လၩ့ အဂဲးလီၫ. 18 အဝ့ၫဒၪ စံၭၦလဖၪနီၪ, ဆၧန့ၫနီၪ မွဲနၥံၪ နၪလၥ့ၪဒံၭဘၪဧၪ. လၧကယဲ ဆၧအီၪလၧခီၫ့ တၭ, လ့ၩနုၬဝ့ၫ လၧၦၡၩအဖၧၩ့, မၩစံၪစၪဝ့ၫ လၥ့ၪဘၪနီၪ, မွဲနၥံၪ လၥ့ၪယၫဘၪဧၪ. 19 အဂဲးဘဲၫယီၩ, မွဲအလ့ၩနုၬဝ့ၫ လၧအၥၭခံဖၧၩ့အ့ၬ. မွဲလၧအဂူၭဖိၫ့ဖၧၩ့ တၭ, လၩ့ခွံၬဝ့ၫ လၧဆၧလ့ၩဂၭလိၫအလးနီၪ, မၩဆံၫ့ထၪ့ ကယဲ ဆၧအၪ့ဆၧအီၩ ထီးအလူၬလီၫ. 20 အဝ့ၫဒၪ စံၭဝ့ၫ, ဆၧလၧအဂဲၫထၪ့ လၧၦၡၩအဖၧၩ့နီၪ, မွဲအမၩစံၪစၪ ၦၡၩလီၫ. 21 အဂဲးဘဲၫယီၩ ဆၧကိၪ့ဆၧဖၭ လၧအအၧၩ့, ဆၧအဲၪဘိၩ့အဲၪဖၬ, ဆၧမၩမၪမုၪ မၩမၪခွၫ, ဆၧမၩၥံၫၦၡၩ, 22 ဒဲဆၧအၪ့ဂူၪဆၧ, ဆၧလီၫ့ကီၩ့ၥၭကွံၩဆၧ, ဆၧအၧၩ့ဆၧၥၫ့ ဆၧအၪ့လံၬအၪ့လီၫ, ဆၧလၨၪဖၬ, ဆၧအမ့ၬအၧၩ့, ဆၧဒုၪဒွ့ၪ, ဆၧအီၪက့ၪထၪ့ထီၫအၥၭ, ဆၧကိၪ့လၥ့ၪဘၪလဖၪနီၪ, ဂဲၫထၪ့ဝ့ၫ လၧၦၡၩ အၥၭခံဖၧၩ့ လီၫ. 23 ကယဲ ဆၧအအၧၩ့လဖၪ ထီးအလူၬယီၩ, ဂဲၫထၪ့ လၧအၥၭခံဖၧၩ့တၭ, မၩစံၪစၪ ၦၡၩလီၫ. 24 အဝ့ၫဒၪ ဂဲထုၪ့ ထီးနီၪတၭ, လ့ၩထီၩ့ဝ့ၫ လၧတဲအၫ, ဒဲစဲဒၧၫ့ အနဲၩ့ထံၭတၭ, လ့ၩနုၬဝ့ၫ လၧဂံၪ့လဖျိၪ့ အဖၧၩ့ နီၪ, အၥၭ အီၪလၧၦၡၩ ထီးၥ့ၪယၫ နးဂၩလဂ့ၩ လါနၫ့ တၭ, အီၪၥူၪဝ့ၫ ၥ့ၪအ့ၬ. 25 အဂဲးဘဲၫယီၩ ၦမုၪ လၧဆၧနၪ အီၪလၧအဖိၪမုၪ အလီၩ့ လဂၩနီၪ, နါဂၧၫ့ဆၧ လၧယ့ၫၡူၬ အဂဲး, လ့ၩထီၩ့ လၧအအီၪနီၪ, ထွံၩလၩ့ဝ့ၫ လၧအခၪ့ထံၭတၭ, 26 ၦမုၪနီၪ မွဲၦဂြံစၭအဆၨၩ, ခးစဲရိၫဖနံၡၫဖိၪလီၫ. အၪ့ကံၩ့အၪ့ယၫဝ့ၫ ဘဲၫၥိၭ အမိနၫ့ထၪ့ခွံၬ ဆၧနၪ လၧအဖိၪမုၪ အလီၩ့လီၫ. 27 ယ့ၫၡူၬ စံၭအဝ့ၫဒၪ, မွဲဖိၪၥၪလဖၪ အၪ့ဘျဲၩအၪ့ဆိၫဒၪခလူၬဆံၭ. အဂဲးဘဲၫယီၩ, ဖိၪၥၪအဆၧအၪ့နီၪ, ဂ့ၩဖ့ၪလၫ့ခွံၬဝ့ၫ လၧထွံၪအ့ၬ. 28 ၦမုၪ ချဲၩ့ထၪ့စံၭဝ့ၫဒၪ, မွဲယူၭ, ကဆါဧ့, မွဲလါနၫ့ဘိၩ, ဆၧလၧထွံၪၥံၪ အီၪလၧစပွဲ အဖၫ့လၬနီၪ အၪ့ ဖိၪၥၪအဆၧအီၪဘျဲၪအီၪဆဲလီၫ. 29 အဝ့ၫဒၪ စံၭဆၧၫ့ဝ့ၫ, မွဲလၧနဆၧချဲၩ့လထံၪနီၪ အကၠီၩ့တၭ, ထဲၩ့ဆံၭ. ဆၧနၪ စဲၪ့ထၪ့ခွံၬယူၭ လၧနဖိၪမုၪ အလီၩ့ယူၭလီၫ. 30 မွဲအထဲၩ့ဝ့ၫ လၧအဂံၪ့တၭ, ဒၪဘၪဝ့ၫ လၧဆၧနၪ စဲၪ့ထၪ့ခွံၬယူၭ တၭ, အဖိၪမုၪ မံၫနၩ့ လၧအလးမံၫခိၪလီၫ. 31 မၩဒီၭလဖၧၫ့ အဝ့ၫဒၪ စဲၪ့ထၪ့ခွံၬဝ့ၫ လၧတဲအၫ, ဒဲစဲဒၧၫ့ အနဲၩ့တၭ, လ့ၩဝ့ၫ ထီၩ့လၧကွံၩဂၫလလံၫ လၧဒကၭပိၫလံၭ အခးအၥၭကျၩလီၫ. 32 ၦဂဲၫဆိၬ ၦလၧအနါအၧၩ့, ဒဲချဲၩ့လၥ့ၪဘၪ လဂၩ လၧအအီၪတၭ, အၪ့ကံၩ့အၪ့ယၫဝ့ၫ ဘဲၫၥိၭ အမိအီၪက့ၪထၪ့ အစူၪ လၧအလီၩ့လီၫ. 33 အဝ့ၫဒၪ ကိၭန့ အဝ့ၫနီၪ လၧဆၧကဒုၩအလး တၭ, အီၩ့နုၬ အစူၪနိၩ့ လၧအနါဖၧၩ့တၭ, ထိၪဖျံၭဝ့ၫ တၭ, ထိၭဘၪ အဖျ့ၩလီၫ. 34 ယိထၪ့ဆၧ လၧမူၭခိၪ, ဂၪ့အုၩဂၪ့ထိၬဝ့ၫတၭ, စံၭဝ့ၫ, အ့ၭဖၥၫ, ဘဲၫၦစံၭဆၧ အၥိၭ, ဝဲထၪ့ဆံၭ. 35 အနါ ဖိးထၪ့ ချဲၫ့မၬတၭ, ဖျ့ၩအထီၪ့ လၩ့ ပၠၪထဲၩ့ဝ့ၫတၭ, ချဲၩ့ထၪ့ဆၧ ဂ့ၩဘၪစဲၪ လီၫ. 36 အဝ့ၫဒၪ မၪလူၬ အဝ့ၫၥံၪ ဘဲၫၥိၭ အထီးလီၩဘၪ ၦနးဂၩလဂ့ၩလီၫ. မွဲလါနၫ့, ဒံၩ့မၪလူၬဝ့ၫနီၪ, အဝ့ၫၥံၪ ဒံၩ့လီၩဘၪ အၪနဲၪ့အလးဒံၭ; 37 ဒဲထီၫမံၫထီၫမၪ ဒိၪဒိၪလ့ၬတၭ, စံၭဝ့ၫ ကယဲ အမၩဆၧ ကိၭအမံၩ့ဒ့ၭလဖၪနီၪ, မၩဝ့ၫ ဂ့ၩဘၪစဲၪ မၬကၨ. ၦလၧအနါအၧၩ့လဖၪနီၪ, မွဲအမၩနါဂၧၫ့ထၪ့ဝ့ၫတၭ, ၦလၧအချဲၩ့ လၥ့ၪဘၪလဖၪနီၪ, မၩချဲၩ့ထၪ့ဝ့ၫလီၫ.

1 လၧမုနံၩလဖၪနီၪ ၦခမျၧးအီၪ အၪမၬတၭ, ဆၧအၪ့ဆၧအီၩ လအီၪဘၪ နးမံၩ့တၭ, ယ့ၫၡူၬ ကိၭန့ အထံၩအဖျဲၥံၪ လၧအအီၪ, စံၭဝ့ၫဒၪ, 2 ယယၫ့ၥၭ ၦခမျၧးလီၫ. အဂဲးဘဲၫယီၩ အဝ့ၫၥံၪ အီၪယူၭဝ့ၫ လၧယၥိၭ ၥၧၫ့ၥၫ့ တၭ, အဆၧအၪ့ဆၧအီၩ အီၪနးမံၩ့အ့ၬ. 3 ဒုၪအၪ့ဒုၪအီၩဆၧနီၪ, ယ အ့ၪကွဲၪဖျါထဲၩ့ အဝ့ၫၥံၪ လၧအဂံၪ့တၭ, မိလၩ့ဒိၩဝ့ၫ လၧဖၧၩ့ၥၭလီၫ. အဂဲးဘဲၫယီၩ လနၩ့နၩ့ ဂဲၫဝ့ၫ လၧအယဲၩ့လီၫ. 4 အထံၩအဖျဲၥံၪ ချဲၩ့ဆၧၫ့ဝ့ၫ, ဘဲၫၥိၭ ၦလဂၩဂၩ မိဒုၭဘျဲၩအၪ့ ၦလဖၪနီၪ လၧကိၪ တၭ, မွဲအမိဒၪန့ဝ့ၫ လၧမံၩ့လၬကျၩယီၩ ခီၫခီၫလဲၪ. 5 အဝ့ၫဒၪ အၪ့စၪ့ဝ့ၫ, နၥံၪအကိၪ အီၪဎွ့လီၪ့လဲၪ. အဝ့ၫၥံၪ စံၭဝ့ၫဒၪ, နွ့ၫလီၪ့လီၫ. 6 တၭ အဝ့ၫဒၪ အၪ့မၧၫ့ ၦခမျၧး ဆၧၫ့နၩ့ဒံၩ့ခံၫ့ လၧဂၪ့ခိၪတၭ, မၩန့စိၩ ကိၪ နွ့ၫလီၪ့နီၪ, စံၭထၪ့အၪ့အူၭ ဆၧအခိးအတၩတၭ, ကံၪ့ဘျ့ၭဝ့ၫ, ဖ့ၪလၫ့ အထံၩအဖျဲၥံၪ ဘဲၫၥိၭ အဝ့ၫၥံၪ မိအီၪက့ၪလၩ့ လၧအမ့ၬယၫတၭ, အဝ့ၫၥံၪ အီၪက့ၪလၩ့ဝ့ၫ လၧၦခမျၧးအမ့ၬယၫလီၫ. 7 အဝ့ၫၥံၪ အယၪဖိၪ အီၪၡၩခိၬဘံၪ့တၭ, အဝ့ၫဒၪ ဆိၪဂ့ၩဝ့ၫတၭ, အၪ့မၧၫ့ ၦအီၪက့ၪလၩ့ဝ့ၫ လၧအဝ့ၫၥံၪ အမ့ၬယၫဆ့လီၫ. 8 အဝ့ၫၥံၪ အၪ့ဝ့ၫ တၭ, ဘျဲၩအၪ့ဝ့ၫ ဂီၩ့နီၪ, ပအၪ့ထုၫ့ကီၪ့ထဲၩ့ဝ့ၫ အဘျဲၪအဆဲနီၪ ဎွ့ၩ ဒၩ့ နွ့ၫဖျိၪ့လီၫ. 9 ၦအၪ့ဆၧလဖၪနီၪ အီၪဖိၭဘိၭ လံထီၫ့လီၫ. တၭမွဲ အကွဲၪဖျါခွံၬ ၦလဖၪနီၪလီၫ. 10 အဝ့ၫဒၪ လ့ၩနုၬဝ့ၫ လၧချံၫဖၧၩ့ လၧအထံၩအဖျဲၥံၪ အၥိၭ ချဲၫ့မၬ တၭ, လ့ၩဝ့ၫ ထီၩ့လၧခး ဒၫလမနုၥၫလီၫ. 11 ၦဖၫရစံၫၥံၪ စဲၪ့ထၪ့ လ့ၩဝ့ၫ လၧအအီၪတၭ, ကျဲၩ့ဖစီၩ့ အၪ့စၪ့ဝ့ၫတၭ, အၪ့ကံၩ့ ဆၧလၩ့လၭလမံၩ့ လၧမူၭခိၪလခီၫလီၫ. 12 အဝ့ၫဒၪ ဂၪ့အုၩဂၪ့ထိၬဝ့ၫ လၧအၥၭခံဖၧၩ့ တၭ, စံၭဝ့ၫ, ၦလဆိၩယီၩ, မွဲဘၪနီၫ လၧအအၪ့ကံၩ့ ဆၧလၩ့လၭလဲၪ, ယလီၩဘၪနၥံၪ တီၩတီၩယီၩ, ဆၧဖ့ၪလၫ့ ဆၧလၩ့လၭ လၧၦလဆိၩယီၩ နးမံၩ့အ့ၬ. 13 တၭ အဝ့ၫဒၪ စဲၪ့ထၪ့ခွံၬဝ့ၫ လၧအဝ့ၫၥံၪ အအီၪနီၪ, လ့ၩနုၬဒီၭဝ့ၫ လၧချံၫဖၧၩ့တၭ, ခၫ့စိၩဝ့ၫ လၧဝါလခီၫလီၫ. 14 အထံၩအဖျဲလဖၪနီၪ ၥၭနၪ့လ့ၩဆိၬ ကိၪတၭ, အကိၪ အီၪလၧချံၫဖၧၩ့ န့ၫလလီၪ့လီၫ. 15 အဝ့ၫဒၪ မၪလူၬဆၧနီၪ, စံၭဝ့ၫ, ထီးလၩ့နၥံၪအၥၭ လၧၦဖၫရစံၫ အမံၪ, ဒဲစဟ့ရၧၭ အမံၪတၭ, ထီးလၩ့နၥံၪအၥၭဆံၭ. 16 အဝ့ၫၥံၪ ကၩ့ကၩလိၬအၥၭတၭ, စံၭဝ့ၫ, ဆၧယီၩ မွဲပကိၪ လအီၪဘၪ အဂဲးလီၫ. 17 ထီးယ့ၫၡူၬ ၥ့ၪယၫတၭ, စံၭအဝ့ၫၥံၪ, မွဲဘၪနီၫ လၧနၥံၪ ကၩ့ကၩလိၬ နၥံၪအၥၭ လၧကိၪ လအီၪဘၪ အဂဲးလဲၪ. မွဲနၥံၪ လၥ့ၪယၫဘၪဧၪ, မွဲနၥံၪ နၪလၥ့ၪဒံၭဘၪဧၪ. မွဲနၥံၪအၥၭနီၩ့ ဒံၭဧၪ. 18 နၥံၪအမ့ၬၥၪ အီၪတၭ, မွဲနၥံၪ လဒၪဘၪဧၪ. နၥံၪအနါ အီၪတၭ, မွဲနၥံၪ လနါဂၧၫ့ဘၪဧၪ. 19 နၥံၪ နၪ့ထၪ့ထဲၩ့ အ့ၬဧၪ. လၧယကံၪ့ဘျ့ၭ ကိၪယဲလီၪ့ လၧၦယဲထီၫ့ အဂးနီၪ, မွဲနၥံၪ အၪ့ထုၫ့ကီၪ့ထဲၩ့ အဘျဲၪအဆဲ ဎွ့ၩဒၩ့ ဎွ့ဖျိၪ့လဲၪ. အဝ့ၫၥံၪ စံၭဆၧၫ့ဝ့ၫ, လဆံၫနံၫဖျိၪ့လီၫ. 20 လၧယကံၪ့ဘျ့ၭနွ့ၫလီၪ့ လၧၦလံထီၫ့ အဂးနီၪ, မွဲနၥံၪ အၪ့ထုၫ့ကီၪ့ထဲၩ့ အဘျဲၪအဆဲ ဎွ့ၩဒၩ့ ဎွ့ဖျိၪ့လဲၪ. အဝ့ၫၥံၪ စံၭဝ့ၫ, နွ့ၫဖျိၪ့လီၫ. 21 အဝ့ၫဒၪ စံၭၦလဖၪနီၪ, နၥံၪ နၪလၥ့ၪဘၪနီၪ မွဲဘဲၫၥ့ၪလဲၪ. 22 အဝ့ၫၥံၪ လ့ၩထီၩ့ လၧဘ့ၭ၁စ့ဒၫတၭ, ၦဂဲၫဆိၬ ၦမ့ၬဘျီၪ လဂၩ လၧအအီၪတၭ, အၪ့ကံၩ့အၪ့ယၫဝ့ၫ ဘဲၫၥိၭ အမိထိၭဘၪဝ့ၫလီၫ. 23 အဝ့ၫဒၪ ဖီၪ့ထၬ ၦမ့ၬဘျီၪအစူၪတၭ, လ့ၩၥိၫ့ထၪ့ဝ့ၫ လၧတဝၫ့ အချိၫ့တၭ, ထိၪဖျံၭဝ့ၫ အမ့ၬၥၪဖၧၩ့ တၭ, အီၪက့ၪထၪ့ အစူၪ လၧအလီၩ့ တၭ, မွဲအဒၪဘၪ ဆၧလမံၩ့မံၩ့ လဒၪဘၪလဲၪနီၪ, အၪ့စၪ့ဝ့ၫဒၪလီၫ. 24 အဝ့ၫနီၪ ယိထၪ့ဆၧတၭ, စံၭဝ့ၫ, ယဒၪဘၪ ၦၡၩ ဘဲၫၥံၪ့ၥံၪ အၥိၭ စဲၪ့ဝ့ၫလီၫ. 25 ထီးနီၪလဖၧၫ့, အီၪက့ၪထၪ့ဒီၭ အစူၪ လၧအမ့ၬၥၪ အလီၩ့တၭ, အၪ့မၧၫ့ အယိထၪ့ဆၧတၭ, အဝ့ၫနီၪ ဘျၪထဲၩ့ဝ့ၫတၭ, ဒၪထၪ့ထဲၩ့ဆၧ ကိၭမံၩ့ဒ့ၭ လၩ့ထံးလၩ့ဆ့ၭ လီၫ. 26 အဝ့ၫဒၪ အၪ့မၧၫ့ အထဲၩ့ လၧအဂံၪ့တၭ, စံၭဝ့ၫ, လ့ၩနုၬ လၧတဝၫ့ဖၧၩ့ လဂ့ၩ, လီၩဘၪ ၦအီၪလၧတဝၫ့ဖၧၩ့ နးဂၩလဂ့ၩ. 27 ယ့ၫၡူၬ ဒဲအထံၩအဖျဲၥံၪ စဲၪ့ထၪ့ဝ့ၫထဲၩ့ လၧစ့ၭစရံအၫ ဖံလံၭ အတဝၫ့လဖၪတၭ, အီၪလၧဖၧၩ့ၥၭ အဘိၩ့ဘၭနီၪ, ချဲၩ့ဒုၪ့ အထံၩအဖျဲၥံၪတၭ, အၪ့စၪ့ဝ့ၫ, ၦၡၩလဖၪနီၪ, မွဲအစံၭ လၧယမွဲ ပလၫလဂၩလဲၪ. 28 အဝ့ၫၥံၪ ချဲၩ့ဆၧၫ့ဝ့ၫ, ၦလနၩ့နၩ့ စံၭဝ့ၫ, ၦဘၭတံၫဇၫ့ဆၧ စယီဟၫ့တၭ, အဂူၫဂၩ စံၭဝ့ၫ, စအံၫလဲယၫတၭ, အဂူၫဂၩ စံၭဝ့ၫ မီၪလဂၩဂၩလီၫ. 29 အဝ့ၫဒၪ အၪ့စၪ့ဝ့ၫ, အ့ၪမွဲ နၥံၪဝ့ၫဒၪယီၩ, မွဲနၥံၪစံၭယၧၩ, လၧယမွဲ ပလၫလဂၩလဲၪ. စပံတၧၫ ချဲၩ့ဆၧၫ့ဆၧတၭ, စံၭဝ့ၫဒၪ, နမွဲဎရံၬ လီၫ. 30 အဝ့ၫဒၪ မၪလူၬဝ့ၫ ဘဲၫၥိၭ အထီးလီၩဘၪ အဂဲးအကၠီၪ့ လၧၦနးဂၩလဂ့ၩ. 31 အဝ့ၫဒၪ ၥီၪ့ထဲၩ့ၥၫ့ထဲၩ့ဆိၫဝ့ၫ လၧၦၡၩ အဖိၪခွၫ မိဘၪထိး ဆၧအၪမံၩ့တၭ, မိဘၪ ဆၧခွံၬၡိၭ လၧၦၥုၪ့က့ၭၥၭၡါၥံၪ, ဒဲၦလုဆၧအဒိၪၥံၪ, ဒဲၦကွ့ၭလံၬၥံၪတၭ, မိဘၪ ဆၧမၩၥံၫဝ့ၫတၭ, ထီးအဘၪ ၥၧၫ့နံၩလနံၩနီၪ, မိဂဲထုၪ့ထဲၩ့ဝ့ၫလီၫ. 32 ချဲၩ့ဖျီၪထၪ့ ဆၧချဲၩ့လထံၪနီၪ, စပံတၧၫ မၩန့ဝ့ၫဒၪတၭ, အၪ့လၬၥၫ့ဝ့ၫလီၫ. 33 အဝ့ၫဒၪ ကၠၪစိၩအၥၭ ဒၪဘၪ အထံၩအဖျဲၥံၪနီၪ, အၪ့လၬ စပံတၧၫ တၭ, စံၭဝ့ၫဒၪ, ဒုၪဒၩဧ့, ထဲၩ့ကဒၩထဲၩ့နဝ့ၫ လၧယလးခဲၫ့ဆံၭ. အဂဲးဘဲၫယီၩ နၥၭအီၪ ယွၩအဆၧအ့ၬ. မွဲ နၥၭအီၪ လၧၦၡၩ အဆၧလခီၫလီၫ. 34 ထီးအကိၭန့ ၦခမျၧး ဒဲအထံၩအဖျဲၥံၪ လၧအအီၪ တၭ, စံၭအဝ့ၫၥံၪ, ထီးဒၪ ၦလၧဆၧမိဖိၬဘၪအၥၭ လၧယခဲၫ့ လဂၩဂၩနီၪ, မွဲအခွံၬၡိၭခွံၬ အၥၭဒၪဝ့ၫ, မၩန့ အထုၪ့စူၪယၫတၭ, ဖိၬယခဲၫ့ဆံၭ. 35 အဂဲးဘဲၫယီၩ ထီးဒၪ ၦလၧအမိထိးထဲၩ့ဘၪအၥၭ လၧအၥၭမၧၫ့ လဂၩဂၩနီၪ, အၥၭမၧၫ့ မိလၩ့မါဝ့ၫဒၪလီၫ. ထီးဒၪ ၦလၧအၥၭမၧၫ့ လၩ့မါခွံၬဝ့ၫ လၧယကၠီၩ့, ဒဲလၧဆၧၥၭထိၬအပရၧၫ့ အကၠီၩ့ လဂၩဂၩနီၪ, မွဲအမိထိးထဲၩ့တၩ့ထဲၩ့ဝ့ၫ လခီၫလီၫ. 36 အဂဲးဘဲၫယီၩ ၦအ့ၪန့ဘၪဂၪ့ခိၪ ထၧၫ့ဖျိၪ့ယၫတၭ, အၥၭၡီၩ့ အ့ၪလၩ့မါခွံၬဝ့ၫနီၪ, မွဲအန့ကၩ ဆၧနီၪလဲၪ. 37 လၧအၥၭၡီၩ့ အဂးနီၪ, မွဲၦမိဖ့ၪလၫ့ အဎွ့ၩ လၧဆၧနီၪလမံၩ့လဲၪ. 38 အဂဲးဘဲၫယီၩ ထီးဒၪ ၦအီၪလၧၦအဲၪဘိၩ့ဆၧ ဒဲဆၧဒဲၩဘၭဖိၪ အဆိၩယီၩ အကျၩ တၭ, လၧအမ့ၬမဲ လၧယကၠီၩ့ ဒဲလၧယဆၧချဲၩ့ အကၠီၩ့ လဂၩဂၩ နီၪ, ထီးၦၡၩ အဖိၪခွၫ ဂဲၫလၩ့ဝ့ၫ လၧအဖါ အလၩအဖၩ့ အဖၧၩ့ ဒဲလၧအၥီၫ့ဆံၫ့ဎံၪလဖၪ အၥိၭ တၭ, အမ့ၬ မိမဲဝ့ၫ လၧအဝ့ၫၥံၪ အကၠီၩ့ဆ့လီၫ.

1 အဝ့ၫဒၪ စံၭၦလဖၪနီၪ, ယလီၩဘၪနၥံၪ တီၩတီၩ, ၦဆၧၫ့ထုၪ့ ထီးယီၩ လနၩ့နၩ့ လချုၭ ဒၪဒံၭဘၪ ယွၩအဘၩ့အမုး ဂဲၫထဲၩ့ လၧအစီၩ့အမၩ့နီၪ မွဲအထဲးယိဘၪ ဆၧၥံၫအ့ၬ. 2 လၧခဲၫ့ထဲၩ့ ဎူၫနံၩ တၭ, ယ့ၫၡူၬ ကိၭန့ စပံတၧၫ, ဒဲစယ့မံၭ ဒဲစယီဟၫ့တၭ, လ့ၩၥိၫ့ထၪ့ဝ့ၫ လၧခိၪလီၩ့ဖၭထီၫ လဖျိၪ့ အလီၩ့, လၧဆၧကဒုၩအလးလီၫ. အခံးအဂၩ့ ဘၪ ဆၧအၪ့လဲၩခွံၬအၥၭ လၧအဝ့ၫၥံၪ အမ့ၬယၫ တၭ, 3 အကီၩ့အၥိၭ ယုၩ့ယဲ ဒိၪမၬတၭ, ဘွၩထၪ့ ဒိၪမၬ ဘဲၫမူၭခိၪဖီၫ အၥိၭ ထီးၦအၪ့ဆူၫဝၭဆၧ လၧဂၪ့ခိၪချိၫ့ မၩဘွၩထၪ့ လၥ့ၪဘၪလီၫ. 4 စအံၫလဲယၫ, ဒဲစမိစ့ၭ နဲၪဖျီၪထၪ့အၥၭ လၧအဝ့ၫၥံၪတၭ, ချဲၩ့ဒုၪ့လိၬအၥၭ လၧယ့ၫၡူၬလီၫ. 5 စပံတၧၫ ချဲၩ့ထၪ့ဝ့ၫတၭ, စံၭယ့ၫၡူၬ, ရၭဘံၫဧ့, ပအီၪထီးယီၩ မုၬကၨ. ပမိမၩ တဲၩ နးၥၧၫ့ဖျိၪ့, လၧနဂး နးဖျိၪ့, လၧစမိစ့ၭ အဂး နးဖျိၪ့, လၧစအံၫလဲယၫ အဂး နးဖျိၪ့လီၫ. 6 အဂဲးဘဲၫယီၩ ချဲၩ့ဆၧ ဘဲၫၥ့ၪလဲၪ ဘဲၫၥ့ၪလဲၪနီၪ, ၥ့ၪယၫလၩ့ အၥၭအ့ၬ. မွဲအဝ့ၫၥံၪ ၥၭမဲၪၥၭဖျဲၩ့ဆၧ ဒိၪမၬ အဂဲးလီၫ. 7 ဆၧအုၪ့လၩ့ကဒုၩ အဝ့ၫၥံၪတၭ, ဆၧအလူၥီၫလၩ့ လၧဆၧအုၪ့ အကျၩ စံၭဝ့ၫဒၪ, အယီၩမွဲ ယဖိၪခွၫၥၭဘီၩ့ လဂၩတၭ, ခိၭနၪ အလူ ဆံၭ. 8 အဝ့ၫၥံၪ ယိဝၬဝၬ ချဲၫ့မၬတၭ, အ့ၪလမွဲဘၪ န့ၫယ့ၫၡူၬ ဒဲအဝ့ၫၥံၪ အနၫ့ဆါလဖၪနီၪ ဒၪဘၪ ၦနးဂၩအ့ၬ. 9 အဝ့ၫၥံၪ ဂဲၫထဲၩ့လၩ့ဝ့ၫ လၧခိၪလီၩ့ခိၪ အဘိၩ့ဘၭ တၭ, ယ့ၫၡူၬ မၪလူၬဝ့ၫ ဘဲၫၥိၭ ၦၡၩ အဖိၪခွၫယီၩ လချုၭ ဂဲထုၪ့ထဲၩ့ဒံၭဘၪ လၧဆၧၥံၫ အဖၧၩ့နီၪ, ထီးလီၩဘၪ ဆၧလၧအဒၪဘၪနီၪ လၧၦနးဂၩလဂ့ၩ, 10 ဆၧချဲၩ့လထံၪနီၪ, အဝ့ၫၥံၪ ထီးန့ဝ့ၫတၭ, စံၭလိၬအၥၭ, ဆၧဂဲထုၪ့ထဲၩ့ လၧဆၧၥံၫနီၪ, မွဲ ဆၧနီၪလဲၪ. 11 အဝ့ၫၥံၪ အၪ့စၪ့ဝ့ၫတၭ, စံၭဝ့ၫ, မွဲဘၪနီၫ လၧၦကွ့ၭလံၬၥံၪ, စံၭဝ့ၫ, စအံၫလဲယၫ ဘၪဂဲၫဆိၫ လဲၪ. 12 အဝ့ၫဒၪ ချဲၩ့ဆၧၫ့ အဝ့ၫၥံၪတၭ, လီၩဘၪဝ့ၫ, စအံၫလဲယၫ ဂဲၫဆိၫ တၡါဝ့ၫ တၭ, မၩထဲၩ့ ဆၧထီးအလူၬလီၫ. ဘဲၫဆၧကွ့ၭအၥၭ အၥိၭနီၪ, ၦၡၩ အဖိၪခွၫ မိဘၪထိး ဆၧအၪ လၧၦမၩကြၩ့ထမးဝ့ၫ လီၫ. 13 အ့ၪမွဲ ယၧၩယီၩ, ယလီၩဘၪ နၥံၪ စအံၫလဲယၫ ဂဲၫထီၩ့ယူၭဝ့ၫယူၭ, ဘဲၫဆၧကွ့ၭအၥၭ အဂဲး အၥိၭနီၪ, ထီးဒၪ ၦၡၩအၥၭ အီၪဝ့ၫ လမံၩ့လါလါနီၪ, မၩယူၭ အဝ့ၫယူၭ. 14 ထီးအလ့ၩထီၩ့ လၧအထံၩအဖျဲၥံၪ အအီၪနီၪ, ဒၪဘၪ ၦခမျၧးဖၭဒိၪ အီၪဖီၩ့ဝ့ၫတၭ, ၦကွ့ၭလံၬၥံၪ တ့ၭလိၬအၥၭ လၧအဝ့ၫၥံၪလီၫ. 15 ၦခမျၧး ထီးအလူၬ ဒၪဘၪဝ့ၫနီၪ ထီၫမံၫထီၫမၪ ချဲၫ့မၬတၭ, ဂဲၫစဲၪ့တလဲး စိၩဝ့ၫ လၧအအီၪနီၪ, ချဲၩ့ဒုၪ့ဝ့ၫလီၫ. 16 အဝ့ၫဒၪ အၪ့စၪ့ အဝ့ၫၥံၪ, မွဲနၥံၪ တ့ၭလိၬ နၥံၪအၥၭ လၧၦလဖၪနီၪ လၧဆၧနီၪလၫ အဂဲးလဲၪ. 17 ၦအီၪ ထီးၦခမျၧး အကျၩ လဂၩ ချဲၩ့ထၪ့ဝ့ၫတၭ, စံၭဝ့ၫ, ဆရၫဧ့, ယဖိၪခွၫ လၧဆၧနၪချဲၩ့လၥ့ၪဘၪ အီၪလၧအလီၩ့ လဂၩ, ယဂဲၫဆိၬယူၭ လၧနအီၪယူၭ. 18 ထီးဒၪအလး လၧအဖီၪ့ထၬဝ့ၫ လစီၪ့စီၪ့နီၪ, မၩလၩ့ထံၩဖါဝ့ၫတၭ, အနိၭ ပၠူၭလၩ့ တၭ, အဲၪ့ဂံၬ အၥွၫတၭ, ဎွ့လၩ့ဝ့ၫလီၫ. ယအၪ့မၧၫ့ နထံၩနဖျဲၥံၪ နၫ့ထၪ့ခွံၬဝ့ၫတၭ, မၩဝ့ၫၥ့ၪအ့ၬ. 19 အဝ့ၫဒၪ ချဲၩ့ဆၧၫ့ဆၧတၭ, စံၭဝ့ၫ, ၦလနဲၩဘၪဆၧ အဆၨၩဧ့, မွဲယမိဘၪ အီၪလၧနၥံၪ အၥိၭ ဆံၭယံၬလဲၪ; ယမိဘၪအွံၪၥၭဆၧၩ့ နၥံၪ ဆံၭယံၬလဲၪ; ဂဲၫဆိၬ အဝ့ၫနီၪ လၧယအီၪဆံၭ. 20 ၦလ့ၩဆိၬဝ့ၫ လၧအအီၪလီၫ. ထီးအဒၪဘၪဝ့ၫတၭ, ဆၧနၪ ဒုၭကဲၩ့ထၪ့ဝ့ၫ နၭနၭလ့ၬ ချဲၫ့မၬတၭ, လၩ့ထံၩဖါဝ့ၫ လၧဂၪ့ခိၪလီၩ့ တၭ, အနိၭ ပၠူၭလၩ့ဝ့ၫ ချံးအၥၭလီၫ. 21 အဝ့ၫဒၪ အၪ့စၪ့ အဖါ, ဆၧမၩယူၭအၥၭ ဘဲၫယီၩ, မွဲအဆံၭယံၬယူၭ လဲၪ. အဝ့ၫနီၪ စံၭဝ့ၫ, လၧအဖိၪၥၪ လံၩလံၩ လီၫ. 22 ဘဲၫၥိၭ အမိမၩၥံၫ အဝ့ၫနီၪ, ခွံၬလၩ့ခွံၬဝ့ၫ လၧမ့ၪဖၧၩ့, ဒဲလၧထံၫကျၩ အၪဘျၩ့လီၫ. အ့ၪမွဲ နဝ့ၫဒၪယီၩ, နမၩ အ့ၪၥ့ၪ လမံၩ့မံၩ့တၭ, ယၫ့ၥုၪ့ယၫ့ၥၭတၭ, မၩဘိၭမၩဆၧၩ့ပၧၩဆံၭ. 23 ယ့ၫၡူၬစံၭဝ့ၫ, နဝ့ၫဒၪယီၩ နနဲၩဆၧ အ့ၪၥ့ၪတၭ, ဆၧၥ့ၪဆၧလူၬ လၧၦလၧအနဲၩဆၧ အဂးလီၫ. 24 ဖိၪၥၪအဖါနီၪ ကိၭၡၭထၪ့ဆၧ ချဲၫ့မၬတၭ, စံၭဝ့ၫ, ယနဲၩဆၧ, ကဆါဧ့, ယလနဲၩဘၪ ဆၧယီၩ မၩဆၧၩ့ နဝ့ၫ ဆံၭ. 25 ထီးယ့ၫၡူၬ ဒၪဘၪ ၦခမျၧး ဂဲၫစဲၪ့တလဲးဎုၬ လၧအအီၪတၭ, မၪလူၬ ဆၧနၪအၧၩ့, စံၭအဝ့ၫ, ဆၧနၪ ချဲၩ့ဆၧလၥ့ၪဘၪ, ဒဲအနါအၧၩ့ လဒုၩဧ့, ယအၪ့မၧၫ့နၧၩ စဲၪ့ထၪ့ခွံၬ လၧအလီၩ့တၭ, စူၩယၫခိၬ ထီးဂဲၫအီၪ လၧအဖၧၩ့ နးဆိၭလဂ့ၩ. 26 အဝ့ၫနီၪ ကိၭၡၭထၪ့ဆၧ တၭ, ဒုၭကဲၩ့ထၪ့ဝ့ၫ နၭနၭလ့ၬတၭ, စဲၪ့ထၪ့ခွံၬဝ့ၫ လီၫ. အဝ့ၫဒၪ မၩအၥၭ ဘဲၫၦၥံၫ အၥိၭ ထီးၦအၪဂၩ စံၭဝ့ၫ, မွဲအၥံၫလီၫ. 27 ယ့ၫၡူၬ ဖီၪ့ အစူၪ တၭ, ဘိၭထၪ့ဝ့ၫဒၪနီၪ, အဆၧဂဲထုၪ့ထဲၩ့ဝ့ၫလီၫ. 28 ထီးအလ့ၩနုၬဝ့ၫ လၧဂံၪ့ဖၧၩ့တၭ, အထံၩအဖျဲၥံၪ အၪ့စၪ့ဝ့ၫ လၧဆၧကဒုၩအလး, မွဲဘၪနီၫ လၧပနၫ့ထၪ့ခွံၬ ပဝ့ၫ လၥ့ၪဘၪလဲၪ. 29 အဝ့ၫဒၪ လီၩဘၪ အဝ့ၫၥံၪ; အ့ၪလမွဲဘၪ လၧဆၧဘၩဆိၪဖၪ, ဒဲဒုၪဆၧအၪ့ဆၧအီၩ အကၠီၩ့နီၪ, ဆၧနၫ့ထၪ့ခွံၬ ဆၧလမံၩ့ယီၩ ၥ့ၪအ့ၬ. 30 အဝ့ၫၥံၪ စဲၪ့ထၪ့ခွံၬ ထီးနီၪ, လ့ၩခၫ့ဂၬခွံၬ ဂၫလလံၫ တၭ, မိဒုၭၥ့ၪယၫဘၪအၥၭ လၧၦနးဂၩအ့ၬ. 31 အဂဲးဘဲၫယီၩ ၥီၪ့ထဲၩ့ၥၫ့ထဲၩ့ အထံၩအဖျဲၥံၪတၭ, လီၩဘၪဝ့ၫ လၧၦၡၩ အဖိၪခွၫ မိဘၪ ဆၧဖ့ၪလၫ့ခွံၬဝ့ၫ လၧၦၡၩ အစူၪဖၧၩ့တၭ, အဝ့ၫၥံၪ မိမၩၥံၫ အဝ့ၫလီၫ. ဘၪ ဆၧမၩၥံၫဝ့ၫ အလးခဲၫ့ ၥၧၫ့နံၩလနံၩတၭ မိဂဲထုၪ့ထဲၩ့ဝ့ၫလီၫ. 32 အဆၧချဲၩ့လထံၪနီၪ အဝ့ၫၥံၪ နၪဝ့ၫ လၥ့ၪဘၪ လါနၫ့, အၪ့စၪ့ဝ့ၫ ဘုၪ့အ့ၬ. မွဲပလၫ အဒိၪထုၬလဲၪ. 33 အဝ့ၫၥံၪ လ့ၩထီၩ့ လၧကပၧနအၫ့နီၪ, အီၪလၧဂံၪ့ဖၧၩ့တၭ, အၪ့စၪ့ ၦလဖၪနီၪ, နၥံၪ အီၪလၧဖၧၩ့ၥၭတၭ, မွဲနၥံၪ တ့ၭလိၬ နၥံၪအၥၭ လၧဆၧနီၪ အဂဲး လမံၩ့လဲၪ. 34 အဝ့ၫၥံၪ အီၪလၩ့မါပံၭလီၫ. အဂဲးဘဲၫယီၩ မွဲပလၫ မိကဲၪ အဒိၪထုၬ နးဂၩ အဂဲးနီၪ, တ့ၭလိၬအၥၭ လၧဖၧၩ့ၥၭနီၪလီၫ. 35 အဝ့ၫဒၪ ဆၧၫ့နၩ့ဝ့ၫတၭ, ကိၭန့ ၦလဆံၫနံၫဂၩတၭ, စံၭအဝ့ၫၥံၪ, ၦအ့ၪမိကဲၪဘၪအၥၭ လၧအခိၪ လဂၩဂၩနီၪ, မိဘၪကဲၪဝ့ၫ လၧၦအဆံၭထုၬ လၧၦထီးအလူၬ အကျၩ, ဒဲၦထီးအလူၬအခ့ၫအၡၩလီၫ. 36 မၩန့ ဖိၪၥၪလဂၩတၭ, အီၪက့ၪလၩ့ဝ့ၫ လၧအၥၭကျၩ တၭ, ဖိၭဂိၫ့ထၪ့ဝ့ၫ လၧအစူၪတၭ, စံၭ အဝ့ၫၥံၪ, 37 ထီးဒၪ ၦလၧအထိးဆၧၫ့ ဖိၪၥၪ ဘဲၫယီၩ လဂၩ လၧယမံၩ့ အကၠီၩ့ လဂၩဂၩနီၪ, မွဲအထိးဆၧၫ့ ယၧၩလီၫ. ထီးဒၪ ၦလၧအထိးဆၧၫ့ယၧၩ လဂၩဂၩနီၪ, မွဲလထိးဆၧၫ့ဘၪ ယၧၩ, အ့ၪမွဲ ထိးဆၧၫ့ ၦလၧအအၪ့မၧၫ့လၩ့န့ယၧၩ လဂၩနီၪလီၫ. 38 စယီဟၫ့ ချဲၩ့ထၪ့ဆၧ, စံၭဝ့ၫ, ဆရၫဧ့, ပဒၪဘၪ ၦလဂၩ, လၧအလဖိၬဘၪ ပခဲၫ့တၭ, နၫ့ထၪ့ခွံၬ ဆၧနၪ လၧနမံၩ့နီၪ, ပ ပဒၩ့ထၬ အဝ့ၫနီၪလီၫ. အဂဲးဘဲၫယီၩ လဖိၬဘၪ ပခဲၫ့လီၫ. 39 ယ့ၫၡူၬ စံၭဝ့ၫ, ထီးပဒၩ့ထၬ အဝ့ၫ လဂ့ၩ; အဂဲးဘဲၫယီၩ ၦလၧအမၩလၩ့လၭဆၧ လၧယမံၩ့နီၪ, စံၭအၧၩ့ယၧၩ ယီၫခိၬၥ့ၪ နးဂၩအ့ၬ. 40 အဂဲးဘဲၫယီၩ ၦလၧအလထၫ့ဒုၪဒၩဘၪပၧၩနီၪ, မွဲအအီၪ လၧပဂး လီၫ. 41 နၥံၪ ဘၪဆဲၫ့ လၧဎရံၬ အကၠီၩ့တၭ, ထီးဒၪ ၦလၧအဒုၭအီၩ နၥံၪ လၧထံၫအချံၪ့ နးဘျုၪ့ လၧယမံၩ့အကၠီၩ့ လဂၩဂၩနီၪ, ယလီၩဘၪနၥံၪ တီၩတီၩယီၩ, အခိးအတၩ လၩ့မါဘၪဝ့ၫအ့ၬ. 42 ထီးဒၪ ၦလဂၩဂၩ လၧအမၩလၩ့ထံၩဖါ ၦလၧအဆံၭ လၧအနဲၩထဲၩ့ယၧၩ လဂၩနီၪ အခိၬ အ့ၪဘၪ ဆၧစၧၩ့ထၬ လၧဆုၪ့ဂူၬလိးတၭ, ဘၪဆၧခွံၬလၩ့ခွံၬဝ့ၫ လၧမၫဆမံၭ အဖၧၩ့နီၪ, မွဲအဂ့ၩဒၪ အဆၧဒံၭလီၫ. 43 နစူၪ အ့ၪမၩလၩ့ထံၩဖါနၧၩ တၭ, ဒၪ့ထ့ၬခွံၬဆံၭ. န အ့ၪလ့ၩနုၬ အီၪဘၪ လၧဆၧမၧၫ့ အဖၧၩ့ လၧနစူၪထူၬ နီၪ, ဂ့ၩနဲၪ့ဒံၭ နလ့ၩနုၬလၩ့ လၧလရၬ, လၧမ့ၪ လၧအလၩ့ဖံၬခွံၬ လၥ့ၪဘၪ အဖၧၩ့ လၧနစူၪ နံၫခီၫလူၬဒံၭလီၫ. 44 ဆၧထီးနီၪ လိၪ့ လၥံၫဘၪ တၭ, မ့ၪ လလၩ့ဖံၬဘၪ လီၫ. 45 နခၪ့ အ့ၪမၩလၩ့ထံၩဖါ နၧၩတၭ, ဒၪ့ထ့ၬခွံၬဝ့ၫ ဆံၭ. န အ့ၪလ့ၩနုၬဘၪ လၧဆၧမၧၫ့ အဖၧၩ့ လၧနခၪ့ထူၬနီၪ, ဂ့ၩနဲၪ့ဒံၭ နဘၪ ဆၧခွံၬလၩ့နၧၩ လၧလရၬ, လၧမ့ၪ လၧအလၩ့ဖံၬ လၥ့ၪဘၪ အဖၧၩ့ လၧနခၪ့ နံၫခီၫလူၬ ဒံၭလီၫ. 46 ထီးနီၪ လိၪ့ လၥံၫဘၪတၭ; မ့ၪ လလၩ့ဖံၬဘၪ လီၫ. 47 နမ့ၬၥၪ အ့ၪမၩလၩ့ထံၩဖါ နၧၩတၭ, အီၩ့ခွ့ၭထၪ့ခွံၬဝ့ၫဆံၭ. န အ့ၪလ့ၩနုၬဘၪ လၧယွၩအဘၩ့အမုး အဖၧၩ့ လၧနမ့ၬၥၪ လတီၪ့နီၪ, ဂ့ၩနဲၪ့ဒံၭ နဘၪ ဆၧခွံၬလၩ့ခွံၬနၧၩ လၧလရၬမ့ၪဖၧၩ့ လၧနမ့ၬၥၪ နံၫတီၪ့လူၬဒံၭလီၫ. 48 ဆၧထီးနီၪ လိၪ့ လၥံၫဘၪဝ့ၫတၭ, မ့ၪ လလၩ့ဖံၬဘၪ လီၫ. 49 အဂဲးဘဲၫယီၩ ကယဲ ၦထီးအလူၬနီၪ, မိဘၪ ဆၧလဲၩဎုၬဝ့ၫ လၧမ့ၪတၭ, ကယဲ ဆၧလု ထီးအလူၬနီၪ, မိဘၪ ဆၧလဲၩဎုၬဝ့ၫ လၧထံၫလၪလီၫ. 50 ထံၫလၪနီၪမွဲ ဆၧအဂ့ၩလီၫ. အ့ၪမွဲ ဆၧလၧထံၫလၪယီၩ, အဂၫ့ အ့ၪဘျိၪခွံၬဝ့ၫတၭ, မွဲအမိဂၫ့ထဲၩ့ဝ့ၫ လၧဆၧနီၪလမံၩ့လဲၪ. နၥံၪဝ့ၫဒၪယီၩ, အီၪလၧထံၫလၪ လၧနၥံၪ အဖၧၩ့ဆံၭ. အီၪဘၪလိၬအိၭလိၬ နၥံၪအၥၭ ဆုၬဆုၬဆံၭ.

1 အဝ့ၫဒၪ ဂဲထုၪ့ လၧအလး ထီးနီၪတၭ, လ့ၩဝ့ၫ ထီၩ့လၧယီၫဒၫ့ ဝါလခီၫနီၪ အီၪလၧခးယုဒၫ အနဲၩ့ထံၭလီၫ. ၦခမျၧး ဂဲၫအီၪကီၪ့ဒီၭ လၧအအီၪတၭ, အဆၧၥီၪ့ထဲၩ့ၥၫ့ထဲၩ့ဒီၭ အဝ့ၫၥံၪ ဘဲၫအထူၫအရူၫ အၥိၭနီၪလီၫ. 2 ၦဖၫရစံၫလဖၪ ဂဲၫ လၧအအီၪနီၪ, ကျဲၩ့ဖစီၩ့ဝ့ၫတၭ, အၪ့စၪ့ဝ့ၫ လၧၦခွံၬၡိၭအမၫနီၪ, မွဲအဂ့ၩဆ့ဧၪ. 3 အဝ့ၫဒၪ ချဲၩ့ဆၧၫ့ဆၧတၭ, စံၭအဝ့ၫၥံၪ, မွဲစမိစ့ၭ မၪလူၬ နၥံၪ ဘဲၫၥ့ၪလဲၪ. 4 အဝ့ၫၥံၪ စံၭ, စမိစ့ၭ ဒုၭကွ့ၭ လံၬလၩ့ၡၪ တၭ, ခွံၬၡိၭဝ့ၫလီၫ. 5 ယ့ၫၡူၬ ချဲၩ့ဆၧၫ့ဆၧတၭ, စံၭဝ့ၫ, မွဲအကွ့ၭန့ နၥံၪအဆၧၥီၪ့ဆၧၥၫ့ လထံၪယီၩ, လၧနၥံၪအၥုၪ့နီၩ့အၥၭနီၩ့ အကၠီၩ့လီၫ. 6 မွဲလါနၫ့တၭ, လၧအမၩကဲၪထၪ့ဆၧ လၧအၥၫ့နီၪ, ယွၩ မၩကဲၪထၪ့န့ ၦမုၪ ဒဲၦခွၫလီၫ. 7 မၩအၥၭဘဲၫနီၪတၭ, ၦခွၫ ဘၪစဲၪ့ဒၪ အမိအဖါ, ဘၪၥုၭဘူၭအၥၭ လၧအမၫ လီၫ. 8 အဝ့ၫၥံၪ နံၫဂၩနီၪ မိကဲၪထၪ့ ဆၧလၥွံၪဎးလယၪဎး လီၫ. အနီၪတၭ, မွဲလၧၩ့ ၦနံၫဂၩအ့ၬ, မွဲ လၥွံၪဎးလယၪဎး လီၫ. 9 မၩအၥၭဘဲၫနီၪတၭ, ဆၧလၧယွၩ အီၪက့ၪဎုၬဝ့ၫနီၪ, မွဲၦၡၩ ထီးထုၭလၩ့ၡၪ လဂ့ၩ. 10 လၧဂံၪ့ဖၧၩ့နီၪ, အထံၩအဖျဲၥံၪ အၪ့စၪ့ဒီၭဝ့ၫ လၧဆၧနီၪ အဂဲးအကၠီၪ့လီၫ. 11 အဝ့ၫဒၪ စံၭအဝ့ၫၥံၪ, ထီးဒၪ ၦလၧအခွံၬၡိၭခွံၬ အမၫတၭ, အီၪဎုၬ လၧအဂူၫဂၩ လဂၩဂၩနီၪ မွဲအအဲၪဘိၩ့အမၫလီၫ. 12 ၦမုၪ အ့ၪခွံၬၡိၭခွံၬ အဝၩတၭ, အီၪဎုၬ လၧအဂူၫဂၩ လဂၩဂၩနီၪ မွဲအအဲၪဘိၩ့ အဝၩလီၫ. 13 ၦဂဲၫဆိၬဖိၪၥၪဆံၭၥံၪ လၧအအီၪ ဘဲၫၥိၭ အမိထိၭဘၪ အဝ့ၫၥံၪတၭ, အထံၩအဖျဲၥံၪ အၪ့လၬ ၦလၧအဂဲၫဆိၬဝ့ၫလဖၪနီၪလီၫ. 14 ထီးယ့ၫၡူၬ ဒၪဘၪနီၪ အၥၭဆၫ တၭ, စံၭဝ့ၫဒၪ, ဖိၪၥၪဆံၭလဖၪနီၪ ဖ့ၪလၫ့ အဂဲၫ လၧယအီၪတၭ, ထီးပဒၩ့ အဝ့ၫၥံၪ လဂ့ၩ. အဂဲးဘဲၫယီၩ ယွၩအဘၩ့ဖိၪမုးဖိၪမွဲ ၦဘဲၫနီၪၥိၭလဖၪ လီၫ. 15 ယလီၩဘၪ နၥံၪ တီၩတီၩယီၩ, ထီးဒၪ ၦလၧအလဒိၭန့ဘၪ ယွၩအဘၩ့အမုး ဘဲၫဖိၪၥၪဆံၭ အၥိၭ လဂၩဂၩနီၪ, မွဲအနုၬဘၪ လၧအဖၧၩ့အ့ၬ. 16 အဝ့ၫဒၪ ဆိၬထၪ့ အဝ့ၫၥံၪ လၧအစူၪဒူၪလီၩ့နီၪ အီၪက့ၪထၪ့ အစူၪ လၧအလီၩ့တၭ, ဆိၪဂ့ၩ အဝ့ၫၥံၪလီၫ. 17 ထီးအစဲၪ့ထၪ့လ့ၩဝ့ၫ လၧဖၧၩ့ၥၭ အဘိၩ့ဘၭနီၪ, ၦလဂၩ ဂဲၫစဲၪ့တလဲး လၧအအီၪတၭ, ထွံၩလၩ့ အခၪ့ အၪ့စၪ့ဝ့ၫ, ဆရၫ လၧအဂ့ၩ လဂၩဧ့, ဘဲၫၥိၭ ယမိန့ဘၪ ဆၧမၧၫ့ အဆိၩအကၠၪနီၪ, မွဲယမိဘၪမၩ ဆၧနီၪလမံၩ့လဲၪ. 18 ယ့ၫၡူၬ စံၭဝ့ၫ, မွဲဘၪနီၫ နကိၭယၧၩ လၧၦအဂ့ၩလဲၪ, အ့ၪလမွဲဘၪ ယွၩလဂၩနီၪ, ၦအဂ့ၩအီၪ နးဂၩအ့ၬ. 19 ဆၧမၪလူၬလဖၪနီၪ နၥ့ၪယၫယူၭ. ထီးအဲၪဘိၩ့မၫ အဲၪဘိၩ့ဝၩ လဂ့ၩ, ထီး မၩၥံၫ ၦၡၩ လဂ့ၩ. ထီးအၪ့ဂူၫဆၧ လဂ့ၩ, ထီးထိးနၥၭ လၧဆၧဘျံၭဆၧဘျၪ လဂ့ၩ, ထီး အၪ့လီၫအၪ့ ဂူၫဂၩ အဆၧ လဂ့ၩ, ယူၭယၪ့ နမိနဖါ ဆံၭ. 20 အဝ့ၫလဂၩ ချဲၩ့ဆၧၫ့ဆၧတၭ, စံၭဝ့ၫဒၪ, ဆရၫဧ့, ဆၧနီၪလဖၪ ထီးအလူၬ လၧယဖိၪၥၪ လံၩလံၩနီၪ, ယထီးန့ယူၭ ယဝ့ၫယူၭ. 21 ယ့ၫၡူၬ ယိ အဝ့ၫနီၪ အဲၪဝ့ၫတၭ, စံၭဝ့ၫဒၪ, နန့ဘၪ ဆၧအလးနီၪ, အီၪဒံၭ လမံၩ့ဒံၭ, ထီးဒၪ နဆၧအီၪလဖၪနီၪ, လ့ၩအၪ့ဆၫလၩ့ခွံၬတၭ, ဖ့ၪလၫ့ ၦၡၪ့ဖိၪယၬဖိၪဆံၭ. နမိအီၪဘၪ လၧနစူၪလးနခၪ့ခိၪ လၧမူၭခိၪ အဖၧၩ့လီၫ. မၩန့ နထုၪ့စူၪယၫတၭ, ဂဲၫဖိၬယခဲၫ့ဆံၭ. 22 အမ့ၬ လၩ့ၡါ လၧဆၧချဲၩ့လထံၪနီၪ အကၠီၩ့တၭ, အၥုၪ့အုၭအၥၭအုၭ, ထဲၩ့ထဲၩ့ဝ့ၫလီၫ. အဂဲးဘဲၫယီၩ အစူၪလးအခၪ့ခိၪ အီၪဝ့ၫ အၪမၬလီၫ. 23 ယ့ၫၡူၬ ယိဝၬဝၬဆၧနီၪ, စံၭ အထံၩအဖျဲၥံၪ, ၦ၁ထံၫလဖၪနီၪ, လ့ၩနုၬဝ့ၫ လၧယွၩအဘၩ့အမုး အဖၧၩ့ ကၪမၬလီၫ. 24 အထံၩအဖျဲၥံၪ မၩအၥၭ ထီၫမံၫထီၫမၪ လၧဆၧချဲၩ့လထံၪနီၪ အကၠီၩ့လီၫ. ယ့ၫၡူၬ ချဲၩ့ဆၧၫ့ဒီၭဆၧတၭ, စံၭအဝ့ၫၥံၪ, ဖိၪၥံၪလံၩၥံၪဧ့, ၦလၧအဒိၭနဲၩ့အၥၭ လၧအစူၪလးအခၪ့ခိၪ အဖၧၩ့လဖၪနီၪ, လ့ၩနုၬဝ့ၫ လၧယွၩအဘၩ့အမုး အဖၧၩ့ ကၪမၬကလဲၪ. 25 ကလအူၭ နုၬဖျီၫ့ ထၭမ့ခဲၫ့နီၪ, ယီၫနဲၪ့ဒံၭ ၦ၁ထံၫလဂၩ လ့ၩနုၬဝ့ၫ လၧယွၩအဘၩ့မုး အဖၧၩ့ဒံၭလီၫ. 26 အဝ့ၫၥံၪ ထီၫမံၫထီၫမၪ ဒိၪဒိၪလ့ၬနီၪ, စံၭလိၬအၥၭ အ့ၪမွဲဘဲၫနီၪတၭ, မွဲပလၫ ထီၩ့လၧဆၧထိးထဲၩ့တၩ့ထဲၩ့ဝ့ၫနီၪ, မိၥ့ၪ နးဂၩလဲၪ. 27 ယ့ၫၡူၬ ယိ အဝ့ၫၥံၪ ထံၫထံၫဆၭဆၭ တၭ, စံၭဝ့ၫဒၪ, အယီၩ ၦၡၩ မၩၥ့ၪအ့ၬ. အ့ၪမွဲ ယွၩ မၩၥ့ၪ, အဂဲးဘဲၫယီၩ ယွၩနီၪ ၥ့ၪ ဆၧထီးအလူၬလီၫ. 28 ထီးနီၪလဖၧၫ့, စပံတၧၫ လီၩဘၪဝ့ၫ, ယိခွါ, ပဝ့ၫဒၪယီၩ, ပစဲၪ့ဒၪ ဆၧထီးအလူၬတၭ, ပဖိၬယူၭ နခဲၫ့ယူၭ. 29 ယ့ၫၡူၬ စံၭဆၧၫ့ဆၧတၭ, စံၭဝ့ၫဒၪ, ယလီၩဘၪ နၥံၪ တီၩတီၩယီၩ, ၦလၧအစဲၪ့ဒၪ အဂံၪ့အဎၫ့ မွဲဂ့ၩ, အထၧၫ့ဖုဝဲမုၪ မွဲဂ့ၩ, အထၧၫ့ဖုဝဲခွၫ မွဲဂ့ၩ, အမိ မွဲဂ့ၩ, အဖါ မွဲဂ့ၩ, အဖိၪအမၫ မွဲဂ့ၩ, အဖိၪအလံၩ မွဲဂ့ၩ, အဆံၬအနၩ အဎံၪအဎုၭ မွဲဂ့ၩ, လၧယကၠီၩ့, ဒဲလၧဆၧၥၭထိၬအပရၧၫ့ အကၠီၩ့နီၪ, 30 အ့ၪလန့ထဲၩ့ဘၪဝ့ၫ အၪနဲၪ့အလး လယၩ, လၧအဆၧၫ့အထီ ထီးယီၩ, အဂံၪ့အဎၫ့ ဒဲအထၧၫ့ဖုဝဲမုၪ, ဒဲအထၧၫ့ဖုဝဲခွၫ, ဒဲအမိၥံၪ, ဒဲအဖိၪအလံၩၥံၪ, ဒဲအဆံၬအနၩ အဎံၪအဎုၭၥံၪ, ဒဲလခီၫ ဆၧမၩအၧၩ့မၩနၭဝ့ၫဆ့, ဒဲဆၧမၧၫ့ လၩ့ဆိၩလၩ့ကၠၪ လၧကဲၪခိၬ နးကၠၪနီၪ အီၪနးဂၩအ့ၬ. 31 မွဲလါနၫ့ဘိၩ, ၦအီၪလၧယၫ အၪဂၩ မိအီၪဘၪထဲၩ့ဝ့ၫ လၧခဲၫ့တၭ, ၦအီၪလၧခဲၫ့ မိအီၪဘၪထဲၩ့ဝ့ၫ လၧယၫလီၫ. 32 အဝ့ၫၥံၪ အီၪဝ့ၫ လၧဖၧၩ့ၥၭ ထီးအလ့ၩထၪ့ဝ့ၫ လၧယရုစလံၫ့ နီၪ, ယ့ၫၡူၬ လ့ၩ လၧယၫတၭ, အထံၩအဖျဲၥံၪ ထီၫမံၫထီၫမၪတၭ, ဖိၬဝ့ၫအခဲၫ့ အဘိၩ့ဘၭနီၪ, ၥၭမဲၪၥၭဖျဲၩ့ဝ့ၫဒၪလီၫ. အဝ့ၫဒၪ ကိၭန့ဒီၭ ၦလဆံၫနံၫဂၩ လီၩဘၪဆိၫ အဝ့ၫၥံၪ လၧဆၧမိမၩအၥၭ လၧအလီၩ့ အဂဲးလီၫ. 33 အဂဲးဘဲၫယီၩ, ယိခွါ, ပလ့ၩထၪ့ လၧယရုစလံၫ့တၭ, ၦၡၩ အဖိၪခွၫဘၪ ဆၧဖ့ၪလၫ့ခွံၬဝ့ၫ လၧၦလုဆၧ အဒိၪၥံၪ, ဒဲၦကွ့ၭလံၬၥံၪ အစူၪဖၧၩ့တၭ, အဝ့ၫၥံၪ မိစ့ၩရၫ့ၥံၫ အဝ့ၫဒၪနီၪ, မိဖ့ၪလၫ့ဝ့ၫ လၧၦဆၨၩလဖၪ အစူၪဖၧၩ့လီၫ. 34 အဝ့ၫၥံၪ မိဒုၪဒွ့ၪဝ့ၫ မိဒိၪဝ့ၫထးဝ့ၫ, မိထိၪဖျံၭဝ့ၫတၭ, မိမၩၥံၫ အဝ့ၫဒၪလီၫ. ထီးအဘၪ ၥၧၫ့နံၩလနံၩနီၪ, မိဂဲထုၪ့ထဲၩ့ဝ့ၫဒၪလီၫ. 35 စဇ့ၭဘဒံၫ အဖိၪခွၫ စယ့မံၭ, ဒဲစယီဟၫ့ဂဲၫ လၧအအီၪတၭ, စံၭဝ့ၫဒၪ, ဆရၫဧ့, ထီးဒၪ ပအၪ့ကံၩ့အၪ့ယၫဆၧနီၪ, ဘၪပၥၭ လၧနမိမၩ လၧပဂးလီၫ. 36 အဝ့ၫဒၪစံၭ အဝ့ၫၥံၪ, မွဲအဘၪနၥံၪအၥၭ လၧယမိမၩ ဆၧနီၫလၫ လၧနၥံၪအဂး လမံၩ့လဲၪ. 37 အဝ့ၫၥံၪ စံၭအဝ့ၫဒၪ, ဖ့ၪလၫ့ ပၧၩ လၧပမိဆၧၫ့နၩ့ လၧနစူၪထွ့ၪ နးဂၩ, ဒဲလၧနစူၪစ့ၪ နးဂၩ လၧနလၩနဖၩ့ အကျၩဘီၪ. 38 ယ့ၫၡူၬ စံၭအဝ့ၫၥံၪ, မွဲနၥံၪ အၪ့ကံၩ့ဆၧ နီၫလဲၪ နီၫလဲၪနီၪ; နၥံၪ ၥ့ၪယၫ အ့ၬ. လိၫ့ လၧယအီၩနီၪ မွဲနၥံၪ အီၩ မိကဲၪဧၪ. ဘၭတံၫဇၫ့ဆၧ လၧယထိးဘၭတံၫဇၫ့ ယၥၭနီၪ, မွဲနၥံၪ ထိးဘၭတံၫဇၫ့ မိကဲၪဧၪ. 39 အဝ့ၫၥံၪ စံၭဆၧၫ့ဝ့ၫ, ကဲၪဝ့ၫ တကၨ. ယ့ၫၡူၫ စံၭ အဝ့ၫၥံၪ, မွဲမၬ, လိၫ့ လၧယအီၩနီၪ, နၥံၪ မိအီၩ တၭ, ဆၧဘၭတံၫဇၫ့ လၧယထိးဘၭတံၫဇၫ့နီၪ, နၥံၪ မိထိးဘၭတံၫဇၫ့ဆ့လီၫ. 40 မွဲလါနၫ့ဘိၩ ဆၧဆၧၫ့နၩ့ လၧယစူၪထွ့ၪ ဒဲလၧယစူၪစ့ၪနီၪ, မွဲယဆၧ ဘဲၫယမိဖ့ၪလၫ့ဝ့ၫ အၥိၭ န့ၫ လၧၦလၧဆၧတဲၩ့ဝဲၩအၥၭ လၧအဂးလဖၪနီၪလီၫ. 41 ထီးၦဆံၫဂၩ နါဂၧၫ့ဝ့ၫတၭ, အၥၭထၪ့ စယ့မံၭ ဒဲစယီဟၫ့လီၫ. 42 ယ့ၫၡူၬ ကိၭန့ အဝ့ၫၥံၪ လၧအအီၪတၭ, စံၭဝ့ၫ, နၥံၪ ၥ့ၪယၫ လၧၦလၧအပၧၩ့ဘၪ ၦဆၨၩလဖၪနီၪ, ကဲၪထၪ့ဝ့ၫ လၧအကဆါလီၫ. အၦဒိၪၦၡါနီၪ စ့ၩရၫ့ထဲၩ့ဝ့ၫဒၪလီၫ. 43 မွဲလါနၫ့ဘိၩ, လၧနၥံၪအကျၩနီၪ ဆၧမၩဘၪအၥၭ ဘဲၫနီၪအ့ၬ. အ့ၪမွဲ ထီးဒၪ ၦလၧအမိကဲၪဘၪ အၥၭ လၧအဒိၪ လဂၩဂၩ လၧနၥံၪ အကျၩနီၪ, မွဲအကဲၪဒၪဝ့ၫ လၧနၥံၪ အခ့ၫအၡၩဆံၭ. 44 ထီးဒၪ ၦလၧအမိကဲၪဘၪအၥၭ လၧအခိၪ လၧနၥံၪ အကျၩ လဂၩဂၩနီၪ, မွဲအကဲၪဒၪဝ့ၫ လၧၦထီးအလူၬ အခ့ၫအၡၩ ဆံၭ. 45 အဂဲးဘဲၫယီၩ ဆၧလၧၦၡၩ အဖိၪခွၫယီၩ, ဂဲၫအၪ့မၧၫ့ ၦၡၩအ့ၬ. မွဲအဂဲၫဒိၭန့ ဆၧအၪ့မၧၫ့ဝ့ၫဒၪ, ဒဲဖ့ၪလၫ့ အၥၭ လၧၦၡၩ အၪဂၩ အဎွ့ၩလီၫ. 46 အဝ့ၫၥံၪ လ့ၩထီၩ့ လၧယ့ၫရခိၫလီၫ. ထီးအစဲၪ့ထၪ့ခွံၬ လၧယ့ၫရခိၫနီၪ, အထံၩအဖျဲၥံၪ ဒဲၦခမျၧးဖၭဒိၪ ဖိၬထၪ့အခဲၫ့ဆ့တၭ, စတမံအၧၭ အဖိၪခွၫ ၦအမ့ၬဘျီၪ စဘၫတမံအၧၭ လဂၩ, ဆၧၫ့နၩ့ အၪ့ကံၩ့ဆၧ လၧဖၧၩ့ၥၭ အနဲၩ့ထံၭလီၫ. 47 ထီးအနါဂၧၫ့ လၧအမွဲ ၦနၭဇရ့ၭဖိၪ ယ့ၫၡူၬနီၪ, ကိၭၡၭထၪ့ဆၧတၭ, စံၭဝ့ၫဒၪ, စဒၫဝံၭ အဖိၪခွၫ ယ့ၫၡူၬဧ့, ယၫ့ၥုၪ့ယၫ့ၥၭလါယၧၩဆံၭ. 48 ၦအၪဂၩ အၪ့လၬ လါနၫ့ အဝ့ၫနီၪ ဘဲၫၥိၭ အမိအီၪလၩ့မါပံၭတၭ, မွဲအကိၭၡၭထၪ့ဆၧ ဒိၪနဲၪ့ အလးဒံၭ အၪအၪလ့ၬ, စဒၫဝံၭ အဖိၪခွၫဧ့, ယၫ့ၥၭလါယၧၩ ဆံၭ. 49 ယ့ၫၡူၬ အီၪထီဝ့ၫတၭ, အၪ့မၧၫ့ ၦကိၭန့အဝ့ၫလီၫ. ၦလဖၪ ကိၭစိၩ ၦမ့ၬဘျီၪ လဂၩနီၪ စံၭဝ့ၫ, မွဲနၥၭဎွံၫထၪ့ တၭ, ဂဲထုၪ့ထဲၩ့ဘီၪ, အဝ့ၫဒၪ ကိၭနၧၩ လီၫ. 50 အဝ့ၫ ခွံၬလၩ့ခွံၬ အဖၭဘဲၩ့လုၬနီၪ, ဂဲထုၪ့ လ့ၩစိၩဝ့ၫ လၧအအီၪလီၫ. 51 ယ့ၫၡူၬ ချဲၩ့ထၪ့ဆၧတၭ, စံၭအဝ့ၫနီၪ, မွဲ နၥၭ အီၪလၧယမိမၩနၧၩ လၧဆၧနီၪလမံၩ့လဲၪ. ၦမ့ၬဘျီၪ စံၭဆၧၫ့ဝ့ၫ ရၫဘိနံၫဧ့, ဘဲၫယမ့ၬၥၪယီၩ မိဖၩ့ထၪ့ထဲၩ့ဝ့ၫ အၥိၭလီၫ. 52 ယ့ၫၡူၬ စံၭအဝ့ၫ, ထဲၩ့ထဲၩ့ဘီၪ. နဆၧနဲၩနီၪ ထိးထဲၩ့တၩ့ထဲၩ့ နၧၩယူၭ လီၫ. အမ့ၬၥၪ ဖၩ့ထၪ့ထဲၩ့ဝ့ၫ ချဲၫ့မၬတၭ, ဖိၬထၪ့အခဲၫ့ လၧဖၧၩ့ၥၭလီၫ.

1 ထီးအဝ့ၫၥံၪ လ့ၩထီၩ့ဘူၭ လၧယရုစလံၫ့ လၧဘ့ၭ၁ဖ့ၭ, ဒဲဘ့ၭ၁နံၫ လၧခိၪလီၩ့ အလဲအိၫ့ အခၪ့ထံၭတၭ, အဝ့ၫဒၪ အၪ့မၧၫ့လၩ့ အထံၩအဖျဲ နံၫဂၩတၭ, 2 စံၭအဝ့ၫၥံၪ, လ့ၩ လၧတဝၫ့ အီၪတီၩ လၧနၥံၪအမ့ၬယၫဘီၪ. နၥံၪ အ့ၪလ့ၩနုၬ လၧအဖၧၩ့တၭ, နၥံၪ မိဒၪဘၪ ကၥ့ၪယီၩ့ဖိၪ လၧၦလထူၬဘၪဝ့ၫ နးဂၩ, အီၪစၧၩ့ထၬအၥၭ ထီးနီၪလဒုၩလီၫ. ကွဲၪလၩ့ခွံၬတၭ, ဂဲၫထဲၩ့မီၩ့ဆံၭ. 3 ၦလဂၩဂၩ အ့ၪစံၭနၥံၪ, မွဲဘၪနီၫ လၧနၥံၪ မၩဆၧ ဘဲၫယီၩလဲၪ. တၭ စံၭနၥံၪဝ့ၫ, ကဆါ န့ဘၪဝ့ၫနီၪ အလးအီၪ တၭ, ဆၧမိအၪ့မၧၫ့ အဂဲၫ ချဲၫ့မၬလီၫ. 4 အဝ့ၫၥံၪ လ့ၩဝ့ၫတၭ, ဒၪဘၪ လၧကၥ့ၪယီၩ့အဖိၪ ဘၪစၧၩ့ထၬအၥၭ လၧတရၫ့လၧခီၫ့ ထီးဖၧၩ့ၥၭထဲၩ့ဖၭ အခၪ့ထံၭ တၭ, ကွဲၪလၩ့ဝ့ၫလီၫ. 5 ၦလၧအဆၧၫ့ထုၪ့ ထီးနီၪ လနၩ့နၩ့ စံၭအဝ့ၫၥံၪ, မွဲဘၪနီၫ လၧနၥံၪ ကွဲၪလၩ့ခွံၬ ကၥ့ၪယီၩ့အဖိၪနီၪလဲၪ. 6 အဝ့ၫၥံၪ စံၭဝ့ၫ, ဘဲၫယ့ၫၡူၬ မၪလူၬဝ့ၫ အၥိၭနီၪတၭ, ၦဖ့ၪလၫ့ဝ့ၫလီၫ. 7 အဝ့ၫၥံၪ ဂဲၫထဲၩ့မီၩ့ ကၥ့ၪယီၩ့အဖိၪ လၧယ့ၫၡူၬ အအီၪတၭ, ဒၩလၩ့ အကီၩ့အၥိၭ လၧအလီၩ့တၭ, အဝ့ၫဒၪ ထူၬဝ့ၫလီၫ. 8 ၦအၪဂၩ ဒၩလၩ့ အကီၩ့အၥိၭ, လၧဖၧၩ့ၥၭတၭ, အဂူၫဂၩလဖၪ ဖ့ၬလၩ့ ၥံၪ့ထဲၩ့တၭ, လုလဲ လၩ့ဝ့ၫ လၧဖၧၩ့ၥၭလီၫ. 9 ၦလ့ၩလၧယၫ, ဒဲၦလ့ၩလၧခဲၫ့လဖၪနီၪ, ကိၭၡၭထၪ့ဆၧတၭ; စံၭဝ့ၫ, ထိးထဲၩ့တၩ့ထဲၩ့ ဘိၩ့နဲၪ့ယီၩ ဆံၭ. ၦလၧအဂဲၫ လၧယွၩအမံၩ့ လဂၩနီၪ, မွဲအဘၪ ဆၧဆိၪဂ့ၩဆံၭ. 10 ပဖါ စဒၫဝံၭ အဘၩ့အမုး လၧအဂဲၫ [လၧယွၩ အမံၩ့]နီၪ, မွဲအဘၪ ဆၧဆိၪဂ့ၩ ဆံၭ. ထိးထဲၩ့တၩ့ထဲၩ့ ဘိၩ့နဲၪ့ယီၩ လၧဆၧထီၫထုၬ ဆံၭ. 11 ယ့ၫၡူၬ လ့ၩနုၬဝ့ၫ လၧယရုစလံၫ့, ဒဲလၧဆၧလု အဂံၪ့ဖၧၩ့တၭ, ယိဝၬဝၬ ဆၧထီးအလူၬ လီၫ. နၩရံၩထီးနီၪ မွဲမုဂၪလၩ့တၭ, အဝ့ၫဒၪ စဲၪ့ထၪ့ဝ့ၫ လၧၦလဆံၫနံၫဂၩ အၥိၭ လၧခီၫ့နီၪ နုၬ လၧဘ့ၭ၁နံၫ အဖၧၩ့လီၫ. 12 ကဲဂီၩလနံၩ, လၧအဝ့ၫၥံၪ စဲၪ့ထၪ့ခွံၬဝ့ၫ လၧဘ့ၭ၁နံၫ အဖၧၩ့နီၪ, အဝ့ၫဒၪ ၥၭဝံအၥၭလီၫ. 13 ဒၪစိၩ ချိၪ့ဒိၩ့လထံၭ အီၪလၧအလၪတၭ, ဘၪလဘၪ မိဒၪ ဆၧအီၪ လၧအလီၩ့ လမံၩ့မံၩ့တၭ, လ့ၩယိဝ့ၫ, အ့ၪလမွဲဘၪ အလၪနီၪ ဒၪဘၪဆၧ နးမံၩ့အ့ၬ. အဂဲးဘဲၫယီၩ ချိၪ့ဒိၩ့ၥၪ အမုအလၩ လဘၪဒံၭဘၪလီၫ. 14 ယ့ၫၡူၬ ချဲၩ့ထၪ့ဆၧ တၭ, စံၭဝ့ၫ, ထီးယီၩ လၧယၫလခီၫ မွဲပထီးအၪ့ဘၪလၧၩ့ နၥၪ နးဂၩ နးဆိၭလဂ့ၩ. အထံၩအဖျဲၥံၪ နါဂၧၫ့ဝ့ၫလီၫ. 15 အဝ့ၫၥံၪ လ့ၩထီၩ့လၧယရုစလံၫ့တၭ, ယ့ၫၡူၬ နုၬဝ့ၫ လၧဆၧလုအဂံၪ့ဖၧၩ့တၭ, နၫ့ထၪ့ခွံၬ ၦဎွ့ၩဆၧ, ဒဲၦအၪ့ဆၫဆၧ လၧဆၧလုအဂံၪ့ အဖၧၩ့တၭ, ချုၬလၩ့ခွံၬ ၦအၪ့လဲၩစ့ၩ အစပွဲၥံၪ, ဒဲၦအၪ့ဆၫထိၪလွံ အလးဆၧၫ့နၩ့လဖၪလီၫ. 16 မွဲအဖ့ၪလၫ့ ၦဆိၬဖၬဖၧၩ့ၥံၪ လၧဆၧလုအဂံၪ့နီၪ နးဂၩအ့ၬ. 17 ၥီၪ့ထဲၩ့ၥၫ့ထဲၩ့ဆၧတၭ, စံၭ အဝ့ၫၥံၪ, ဆၧကွ့ၭအၥၭ; ယဂံၪ့ မိဘၪ ဆၧကိၭဝ့ၫ လၧဆၧဘၩဆိၪဖၪအဂံၪ့ လၧကယဲ ၦကိၭဆၨၩဒ့ၭ အဂး မွဲအ့ၬဧၪ. အ့ၪမွဲ နၥံၪဝ့ၫဒၪယီၩ, နၥံၪ မၩယူၭဝ့ၫ လၧၦထမျၬ အဖၧၩ့ယူၭ မၬကၨ. 18 ၦကွ့ၭလံၬ ဒဲၦလုဆၧအဒိၪၥံၪ နါဂၧၫ့ဝ့ၫတၭ, မိမၩၥံၫဘၪဝ့ၫ ဘဲၫၥ့ၪလဲၪ ဘဲၫၥ့ၪလဲၪနီၪ အၪ့ဎၬဝ့ၫလီၫ. အဝ့ၫၥံၪ ၥၭမဲၪ အဝ့ၫဒၪတၭ, အဂဲးဘဲၫယီၩ ၦခမျၧး ထီးအလူၬ ထီၫမံၫထီၫမၪ လၧအဆၧၥီၪ့ဆၧၥၫ့ အဂဲးလီၫ. 19 ထီးမုဂၪလၩ့နီၪ, အဝ့ၫဒၪ စဲၪ့ထၪ့ခွံၬဝ့ၫ လၧဒိၩ့ဖၧၩ့လီၫ. 20 ဆၧဖၩ့ထၪ့နီၪ အဝ့ၫၥံၪ လ့ၩဖီၩ့ခွံၬ အဘိၩ့ဘၭတၭ, ဒၪဘၪ လၧချိၪ့ဒိၩ့လထံၭ ဎဲၫ့ထၬလူၬဝ့ၫ လၧအဝံလီၫ. 21 စပံတၧၫ နၪ့ထၪ့ထဲၩ့အၥၭတၭ, စံၭဝ့ၫ, ရၭဘံၫဧ့, ယိခွါ, ချိၪ့ဒိၩ့ လၧနဆိၪအၧၩ့ လထံၭနီၪ, ဎဲၫ့ထၬယူၭဝ့ၫယူၭ. 22 ယ့ၫၡူၬ ချဲၩ့ဆၧၫ့ဆၧ, စံၭအဝ့ၫၥံၪ အီၪလၧဆၧနဲၩ လၧယွၩအဖၧၩ့ဆံၭ. 23 အဂဲးဘဲၫယီၩ ယလီၩဘၪနၥံၪ တီၩတီၩ ထီးဒၪ ၦလၧအစံၭ ခိၪလီၩ့ယီၩ, ၥုၭခွံၬနၥၭ တၭ, ခွံၬၡိၭခွံၬ နၥၭ လၧမၫဆမံၭ အဖၧၩ့ဆံၭ. အၥၭ အ့ၪလဂံၩ့ဂၩ့ဘၪတၭ, အ့ၪနဲၩဝ့ၫ လၧဆၧမိမၩအၥၭ ဘဲၫအစံၭဆၧ အၥိၭနီၪ, ထီးဒၪ အစံၭဆၧနီၪ, မိမၩအၥၭ လၧအဂးလီၫ. 24 မၩအၥၭဘဲၫနီၪတၭ, ယစံၭနၥံၪ ထီးဒၪ နၥံၪ အၪ့ကံၩ့ဆၧ လၧနၥံၪ ဘၩဆိၪဖၪဆၧ အဖၧၩ့ ထီးအလူၬနီၪ, နဲၩ လၧနၥံၪ မိန့ဘၪဝ့ၫတၭ, မွဲနၥံၪ မိန့ဘၪဆ့လီၫ. 25 ထီးနၥံၪ ဆၧၫ့ထုၪ့ ဘၩဆိၪဖၪဆၧနီၪ, ဘဲၫၥိၭ နၥံၪအဖါ အီၪလၧမူၭခိၪ မိကွဲၪဖျါခွံၬ နၥံၪ အဆၧမၪတၭ, နၥံၪ အ့ၪအီၪက့ၪ ဆၧအမၪ လၧၦလဂၩဂၩ အလီၩ့ လမံၩ့မံၩ့နီၪ, ကွဲၪဖျါထဲၩ့ အဝ့ၫ ဆံၭ. 26 နၥံၪ အ့ၪလကွဲၪဖျါခွံၬဘၪတၭ, နၥံၪအဖါ အီၪလၧမူၭခိၪနီၪ ကွဲၪဖျါခွံၬ နၥံၪအဆၧမၪ ဆ့အ့ၬ. 27 အဝ့ၫၥံၪ ဂဲၫထီၩ့ဒီၭဝ့ၫ လၧယရုစလံၫ့လီၫ. အဝ့ၫဒၪ စဲၪ့လဲးလီၩ့ဝ့ၫ လၧဆၧလုအဂံၪ့ဖၧၩ့ အဘိၩ့ဘၭနီၪ, ၦလုဆၧအဒိၪၥံၪ ဒဲၦကွ့ၭလံၬၥံၪ ဒဲၦၥုၪ့က့ၭၥၭၡါၥံၪ ဂဲၫ လၧအအီၪတၭ, 28 အၪ့စၪ့ဝ့ၫ, မွဲနမၩ ဆၧယီၩလဖၪ လၧပလၫ အစီၩ့အမၩ့ လဂၩလဲၪ. ဘဲၫၥိၭ နမိမၩ ဆၧယီၩလဖၪတၭ, မွဲပလၫ ဖ့ၪလၫ့ နစီၩ့နမၩ့ယီၩ လဂၩလဲၪ. 29 ယ့ၫၡူၬ ချဲၩ့ဆၧၫ့ဆၧတၭ, စံၭဝ့ၫ, ယမိအၪ့စၪ့ နၥံၪ ဆၧနးမံၩ့ဆ့လီၫ. လီၩဘၪယၧၩတၭ, ယမၩ ဆၧယီၩလဖၪ လၧပလၫ အစီၩ့အမၩ့ လဂၩလဲၪနီၪ, ယမိလီၩဘၪ နၥံၪဆ့လီၫ. 30 စယီဟၫ့ အဘၭတံၫဇၫ့နီၪ, မွဲအဂဲၫ လၧမူၭခိၪလခီၫ, မွဲအဂဲၫ လၧၦၡၩလခီၫလဲၪ. လီၩဘၪယၧၩ နးထံၪဆံၭ. 31 အဝ့ၫၥံၪ ကိၪ့ထၪ့လိၬအၥၭ တၭ, စံၭဝ့ၫဒၪ, ပ အ့ၪစံၭ လၧမူၭခိၪနီၪ, အဝ့ၫ မိစံၭပၧၩ, အ့ၪမွဲဘဲၫနီၪတၭ, မွဲဘၪနီၫ လၧနၥံၪ လနဲၩဘၪလဲၪ. 32 မွဲလါနၫ့တၭ, ပ အ့ၪစံၭ လၧၦၡၩနီၪ ပၥၭမဲၪ ၦခမျၧးလီၫ. အဂဲးဘဲၫယီၩ ၦထီးအလူၬ အီၪက့ၪ စယီဟၫ့ လၧမီၪ လၩ့ထံးလၩ့ဆ့ၭ လီၫ. 33 အဝ့ၫၥံၪ ချဲၩ့ဆၧၫ့ဆၧတၭ, စံၭယ့ၫၡူၬ, ပၥ့ၪယၫအ့ၬ. ယ့ၫၡူၬ ချဲၩ့ဆၧၫ့ဆၧ တၭ, စံၭအဝ့ၫၥံၪ, ယဝ့ၫဒၪယီၩ, ယမၩ ဆၧလဖၪယီၩ လၧပလၫ အစီၩ့အမၩ့ လဂၩလဲၪနီၪ, ယလီၩဘၪ နၥံၪ ဆ့အ့ၬ.

1 အဝ့ၫဒၪ လီၩဘၪ အဝ့ၫၥံၪ လၧဆၧချဲၩ့အဒီၩ့ တၭ; ၦလဂၩ ၥုၪ့လၩ့ စဘံၭမု အလးလလး, မၩဖီၩ့ထၬဝ့ၫ တၭ, ခုၪ့လၩ့ ဆၧဖၧၩ့ လၧစဘံၭထံၫ အဂးတၭ, မၩထၪ့ တၨၭခိၭဆၧ လဖျိၪ့တၭ, ဖ့ၪလၫ့ဝ့ၫ လၧၦမၩကၩ အစူၪဖၧၩ့နီၪ, စဲၪ့ထၪ့ဝ့ၫ လၧထံၫယဲၩ့ခးယဲၩ့လီၫ. 2 ထီးအဆၧၫ့အထီ ဘၪတၭ, ဘဲၫၥိၭ အမိန့ဘၪ စဘံၭအၥၪ လၧၦမၩကၩ အစူၪဖၧၩ့ နီၪ, အၪ့မၧၫ့ အဎီးအၡၩ လဂၩ လ့ၩ လၧၦမၩကၩ အအီၪလီၫ. 3 အဝ့ၫၥံၪ ဖီၪ့န့ဝ့ၫ, ဒိၪဝ့ၫတၭ, ကွဲၪဖျါထဲၩ့ဝ့ၫ န့ၫအနၫ့ဆါ ပျီၩပျီၩလီၫ. 4 အဝ့ၫဒၪ အၪ့မၧၫ့လၩ့ဒီၭ အဎီးအၡၩ လၧအဂူၫဂၩလဂၩ လၧအဝ့ၫၥံၪ အအီၪတၭ, အဝ့ၫၥံၪ ခွံၬဝ့ၫ လၧလိး ထီးအနုၬလၩ့ လၧအခိၪဎွံၪတၭ, မၩကြၩ့ထမးဝ့ၫနီၪ, ကွဲၪဖျါထဲၩ့ဝ့ၫ လီၫ. 5 အဝ့ၫဒၪ အၪ့မၧၫ့လၩ့ဒီၭ လၧအဂူၫဂၩလဂၩ တၭ, အဝ့ၫၥံၪ မၩၥံၫအဝ့ၫနီၪ, ဒဲအဂူၫဂၩ အၪဂၩ, ဒိၪဝ့ၫထးဝ့ၫ လနၩ့, မၩၥံၫဝ့ၫ လနၩ့ လီၫ. 6 မၩအၥၭဘဲၫနီၪတၭ, အဖိၪခွၫၥၭဘီၩ့ လဂၩဎး အီၪဒံၭတၭ, အၪ့မၧၫ့လၩ့ အဝ့ၫနီၪ လၧခဲၫ့ထုၬလဖၧၫ့ လၧအဝ့ၫၥံၪ အအီၪ တၭ, စံၭဝ့ၫဒၪ, အဝ့ၫၥံၪ မိယူၭမိယၪ့ ယဖိၪခွၫလီၫ. 7 မွဲလါနၫ့တၭ, ၦမၩကၩလဖၪနီၪ စံၭလိၬအၥၭ, အယီၩမွဲ ၦလၧအမိန့ၥၫဆၧ လဂၩနီၪ, ဂဲၫမၩၥံၫၡီၩ့ အဝ့ၫနီၪ ဘီၪ. ဆၧဖ့ၪၥၫနီၪ မိကဲၪထဲၩ့ ပဆၧလီၫ. 8 အဝ့ၫၥံၪ ဖီၪ့ထၬ မၩၥံၫ အဝ့ၫနီၪတၭ, ခွံၬၡိၭခွံၬဝ့ၫ လၧစဘံၭလး အချိၫ့လီၫ. 9 မၩအၥၭဘဲၫနီၪတၭ, စဘံၭလး အကဆါ မိမၩဝ့ၫ ဘဲၫၥ့ၪလဲၪ. မွဲအမိဂဲၫ မၩဂၭဂီၩ့ခွံၬ ၦမၩကၩလဖၪနီၪတၭ, မိဖ့ၪလၫ့ စဘံၭအလး လၧၦဂူၫဂၩလီၫ. 10 ဆၧကွ့ၭအၥၭယီၩ မွဲနၥံၪ လဖီဘၪဒံၭဘၪဧၪ. လိး လၧၦမၩထၪ့ဂံၪ့လဖၪ ခွံၬၡိၭဝ့ၫ လဖျိၪ့နီၪ, ကဲၪထၪ့ယူၭဝ့ၫ ဆၧအနိၪ့ အခိၪစီၪ့ယူၭ. 11 ဆၧယီၩ ကဲၪထၪ့ဝ့ၫ မွဲလၧယွၩ ဒဲလၩ့လၭ လၧပမ့ၬယၫလီၫ. 12 အဝ့ၫၥံၪ အၪ့ဎၬ ဖီၪ့ထၬဝ့ၫ တၭ, ၥၭမဲၪ ၦခမျၧးလီၫ. အဂဲးဘဲၫယီၩ မွဲအၥ့ၪယၫဝ့ၫ လၧအချဲၩ့ဒီၩ့လၩ့ဆၧယီၩ ထၫ့ဒုၪဒၩ အဝ့ၫၥံၪတၭ, မွဲအစဲၪ့ထၪ့ခွံၬဝ့ၫ လၧအအီၪတၭ, အဝ့ၫၥံၪ ထဲၩ့ထဲၩ့ဝ့ၫလီၫ. 13 အဝ့ၫၥံၪနီၪ, ဘဲၫၥိၭ အမိမၩဘံၪဘူၪ အဆၧချဲၩ့တၭ, အၪ့မၧၫ့လၩ့ ၦဖၫရစံၫ, ဒဲၦဟရိဒအၫ့ လနၩ့နၩ့ လ့ၩ လၧအအီၪလီၫ. 14 ထီးအဝ့ၫၥံၪ ထီၩ့ဝ့ၫနီၪ, စံၭဝ့ၫ, ဆရၫဧ့, ၦၥ့ၪယၫ လၧနမွဲ ဆၧအမွဲအတီၩတၭ, နလီၩ့ ၦၡၩအၥၭ နးဂၩအ့ၬ. အဂဲးဘဲၫယီၩ နယိမ့ၬ ၦၡၩအ့ၬ. နၥီၪ့လိၪဆၧ လၧယွၩအဖၧၩ့ၥၭ တီၩတီၩလီၫ. ဆၧဖ့ၪလၫ့အခီၫ့ လၧစံစၧၫနီၪ, မွဲအဂ့ၩ, မွဲလဂ့ၩဘၪလဲၪ. 15 မွဲပကြၨၭ ဖ့ၪလၫ့, ပလကြၨၭဖ့ၪလၫ့ဘၪလဲၪ. ယ့ၫၡူၬ ၥ့ၪယၫ လၧအဝ့ၫၥံၪ အၪ့လီၫဆၧတၭ, စံၭဝ့ၫ, မွဲဘၪနီၫ လၧနၥံၪ ကျဲၩ့ဖစီၩ့ယၧၩလဲၪ. ဂဲၫဆိၬန့ယၧၩ လၧဒန့ရံၫ နးဘံၪ့ ဘဲၫၥိၭ ယမိဒၪဘၪဘီၪ. 16 အဝ့ၫၥံၪ ဂဲၫဆိၬစိၩဝ့ၫတၭ, အဝ့ၫဒၪ အၪ့စၪ့ဝ့ၫ မွဲပလၫ အခံးအဂၩ့, ဒဲမွဲပလၫ အဆၧကွ့ၭအၥၭ အီၪလၧအလီၩ့ယီၩ လဂၩလဲၪ. အဝ့ၫၥံၪ စံၭဆၧၫ့ဝ့ၫဒၪ, မွဲစံစၧၫ အဆၧလီၫ. 17 ယ့ၫၡူၬ ချဲၩ့ဆၧၫ့ဆၧတၭ, စံၭအဝ့ၫၥံၪ, ဖ့ၪလၫ့ထဲၩ့ စံစၧၫ လၧစံစၧၫအဆၧတၭ, ဒဲယွၩ လၧယွၩအဆၧဆံၭ. အဝ့ၫၥံၪ ထီၫမံၫထီၫမၪ လၧအဂဲးလီၫ. 18 ၦစၭဒုၫစံၫ လၧအစံၭဝ့ၫ ဆၧဂဲထုၪ့ထဲၩ့ လၥ့ၪဘၪနီၪ ဂဲၫ လၧအအီၪတၭ, အၪ့စၪ့ဝ့ၫ, စံၭဝ့ၫဒၪ, 19 ဆရၫဧ့, စမိစ့ၭ ကွ့ၭန့ပၧၩ, လၧၦလဂၩဂၩ အထၧၫ့ဖုဝဲ အ့ၪၥံၫဒၪ အမၫတၭ, အဖိၪ လအီၪလၩ့ထးဘၪနီၪ, မွဲအထၧၫ့ဖုဝဲ ဘၪမၩန့ အမၫတၭ, မၩအီၪထၪ့န့ အထၧၫ့ဖုဝဲ အချံၫအၥၪလီၫ. 20 အနီၪတၭ, ၦထၧၫ့ဖုဝဲခွၫ အီၪဝ့ၫ နွ့ၫဂၩလီၫ. အခၪ့ထံၭလဂၩ န့အမၫနီၪ, ၥံၫဝ့ၫတၭ, အချံၫအၥၪ အီၪလၩ့ထးဝ့ၫအ့ၬ. 21 ၦနံၫဂၩ, လဂၩနီၪ, မၩန့ အမၫနီၪ ၥံၫဝ့ၫတၭ, အချံၫအၥၪ အီၪလၩ့ထးဝ့ၫဆ့ အ့ၬ. ဘဲၫနီၪအၥိၭ, ၥၧၫ့ဂၩလဂၩဆ့လီၫ. 22 ၦနွ့ၫဂၩ မၩန့ ၦမုၪနီၪတၭ, အချံၫအၥၪ အီၪလၩ့ထးဝ့ၫအ့ၬ. လၧခဲၫ့ထုၬနီၪ, ၦမုၪ ၥံၫဝ့ၫဆ့လီၫ. 23 မၩအၥၭဘဲၫနီၪတၭ, လၧဆၧဂဲထုၪ့ထဲၩ့ အဖၧၩ့ ထီးအဝ့ၫၥံၪ ဂဲထုၪ့နီၪ, မွဲအမိကဲၪဝ့ၫ ၦလဖၪနီၪ, အမၫ ဂၩဂၩလဲၪ. အဂဲးဘဲၫယီၩ ၦနွ့ၫဂၩန့ အမၫ လၧအဝ့ၫနီၪလီၫ. 24 ယ့ၫၡူၬ ချဲၩ့ဆၧၫ့ဆၧ တၭ, စံၭဝ့ၫ, နၥံၪ လၥ့ၪယၫဘၪ ဆၧကွ့ၭအၥၭ မွဲဂ့ၩ, ယွၩအစီၩ့အမၩ့ မွဲဂ့ၩတၭ, နၥံၪ နဲၩမၪဆၧ မွဲအ့ၬဧၪ. 25 အဂဲးဘဲၫယီၩ ထီးအဂဲထုၪ့ထဲၩ့ လၧဆၧၥံၫ အဖၧၩ့နီၪ, အီၪဎုၬလိၬအၥၭ မွဲဂ့ၩ, ဘၪဆၧဒုၭအီၪဎုၬလိၬအၥၭ မွဲဂ့ၩ, အီၪလၧၩ့အ့ၬ. မွဲအမၩအၥၭ ဘဲၫအၥီၫ့ လၧမူၭခိၪ အၥိၭနီၪလီၫ. 26 ဆၧလၧၦၥံၫ မိဂဲထုၪ့ထဲၩ့ အဂဲးနီၪ, လၧစမိစ့ၭ အလံၬဖၧၩ့ ထီးယွၩ လီၩဘၪဝ့ၫ လၧဆၧၡိၬကျၩနီၪ မွဲနၥံၪ လဖီဘၪဧၪ. ဆၧလၧယၧၩယီၩ, ယမွဲ စအၫဘြဟၫ့ အယွၩ, ဒဲစအံစၭ အယွၩ, ဒဲစယၫကူၭ အယွၩ လီၫ. 27 ယွၩနီၪ လမွဲဘၪ ၦၥံၫအယွၩတၭ, မွဲၦမၧၫ့အယွၩလီၫ. မၩအၥၭဘဲၫနီၪတၭ, နၥံၪ နဲၩမၪဆၧ ယိၬမၬလီၫ. 28 အဝ့ၫၥံၪ ချဲၩ့လိၬအၥၭနီၪ, ၦကွ့ၭလံၬ လဂၩ နါဂၧၫ့ အဝ့ၫၥံၪ ကၩ့ကၩလိၬအၥၭတၭ, ၥ့ၪယၫဝ့ၫ လၧအချဲၩ့ဆၧၫ့ဆၧ လၧအဘၪတၭ, လ့ၩစိၩဝ့ၫ လၧအအီၪနီၪ, အၪ့စၪ့ဝ့ၫ, လၧဆၧမၪလူၬ ထီးအလူၬ အကျၩနီၪ အခၪ့ထံၭမွဲ ထံၪထံၪလဲၪ. 29 ယ့ၫၡူၬ ချဲၩ့ဆၧၫ့ဝ့ၫ, လၧဆၧမၪလူၬ ထီးအလူၬ အကျၩနီၪ, အခၪ့ထံၭ စံၭဝ့ၫဒၪ, ၦအံၫစရ့လၭဖိၪၥံၪ ဧ့, ခိၭနၪ ဆံၭ. ယွၩ ပကဆါ နီၪ, မွဲကဆါ လဂၩဎးလီၫ. 30 အဲၪယွၩ နကဆါ လၧနၥၭ ထၧၫ့ဖျိၪ့ယၫ, ဒဲလၧနၥၭၡီၩ့ ထီးအလူၬ, ဒဲလၧနၥၭကိၪ့ၥ့ၪ ထီးအလူၬ, ဒဲလၧနဂဲးနဘၭ ထီးအလူၬဆံၭ. ဆၧယီၩမွဲ ဆၧမၪလူၬ အခၪ့ထံၭလထံၪလီၫ. 31 နံၫထံၪလထံၪနီၪ, မွဲအလၩ့ဂၬ အဝ့ၫနီၪလီၫ. အဲၪ ၦလၧနနဲၩ့ထံၭ ဘဲၫနနၫ့ဆါဒၪနဝ့ၫ အၥိၭ ဆံၭ. ဆၧမၪလူၬအဂူၫဂၩ ဒိၪနဲၪ့ အဝ့ၫၥံၪနီၪ, အီၪအ့ၬ. 32 ၦကွ့ၭလံၬ လဂၩ, စံၭဝ့ၫ, ဂ့ၩမၬလီၫ. ဆရၫဧ့, နစံၭယူၭ ဆၧမွဲဆၧတီၩယူၭလီၫ. အဂဲးဘဲၫယီၩ ယွၩ အီၪလဂၩဎးလီၫ. လၧအဝ့ၫနီၪ အမ့ၬယၫ အဂူၫဂၩ အီၪအ့ၬ. 33 ဆၧအဲၪဝ့ၫ လၧၥၭ ထၧၫ့ဖျိၪ့ယၫ, ဒဲလၧၥၭကိၪ့ၥ့ၪ ထီးအလူၬ, ဒဲလၧၥၭၡီၩ့ ထီးအလူၬ, ဒဲလၧအဂဲးအဘၭ ထီးအလူၬတၭ, ဆၧအဲၪ ၦလၧအနဲၩ့ထံၭနီၪ ဘဲၫအနၫ့ဆါဒၪဝ့ၫ အၥိၭ, မွဲဂ့ၩနဲၪ့ဒံၭ အဆၧလုဆူၭခဲၩ, ဒဲဆၧလု ထီးအလူၬဒံၭလီၫ. 34 ယ့ၫၡူၬ ၥ့ၪယၫ လၧအဝ့ၫနီၪ ချဲၩ့ဆၧ လၧအကိၪ့ၥ့ၪကိၪ့ဘၪတၭ, လီၩဘၪဝ့ၫ, နဝ့ၫဒၪယီၩ, နယဲၩ့ လၧယွၩအဘၩ့အမုးအ့ၬ. လၧခဲၫ့ထဲၩ့တၭ, ၦအၪ့စၪ့ အဆၧဘုၪ့လၧၩ့ နးဂၩအ့ၬ. 35 ယ့ၫၡူၬ ချဲၩ့ဆၧၫ့ဆၧတၭ, ထီးအၥီၪ့ထဲၩ့ၥၫ့ထဲၩ့ဆၧ လၧဆၧလုအဂံၪ့ဖၧၩ့နီၪ စံၭဝ့ၫဒၪ, ၦကွ့ၭလံၬၥံၪ စံၭဝ့ၫ, ဎရံၬနီၪ, မွဲစဒၫဝံၭ အဖိၪခွၫ ဘဲၫၥ့ၪလဲၪ. 36 အဂဲးဘဲၫယီၩ စဒၫဝံၭ အနၫ့ဆါဒၪဝ့ၫ လၧၥၭမုဆံၫ့ဎံၪ အဖၧၩ့ စံၭဝ့ၫဒၪ, ကဆါစံၭ ယကဆါ လဂၩ, ဆၧၫ့နၩ့ လၧယစူၪထွ့ၪ, ထီးယအီၪက့ၪ နဒုၪနဒၩၥံၪ လၧယခၪ့ယဲးလၩ့အလးဆံၭ. 37 မၩအၥၭဘဲၫနီၪတၭ, စဒၫဝံၭ အနၫ့ဆါဒၪဝ့ၫနီၪ, ကိၭဝ့ၫ လၧကဆါတၭ, မိမွဲ အဖိၪခွၫ ဘဲၫၥ့ၪလဲၪ. ၦခမျၧးဖၭဒိၪ ခိၭနၪဝ့ၫ မုၬမၬလီၫ. 38 အဝ့ၫဒၪ စံၭၦလဖၪနီၪ လၧအဆၧၥီၪ့ဆၧၥၫ့ အဖၧၩ့, ထီးလၩ့နၥံၪအၥၭ လၧၦကွ့ၭလံၬၥံၪဆံၭ. ၦလဖၪနီၪ, အဲၪဒိၭဝ့ၫ လၧအလ့ၩဆၧနီၪ ၥိၭ ဆဲၫ့ ထီၫထီၫလ့ၬ, ဒဲလၧၦချဲၩ့ဒုၪ့ဝ့ၫ လၧဖၠၫဖၧၩ့; 39 ဒဲလးဆၧၫ့နၩ့ လၧအဂ့ၩထုၬ လၧ၁ရိၬဖၧၩ့, ဒဲလးအဂ့ၩ လၧဆၧဘိၪ့ဖၧၩ့ နီၪ; 40 မွဲၦလၧအအၪ့ယုလၩ့ခွံၬ ၦမုၪမဲၫ အဂံၪ့ၥံၪတၭ, ဘဲၫဆၧမိဖျီၪထၪ့ လၧအဂးနီၪ, အဝ့ၫၥံၪ ဘၩဆိၪဖၪဆၧ ထီၫထီၫလ့ၬလီၫ. အခိးမွဲ အဝ့ၫၥံၪ မိဘၪ ဆၧစ့ၩရၫ့ နၭထၪ့ လခီၫဒံၭလီၫ. 41 ယ့ၫၡူၬ ဆၧၫ့နၩ့ လၧစ့ၩအီၪကီၪ့အလး အမ့ၬယၫတၭ, ယိဝ့ၫ လၧၦခမျၧး ခွံၬလၩ့ဆၧ လၧစ့ၩအီၪကီၪ့အလး အဖၧၩ့လီၫ. ၦ၁ထံၫအၪဂၩ ခွံၬလၩ့ အၪအၪလ့ၬလီၫ. 42 ၦမုၪမဲၪအၡၪ့ လဂၩ ဂဲၫတၭ, ခွံၬလၩ့ ကၭ နံၫဘံၪ့ လၧအကဲၪထၪ့ဝ့ၫ ထီးလဘံၪ့လီၫ. 43 အဝ့ၫဒၪ ကိၭန့ အထံၩအဖျဲၥံၪတၭ, စံၭဝ့ၫ, ယလီၩဘၪ နၥံၪ တီၩတီၩယီၩ, ၦလၧအခွံၬလၩ့ဆၧ လၧဆၧအီၪက့ၪကီၪ့ အလးနီၪ, ၦမုၪမဲၪအၡၪ့ လဂၩယီၩ ခွံၬလၩ့ယူၭ ဆၧအၪနဲၪ့ အဝ့ၫၥံၪ ကိၭဂၩဒ့ၭယူၭ. 44 အဂဲးဘဲၫယီၩ အဝ့ၫၥံၪနီၪ, ကိၭဂၩဒ့ၭ ခွံၬလၩ့ဝ့ၫ လၧအဆၧဎွ့ၩလၨၪ ခွံၬလၩ့ဘျဲၪလီၫ. အ့ၪမွဲ ၦမုၪလဂၩယီၩ, လၧအဆၧလလၧၫ့လဎွ့ၩဘၪ အဖၧၩ့ လၧအဘုၪအၪ့ဘုၪအီၩ အၥၭ ထီးအလူၬနီၪ, ခွံၬလၩ့ဝ့ၫ ကယဲ အဆၧအီၪ ကိၭအမံၩ့ဒ့ၭ လီၫ.

1 ထီးအစဲၪ့ထၪ့ခွံၬ လၧဆၧလုအဂံၪ့ဖၧၩ့ တၭ, အထံၩအဖျဲလဂၩ စံၭဝ့ၫ, ဆရၫဧ့, ဆၧလၧလိးအဖျိၪ့လဖၪ, မွဲလိး ဘဲၫၥ့ၪလဲၪနီၪ, ယိခွါဘီၪ, ဒဲဂံၪ့အဖျိၪ့လဖၪမွဲ ဂံၪ့ ဘဲၫၥ့ၪလဲၪ ဘဲၫၥ့ၪလဲၪနီၪ! 2 ယ့ၫၡူၬ ချဲၩ့ဆၧၫ့ဆၧတၭ, လီၩဘၪဝ့ၫ, ဆၧလၧဂံၪ့အဖျိၪ့ဖၭဒိၪလဖၪနီၪ, မွဲနၥံၪ ဒၪဘၪဆ့ဧၪ. လိး လၧအဒၩ့ဒိၭလိၬအၥၭလဖၪယီၩ, ဆၧလမၩလၩ့ဎီးဘၪနီၪ, မိအီၪလၩ့ထးဘၪ နးဖျိၪ့အ့ၬ. 3 ထီးအဆၧၫ့နၩ့ဝ့ၫ လၧခိၪလီၩ့ အလဲအိၫ့ အလီၩ့ အီၪတီၩ လၧဆၧလုအဂံၪ့တၭ, စပံတၧၫ ဒဲစယ့မံၭ, ဒဲစယီဟၫ့, ဒဲစအၫ့ဒြူၫၥံၪ အၪ့စၪ့ဝ့ၫ လၧဆၧအီၪၥူၪအလး လီၫ. 4 ဆၧနီၪလဖၪ ဆံၭယံၬခိၬ မိမၩအၥၭလဲၪ. ဆၧနီၪလဖၪ ထီးအလူၬ ထီးအမိ လၧၫ့ထၪ့ဎွ့ၩထၪ့နီၪမွဲ ဆၧနီၪလၩ့လၭ မိအီၪလမံၩ့လဲၪ, လီၩဘၪပၧၩ နးထံၪဘီၪ. 5 ယ့ၫၡူၬ ချဲၩ့ထၪ့ၥၫ့ဝ့ၫတၭ, စံၭအဝ့ၫၥံၪ, ထီးလၩ့နၥံၪအၥၭ ဘဲၫၥိၭ ၦထီးအၪ့လီၫန့ နၥံၪ နးဂၩလဂ့ၩ. 6 အဂဲးဘဲၫယီၩ ၦအၪဂၩ မိဂဲၫ လၧယမံၩ့ တၭ, မိစံၭဝ့ၫ လၧယဝ့ၫဒၪယီၩ ယမွဲ အဝ့ၫတၭ, မိအၪ့လီၫန့ ၦအၪဂၩ လီၫ. 7 ထီးနၥံၪ အ့ၪနါဂၧၫ့ဘၪ ဆၧဒုၭၥုၭဒုၭၥ့ၪ အဂဲး, ဒဲဆၧဒုၭၥုၭဒုၭၥ့ၪ အပရၧၫ့နီၪ, ထီးၥုၪ့ခိၥၭဝီၩ လဂ့ၩ. အဂဲးဘဲၫယီၩ ဆၧနီၪလဖၪ ဘၪမၩအၥၭလီၫ. မွဲလါနၫ့ဘိၩ, မွဲဆၧအထုၬဒံၭအ့ၬ. 8 အဂဲးဘဲၫယီၩ ၦၡၩ လဆၨၩ လၧလဆၨၩ ဘၩ့မုး လၧလဘၩ့မုး, မိထၫ့ဒုၪဒၩလိၬအၥၭလီၫ. ဂၪ့ခိၪ မိဝၭဝ့ၫ လၧအံၩလစီၪ့ လၧအိၩလစီၪ့တၭ, ဆၧၥၭဝံလၩ့ဒိၩ, ဒဲဆၧခိဆၧဝီၩလဖၪ မိအီၪထၪ့လီၫ. ဆၧနီၪလဖၪမွဲ ဆၧၡၪ့ဆၧနၭ အခၪ့ထံၭ လီၫ. 9 အ့ၪမွဲ နၥံၪဝ့ၫဒၪယီၩ ထီးလၩ့နၥံၪအၥၭဆံၭ. အဂဲးဘဲၫယီၩ အဝ့ၫၥံၪ မိဖ့ၪလၫ့ နၥံၪ လၧၦအီၪကီၪ့စ့ၩရၫ့ခွး အစူၪဖၧၩ့တၭ, နၥံၪ မိဘၪ ဆၧထးနၥံၪ လၧ၁ရိၬဖၧၩ့ တၭ, ဘဲၫၥိၭ နၥံၪ မိကဲၪ လၧၦထိးအၥၭ လၧအမ့ၬယၫနီၪ, နၥံၪ မိဆၧၫ့ထုၪ့ လၧၦဒိၪဖၭဒိၪ, ဒဲၦဘိၪ့ၦဎွၩလဖၪ အမ့ၬယၫ လၧယကၠီၩ့လီၫ. 10 ဆၧၥၭထိၬအပရၧၫ့နီၪ, မိဘၪ ဆၧလီၩလၩ့လၬလၩ့ဆိၫဝ့ၫ လၧၦၡၩ ကိၭဆၨၩဒ့ၭလီၫ. 11 ထီးၦမီၩ့ ဖ့ၪလၫ့ခွံၬ နၥံၪတၭ, မွဲနၥံၪ မိချဲၩ့ဆၧၫ့ ဘဲၫၥ့ၪလဲၪ ဘဲၫၥ့ၪလဲၪနီၪ, ထီးကိၪ့ဝဲၩ လဂ့ၩ, ထီးဆီၫ့မီၪ့ လဂ့ၩ; အ့ၪမွဲ ထီးအနၩရံၩနီၪ, ဘဲၫဆၧမိဖ့ၪချဲၩ့ နၥံၪ အၥိၭတၭ, ချဲၩ့ဆၧနီၪဆံၭ. အဂဲးဘဲၫယီၩ မွဲနၥံၪ ချဲၩ့အ့ၬ, မွဲၥၭမုဆံၫ့ဎံၪ လီၫ. 12 ၦထၧၫ့ဖုဝဲခွၫ မိဖ့ၪလၫ့ခွံၬ ထၧၫ့ဖုဝဲခွၫ လၧဆၧၥံၫ, ဒဲဖါအဖိၪဆ့တၭ, ဖိၪလဖၪ မိထၫ့ဒုၪဒၩ အမိအဖါတၭ, မိဒုၭၥံၫ အဝ့ၫၥံၪလီၫ. 13 နၥံၪ မိဘၪ ဆၧမ့ၬလဲၩၥၭဂဲၫ့ လၧၦၡၩ ထီးအလူၬ လၧယမံၩ့ အကၠီၩ့လီၫ. အ့ၪမွဲ ၦလၧအဂုးအခၧၫ့ဝ့ၫ ထီးအထုၬ နီၪ, မိထီၩ့ လၧဆၧထိးထဲၩ့တၩ့ထဲၩ့ဝ့ၫလီၫ. 14 ထီးနၥံၪ ဒၪဘၪ ဆၧစံၪစၪ ဘၪဆဲၫ့ လၧဆၧမၩယူ [လၧ မီၪစဒၫ့နအ့လၭ ချဲၩ့ဝ့ၫ လၧအဂဲး] ဆၧၫ့ထုၪ့ ထီးအလကြၨၭဘၪ အလးတၭ, (ၦလၧအဖီဆၧနီၪ မွဲအနၪၥ့ၪ ဆံၭ.) ထီးနီၪလဖၧၫ့ ၦအီၪဝ့ၫ လၧခးယုဒၫလဖၪနီၪ, မွဲအစဲၪ့ထၪ့ လၧခိၪလီၩ့ ထိၩ့ချိၬဆံၭ. 15 ၦအီၪလၧဂံၪ့ခိၪနီၪ, မွဲအထီးစဲၪ့လၩ့ လၧဂံၪ့ဖၧၩ့ လဂ့ၩ, မွဲအထီးထဲၩ့နုၬ လၧအဒူၭဖၧၩ့ ဘဲၫၥိၭ အမိမၩန့ဘၪ အဆၧဖိၪဆၧလံၩ လမံၩ့မံၩ့ လဂ့ၩ. 16 ၦအီၪဝ့ၫ, လၧဆံၬဖၧၩ့ဎုၭဖၧၩ့ နီၪ, ဘဲၫၥိၭ အမိမၩန့ဘၪ အကီၩ့အၥိၭတၭ, မွဲအထီး ထဲၩ့ကဒၩထဲၩ့ လၧအလးခဲၫ့ လဂ့ၩ, 17 ၦလၧအဒၧၩ့ ဒဲၦလၧအဖိၪအၪ့နုဝ့ၫလဖၪ လၧမုနံၩလဖၪနီၪ, ဘၪ ဆၧအၡၪ့လီၫ. 18 ဘဲၫၥိၭ နၥံၪ စဲၪ့ဆၧနီၪ, ထီးဘၪ လၧဆၧဂီးအထီ လဂ့ၩတၭ, ဘၩဆိၪဖၪဆၧဆံၭ. 19 အဂဲးဘဲၫယီၩ ဆၧလၧမုနံၩလဖၪနီၪ, ဆၧနၭဆၧၡၪ့ မိမၩအၥၭလီၫ. လၧဆၧကဲၪထၪ့ ခီၫလၧယွၩ မၩကဲၪထၪ့ဝ့ၫ အခၪ့ထံၭ ခီးဘိၩ့နဲၪ့ယီၩ, ဆၧနၭဆၧၡၪ့ မၩအၥၭ ဘဲၫနီၪ နးဆိၭအ့ၬ. လၧယၫလခီၫ ဆၧမိမၩလၧၩ့အၥၭ နးဆိၭဆ့အ့ၬ. 20 ဆၧလၧမုနံၩလဖၪနီၪ, ယွၩ အ့ၪလမၩၡၩလၩ့ဘၪတၭ, ဆၧဖံၭဆၧယၪ ထီၩ့လၧဆၧထိးထဲၩ့တၩ့ထဲၩ့ နးမံၩ့အ့ၬ. မွဲလါနၫ့တၭ, ယွၩ မၩၡၩလၩ့ဆၧ အမုနံၩနီၪ လၧၦဘၪ ဆၧရွံန့ဝ့ၫလဖၪ အကၠီၩ့လီၫ. 21 ထီးနီၪလဖၧၫ့ ၦလဂၩဂၩ အ့ၪစံၭနၥံၪ, ယိခွါ, ဎရံၬ အီၪထီးယီၩ မွဲဂ့ၩ, ယိခွါ, အီၪထီးနီၪ မွဲဂ့ၩ, ထီးနဲၩ လဂ့ၩ, 22 အဂဲးဘဲၫယီၩ ဎရံၬအဘျၪ, ဒဲမီၪအဘျၪလဖၪ မိအီၪထၪ့ဝ့ၫတၭ, မၩ အ့ၪၥ့ၪတၭ, မိဒုၭနဲၪ ဆၧလၩ့လိလၩ့လၭလဖၪ ထီးအအၪ့လီၫန့ ၦလၧအဘၪ ဆၧရွံန့ဝ့ၫလဖၪ ဒၪလ့ၬလီၫ. 23 အ့ၪမွဲ နၥံၪဝ့ၫဒၪယီၩ, ထီးလၩ့နၥံၪအၥၭ ဆံၭ. ယိခွါ, ဆၧနီၪလဖၪ ယလီၩဘၪဝဲၩ နၥံၪ ထီးအလူၬလီၫ. 24 မွဲလါနၫ့ဘိၩ, ဆၧလၧမုနံၩလဖၪနီၪ, လၧဆၧၡၪ့ဆၧနၭ ဖီၩ့ခွံၬ အလးခဲၫ့တၭ, မု မိခံၭဝ့ၫတၭ, လၩ မိဖ့ၪလၫ့ အဆၧဖၩ့ဆ့အ့ၬ. 25 ၡၪ လၧမူၭခိၪ မိလၩ့ထ့ၬခွံၬဝ့ၫတၭ, မူၭခိၪ အစီၩ့အမၩ့လဖၪ မိဝၭဝ့ၫဒၪလီၫ. 26 ထီးနီၪလဖၧၫ့ ၦမိဒၪဘၪ လၧၦၡၩ အဖိၪခွၫ ဂဲၫလၩ့ လၧအစီၩ့ဒိၪ အမၩ့ဒိၪ, အကယးဒိၪကဖးဒိၪ လၧဆၧအုၪ့ အလီၩ့လီၫ. 27 ထီးနီၪလဖၧၫ့ မိအၪ့မၧၫ့ အၥီၫ့လဖၪ လ့ၩဒုၭအီၪကီၪ့ ၦလၧအဘၪ ဆၧရွံန့ဝ့ၫဒၪ အီၪလၧလံၩ လံဖျီၩ့, လၧမူၭထံၭလခီၫ ဖိးလၧမူၭထံၭလခီၫဒၪ နီၪလီၫ. 28 အယီၩတၭ မၩလိၪ အဒီၩ့ လၧချိၪ့ဒိၩ့ အထံၭဆံၭ. ထီးအထဲၩ့အဖၫ့ ဘၪ့ထၪ့တၭ, အလၪၥံၪ ဒိၭထၪ့နီၪ, နၥံၪ ၥ့ၪယၫ လၧဆၧခိအထီ ဘူၭထၪ့ဝ့ၫလီၫ. 29 ဘဲၫနီၪအၥိၭ, ထီးနၥံၪ ဒၪ ဆၧနီၪလဖၪ မၩအၥၭတၭ, ၥ့ၪယၫ နၥံၪဝ့ၫ လၧအဘူၭယူၭ လၧတရၫ့ အဂၩ့ထံၭဆံၭ. 30 ယစံၭ နၥံၪ တီၩတီၩ လၧၦလဆိၩယီၩ, လချုၭ ဖီၩ့ခွံၬဒံၭဘၪတၭ, ဆၧနီၪလဖၪ မိမၩအၥၭ ထီးအလူၬလီၫ. 31 မူၭခိၪ, ဒဲဂၪ့ခိၪ မိဒံၩခွံၬဒံၩဖျိၭဝ့ၫလီၫ. အ့ၪမွဲ ယလူယထၫလဖၪနီၪ, ဒံၩခွံၬဝ့ၫ အ့ၬ. 32 မွဲလါနၫ့တၭ, ဆၧလၧမုနံၩ, ဒဲနၩရံၩနီၪ, အ့ၪလမွဲဘၪ ဖါတၭ, ၦၡၩ မွဲဂ့ၩ, အၥီၫ့လဖၪ အီၪဝ့ၫ လၧမူၭခိၪ မွဲဂ့ၩ, ဖိၪခွၫ မွဲဂ့ၩ, ၥ့ၪယၫဝ့ၫ နးဂၩအ့ၬ. 33 ထီးလၩ့နၥံၪအၥၭ အီၪခိၭ ဘၩဆိၪဖၪဆၧ ဆံၭ. အဂဲးဘဲၫယီၩ အမုအလၩ မိဘၪဝ့ၫ ဆံၭယံၬလဲၪနီၪ, နၥံၪ ၥ့ၪယၫအ့ၬ. 34 ဆၧမၩအၥၭ ဘဲၫၦလဂၩ လ့ၩဆၧ လၧထံၫယဲၩ့ခးယဲၩ့တၭ, အီၪက့ၪလၩ့ထး အဂံၪ့အဎၫ့တၭ, ဖ့ၪလၫ့ အခ့ၫအၡၩပၧၩ့ဆၧတၭ, လဂၩ ဆၧမၩ လၧအဂးဒၪဝ့ၫ, လဂၩ ဆၧမၩ လၧအဂးဒၪဝ့ၫတၭ, စံၭ ၦခိၭတရၫ့လဂၩ လၧအဘၪအီၪခိၭဆံၭ. 35 မၩအၥၭဘဲၫနီၪတၭ, အီၪခိၭ နၥံၪဝ့ၫဆံၭ. အဂဲးဘဲၫယီၩ ဂံၪ့ကဆါ မိဂဲၫထဲၩ့နီၪ, အဆၧၫ့အထီ လၧမုဂၪလၩ့ မွဲဂ့ၩ, လၧဖိၭဖၫ့မု မွဲဂ့ၩ, လၧဆၫ့ဖၫ အီၩ့အိၪထၪ့ မွဲဂ့ၩ, လၧဆၧဖၩ့ ဘွၩထၪ့ မွဲဂ့ၩ, နၥံၪ ၥ့ၪယၫအ့ၬ. 36 ဘၪလဘၪ မိဂဲၫထဲၩ့ ဘၪၡုၭတၭ, မိဒၪဘၪ နၥံၪ မံၫမၪ လီၫ. 37 ဆၧလၧယစံၭ နၥံၪတၭ, ယစံၭ ၦထီးအလူၬ, အီၪခိၭဆၧ ဆံၭ.

1 နံၫနံၩ အလးခဲၫ့နီၪ, ဘၪဘိၪ့လ့ၩဖၬ, ဒဲဘိၪ့ကိၪ လဘၪဘၪ လၧမံၪတၭ, ၦလုဆၧအဒိၪၥံၪ, ဒဲၦကွ့ၭလံၬၥံၪ အၪ့ဎၬ ကိၪ့ဝ့ၫဒၪ ဘဲၫၥိၭ အမိဖီၪ့ထၬ အဝ့ၫဒၪ လၧဆၧအၪ့လံၬအၪ့လီၫ, ဒဲမၩၥံၫဝ့ၫဒၪလီၫ. 2 မွဲလါနၫ့တၭ, အဝ့ၫၥံၪ စံၭဝ့ၫ, မၩလၧဘိၪ့ဖၧၩ့ လဂ့ၩ. ဘၪလဘၪ ၦခမျၧးၥံၪ မိတုၩ့ထၪ့တုၩ့လၩ့ ဘၪခိၬလီၫ. 3 အဝ့ၫဒၪ အီၪဝ့ၫ လၧဘ့ၭ၁နံၫ အဖၧၩ့ လၧၦခံၫထူၬဆၫအၧၩ့ စစဲမၧၫ့ လဂၩ အဂံၪ့ဖၧၩ့နီၪ, ဆၧၫ့နၩ့ဒံၩ့ခံၫ့ လၧစပွဲထံၭ အဘိၩ့ဘၭတၭ, ၦမုၪလဂၩ အီၪလၧနၫဒုၫ ၥိၪနၧၫ့မၧၫ့ လၧအလူဒိၪဎွ့ၩဒိၪ လၧကီၩ့လိးဘွၩ အဖၧၩ့တၭ, မၩထ့ဖၭ ကီၩ့နီၪ, လူၫလၩ့ဝ့ၫ လၧအခိၪဎွံၪလီၩ့လီၫ. 4 ၦလနၩ့နၩ့ အၥၭထၪ့ လၧအၥၭခံဖၧၩ့တၭ, စံၭဝ့ၫဒၪ, မွဲဘၪနီၫလၫ ဆၧမၩ လူၬဂီၩ့ ၥိၪနၧၫ့မၧၫ့ ပျီၩပျီၩယီၩလဲၪ. 5 အဂဲးဘဲၫယီၩ ၥိၪနၧၫ့မၧၫ့ယီၩ အ့ၪအၪ့ဆၫဝ့ၫတၭ, မိန့ အဎွ့ၩ လၧဒန့ရံၫ ၥၧၫ့ယၩ အဘျဲၪတၭ, ဖ့ၪလၫ့ဝ့ၫ လၧၦၡၪ့ဖိၪၥ့ၪလီၫ. အဝ့ၫၥံၪ အီၪက့ၪ ဆၧမၪ လၧၦမုၪ အလီၩ့လီၫ. 6 ယ့ၫၡူၬ စံၭဝ့ၫဒၪ, မၩ လဂ့ၩ, မွဲဘၪနီၫ နၥံၪ မၩထံၬထၬ ၦမုၪယီၩလဲၪ. မွဲအမၩယူၭ ယၧၩ လၧဆၧမၩဂ့ၩ အဖၧၩ့လီၫ. 7 အဂဲးဘဲၫယီၩ ၦၡၪ့ဖိၪယၬဖိၪလဖၪနီၪ, အီၪလၧနၥံၪအၥိၭ ထံၪဎးတၭ, ထီးဒၪ မိမၩဂ့ၩ ဘၪနၥံၪအၥၭ လၧအဝ့ၫၥံၪနီၪ, နၥံၪ မၩၥ့ၪလီၫ. အ့ၪမွဲ ယၧၩယီၩ, ယအီၪလၧနၥံၪ အၥိၭ ထံၪဎးအ့ၬ. 8 ၦမုၪယီၩ ထီးဒၪ အမၩၥ့ၪတၭ, မၩယူၭဝ့ၫယူၭ, ဂဲၫလူၫလၩ့ဝဲၩ ၥိၪနၧၫ့မၧၫ့ လၧယမိၡါ အလီၩ့ယီၩ, မွဲလၧဆၧခုၪ့လၩ့ဘၧၩ့ယၧၩ အဂးလီၫ. 9 ယလီၩဘၪနၥံၪ တီၩတီၩယီၩ, ထီးဒၪအလး လၧဆၧၥၭထိၬအပရၧၫ့ယီၩ, ဘၪ ဆၧလီၩလၩ့လၬလၩ့ဝ့ၫ လၧဂၪ့ခိၪချိၫ့ ထၧၫ့ဖျိၪ့ယၫ လစီၪ့လါလါတၭ, ဆၧလၧၦမုၪ မၩဝ့ၫယီၩ, မိဘၪ ဆၧလီၩလၩ့လၬလၩ့ဝ့ၫ လၧဆၧနၪ့ထၪ့ထဲၩ့ အဂဲးလီၫ. 10 ၦလၧလဆံၫနံၫဂၩ အကျၩ စယုဒၭ အံၭစကၫရအၧၭ လဂၩ, လ့ၩဝ့ၫ လၧၦလုဆၧ အဒိၪၥံၪ အအီၪ ဘဲၫၥိၭ အမိဖ့ၪလၫ့ခွံၬ အဝ့ၪဒၪ လၧအဝ့ၫၥံၪ အစူၪဖၧၩ့လီၫ. 11 အဝ့ၫၥံၪ နါဂၧၫ့တၭ, အၥုၪ့ထိၬၥၭထိၬဝ့ၫနီၪ, အုၩ့လၩ့ လၧအမိဖ့ၪလၫ့ စ့ၩ လီၫ. အဝ့ၫဒၪ မိဖ့ၪလၫ့ခွံၬဝ့ၫ ဘဲၫၥ့ၪလဲၪ ဘဲၫၥ့ၪလဲၪနီၪ, အၪ့ဎၬဝ့ၫဒၪ အဆၧၫ့အထီ လၧအဂ့ၩလီၫ. 12 ဘိၪ့ ကိၪလဘၪဘၪ လၧမံၪ အနံၩ အခၪ့ထံၭ လၧအဝ့ၫၥံၪ မၩၥံၫ ဘိၪ့လ့ၩဖၬနီၪ, အထံၩအဖျဲၥံၪ အၪ့စၪ့ဝ့ၫ, ဘဲၫၥိၭ နမိအၪ့ဘၪ ဘိၪ့လ့ၩဖၬနီၪ, မွဲအဘၪနၥၭ လၧပလ့ၩတဲၩ့ဝဲၩ အလးခီၫခီၫလဲၪ. 13 အဝ့ၫဒၪ အၪ့မၧၫ့ အထံၩအဖျဲ နံၫဂၩတၭ, စံၭအဝ့ၫၥံၪ လ့ၩ လၧဒိၩ့ဖၧၩ့ တၭ, နၥံၪ မိဒၪ ၦၡၩလ့ၩယိၭထံၫ လဂၩတၭ; ဖိၬအခဲၫ့ဆံၭ. 14 ထီးအလ့ၩနုၬဝ့ၫ လစီၪ့စီၪ့နီၪ, လီၩဘၪ ဂံၪ့ကဆါ, ဆရၫ စံၭဝ့ၫ, ၦမွံၩအဒူၭ လၧယမိအၪ့ဘၪ ဘိၪ့လ့ၩဖၬ လၧယထံၩယဖျဲ အၥိၭနီၪ မွဲအအီၪခီၫခီၫလဲၪ. 15 အဝ့ၫ မိဒုၭနဲၪ နၥံၪ လၧဒူၭဖၭဒိၪ လၧထၭလဆၫ့ အီၪဝဲၩဝ့ၫ, ဒဲတဲၩ့ဝဲၩအၥၭတၭ, တဲၩ့ဝဲၩဆၧ လၧပဂး ထီးနီၪဆံၭ. 16 အထံၩအဖျဲ စဲၪ့ထၪ့တၭ, လ့ၩဝ့ၫ လၧဒိၩ့ဖၧၩ့နီၪ, ဒၪန့ဆၧ ဘဲၫယ့ၫၡူၬစံၭဝ့ၫ အၥိၭ တၭ, တဲၩ့ဝဲၩ ဘိၪ့လ့ၩဖၬ လီၫ. 17 ထီးမုဂၪလၩ့ အဝ့ၫဒၪ ဂဲၫဝ့ၫ လၧအထံၩအဖျဲ လဆံၫနံၫဂၩ အၥိၭလီၫ. 18 အဝ့ၫၥံၪ ဆၧၫ့နၩ့ဒံၩ့ခံၫ့ လၧစပွဲထံၭ အၪ့ဆၧ အဘိၩ့ဘၭတၭ, ယ့ၫၡူၬ စံၭဝ့ၫ, ယလီၩဘၪ နၥံၪ တီၩတီၩယီၩ ၦလၧနၥံၪအကျၩ လၧအအၪ့ဎုၬဆၧ လၧယၧၩ လဂၩ, မိဖ့ၪလၫ့ခွံၬ ယၧၩလီၫ. 19 အဝ့ၫၥံၪ အၥုၪ့အုၭအၥၭအုၭတၭ, စံၭဝ့ၫ လဂၩဘၪလဂၩ, မွဲယၧၩဧၪ. လဂၩဒၪမွဲ ယၧၩဧၪ. 20 မွဲအချဲၩ့ဆၧၫ့ဆၧ, လီၩဘၪ အဝ့ၫၥံၪ, မွဲၦလၧလဆံၫနံၫဂၩ အကျၩ လၧအဘၧၩ့လၩ့ဎုၬဆၧ လၧထွ့ၫဖၧၩ့ လၧယၧၩ လဂၩနီၪလီၫ. 21 ဘဲၫဆၧကွ့ၭအၥၭ လၧအဂဲး အၥိၭနီၪ, ၦၡၩအဖိၪခွၫ လ့ၩ တၡါလီၫ. မွဲလါနၫ့ဘိၩ, ၦလၧအဖ့ၪလၫ့ခွံၬ ၦၡၩအဖိၪခွၫ လဂၩယီၩ, ဘၪဆၧအၡၪ့လီၫ. အဝ့ၫလဂၩ အ့ၪလအီၪဖျဲၪဘၪတၭ, မွဲအဂ့ၩဒၪအဆၧဒံၭ လီၫ. 22 အဝ့ၫၥံၪ အၪ့ဆၧ အဘိၩ့ဘၭ နီၪ, ယ့ၫၡူၬ မၩန့စိၩ ကိၪလလီၪ့ ဆိၪဂ့ၩဝ့ၫ ကံၪ့ဘျ့ၭဝ့ၫတၭ, ဖ့ၪလၫ့ အဝ့ၫၥံၪ စံၭဝ့ၫဒၪ, မၩန့ အၪ့ဆံၭ. အယီၩမွဲ ယမိၡါလီၫ. 23 မၩန့စိၩ လိၫ့နီၪ, စံၭထၪ့အၪ့အူၭ ဆၧအခိးအတၩ ဖ့ၪလၫ့ အဝ့ၫၥံၪတၭ, ဆၧအီၪ လၧအဖၧၩ့နီၪ, အဝ့ၫၥံၪ အီၩဝ့ၫ ကိၭဂၩဒ့ၭလီၫ. 24 အဝ့ၫဒၪ လီၩဘၪ အဝ့ၫၥံၪ, ဆၧယီၩမွဲ ယၥွံၪ လၧအလူၫလၩ့အၥၭ လၧၦအၪဂၩ အဂး တၭ, ဘၪဆဲၫ့ လၧဆၧအုၩ့လၩ့အၥၫ့လီၫ. 25 ယစံၭနၥံၪ တီၩတီၩ လၧယလအီၩလၧၩ့ဘၪ စဘံၭၥၪအထံၫယီၩ, ထီးမုနံၩ လၧယမိအီၩအၥၫ့ လၧယွၩအဘၩ့အမုး အဖၧၩ့လီၫ. 26 ထီးအဝ့ၫၥံၪ ၥံၫကျံၩဆၧ ဂီၩ့နီၪ, လ့ၩထၪ့ဝ့ၫ လၧခိၪလီၩ့ အလဲအိၫ့ အလီၩ့လီၫ. 27 ယ့ၫၡူၬ စံၭအဝ့ၫၥံၪ, မုလနၩဎးယီၩ, နၥံၪအၥၭ မိဂၭဂီၩ့ လၧယကၠီၩ့ ကိၭဂၩဒ့ၭလီၫ. အဂဲးဘဲၫယီၩ ဆၧကွ့ၭအၥၭ, ယမိဖ့ၬခွံၬ ၦယူၬၥိၪ တၭ, ၥိၪလဖၪ မိလၩ့မုလၩ့ဖၭခွံၬဝ့ၫဒၪ လီၫ. 28 မွဲလါနၫ့တၭ, ယဂဲထုၪ့ထဲၩ့ အလးခဲၫ့နီၪ ယမိလ့ၩဝဲၩ လၧနၥံၪ အမ့ၬယၫ လၧဂၫလလံၫ အဖၧၩ့လီၫ. 29 စပံတၧၫ စံၭဝ့ၫ, ၦထီးအလူၬအၥၭ အ့ၪဂၭဂီၩ့ လါနၫ့နီၪ, ယဝ့ၫဒၪယီၩ ယၥၭ ဂၭဂီၩ့အ့ၬ. 30 ယ့ၫၡူၬ စံၭဝ့ၫ, ယလီၩဘၪနၧၩ တီၩတီၩ လနံၩယီၩ ကဲမုနၩခိၬယီၩ, ဆၫ့ဖၫ လချုၭ အီၩ့အိၪထၪ့ဒံၭဘၪ နံၫဖၧၫ့တၭ, နမိမီၪ့ဘံၭယၧၩ နးၥၧၫ့ဖၧၫ့လီၫ. 31 အဝ့ၫဒၪ ချဲၩ့ထၪ့ ဆီၪ့နဲၪ့အနီၪဒံၭ, ယ အ့ၪဘၪၥံၫဎုၬ လါနၫ့ လၧနၧၩနီၪ, ယမီၪ့ဘံၭနၧၩအ့ၬ. အထံၩအဖျဲ ထီးအလူၬနီၪ, စံၭဝ့ၫ ဘဲၫနီၪၥိၭဆ့လီၫ. 32 အဝ့ၫၥံၪ လ့ၩထီၩ့ လၧအလးကိၭဝ့ၫ ဂ့ၭ၁စ့မနံၫ တၭ, အဝ့ၫဒၪစံၭ အထံၩအဖျဲၥံၪ, ဆၧၫ့နၩ့ နၥံၪဝ့ၫ ထီးယီၩ လၧယဘၩဆိၪဖၪ အဘိၩ့ဘၭနီၪဆံၭ. 33 အဝ့ၫဒၪ ကိၭန့ စပံတၧၫ, ဒဲစယ့မံၭ, ဒဲစယီဟၫ့, လၧအၥိၭတၭ, ထီၫမံၫထီၫမၪဝ့ၫတၭ, အၥုၪ့အုၭအၥၭအုၭ ဒိၪမၬ, 34 စံၭ အဝ့ၫၥံၪ, ဆၧၥၭအုၭ အီၪဝၬဖီၩ့ယၧၩ ထီးယမိၥံၫ လီၫ. အီၪထီးယီၩတၭ, အီၪခိၭဆံၭ. 35 လ့ၩလၧယၫ လဆံၭဖိၪတၭ, ထွံၩလၩ့ လၧဂၪ့ခိၪ တၭ, ဘၩဆိၪဖၪ ဘဲၫၥိၭ အ့ၪၥ့ၪတၭ, နၩရံၩနီၪ မိဖီၩ့ခွံၬဝ့ၫဒၪလီၫ. 36 စံၭဝ့ၫ, အၭဘၫ, ဖါဧ့, နၥ့ၪဒၪဆၧလူၬလီၫ. မၩဖီၩ့ခွံၬလါ လိၫ့ယီၩ လၧယၧၩဆံၭ. မွဲလါနၫ့တၭ, ထီးဒၪ ယၥၭဒၪယဝ့ၫ မွဲအ့ၬ. မွဲထီးဒၪ နၥၭဒၪနဝ့ၫလီၫ. 37 ဂဲၫထဲၩ့တၭ, ဒၪဘၪ အဝ့ၫၥံၪ မံၫမၪနီၪ, စံၭစပံတၧၫ, စစဲမၧၫ့ဧ့, မွဲနၥံၪ မံၫမၪဆ့ဧၪ, နအီၪခိၭန့ၫ လနၩရံၩယီၩ ကဲၪအ့ၬဧၪ. 38 ဘဲၫၥိၭ နၥံၪ ထီးလ့ၩနုၬဘၪ လၧဆၧကျဲၩ့ဖစီၩ့ အဖၧၩ့ လဂ့ၩ, အီၪခိၭ ဒဲဘၩဆိၪဖၪဆၧဆံၭ. မွဲၥၭလမံၩ့ အၥၭ အီၪဝ့ၫ, အ့ၪမွဲ ဆၧဖံၭဆၧယၪလမံၩ့ အဂဲးဆါအဘၭဆါလီၫ. 39 အဝ့ၫဒၪ လ့ၩဒီၭဝ့ၫတၭ, ဘၩဆိၪဖၪဆၧနီၪ, စံၭဝ့ၫ, ဘဲၫအလးလး အၥိၭနီၪလီၫ. 40 ဂဲၫထဲၩ့ထဲၩ့ဒီၭဝ့ၫတၭ, ဒၪဘၪ အဝ့ၫၥံၪ မံၫမၪဒီၭတၭ, အဂဲးဘဲၫယီၩ အမ့ၬဖံၭ ဎၧၫ့ဝ့ၫလီၫ. အဝ့ၫၥံၪ မိစံၭဆၧၫ့ဝ့ၫ ဘဲၫၥ့ၪလဲၪ ဘဲၫၥ့ၪလဲၪနီၪ, လၥ့ၪယၫဘၪဝ့ၫလီၫ. 41 မွဲအဂဲၫထဲၩ့ ၥၧၫ့ဖၧၫ့လဖၧၫ့နီၪ, စံၭအဝ့ၫၥံၪ ဘိၩ့နဲၪ့ယီၩ မွဲနၥံၪ အီၪပွံၭ ဒဲမံၫမိချုၭဆ့ဧၪ. ဎွ့ၩနီၪလီၫ. နၩရံၩ ဘၪယူၭ. ယိခွါ, ၦၡၩ အဖိၪခွၫဘၪ ဆၧဖ့ၪလၫ့ခွံၬဝ့ၫ လၧၦဆၧဒဲၩဘၭဖိၪ အစူၪဖၧၩ့ယူၭ. 42 ဂဲထုၪ့တၭ, မွဲပလ့ၩၡီၩ့ဘီၪ. ယိခွါ, ၦလၧအဖ့ၪလၫ့ခွံၬယၧၩ လဂၩနီၪ, အီၪဘူၭထၪ့ယူၭလီၫ. 43 အဝ့ၫဒၪ ချဲၩ့ဆၧ အဘိၩ့ဘၭတၭ, ၦလၧလဆံၫနံၫဂၩအကျၩ စယုဒၭ လဂၩ ဂဲၫဝ့ၫ ချဲၫ့မၬ တၭ, ၦခမျၧး ဖိၬအခဲၫ့ အီၪလၧနၭၥံၪ ဒဲနိၪထိၭလဖၪ, ဂဲၫစဲၪ့ထၪ့ခွံၬ လၧၦလုဆၧအဒိၪၥံၪ, ဒဲၦကွ့ၭလံၬၥံၪ, ဒဲၦၥုၪ့က့ၭၥၭၡါၥံၪ အအီၪလီၫ. 44 ၦလၧအဖ့ၪလၫ့ခွံၬဝ့ၫ လဂၩနီၪ, ဖ့ၪလၫ့ ဆၧနဲၪ့လမံၩ့ လၧၦလဖၪနီၪတၭ, စံၭဝ့ၫဒၪ ထီးဒၪ ၦလၧယအဲၪဂါဝ့ၫ လဂၩနီၪ, မွဲအဝ့ၫနီၪ; ဖီၪ့ထၬအ့ၪခၧၫ့, ထဲၩ့ဆိၬ ခၧၫ့ခၧၫ့ဆံၭ. 45 ထီးအထီၩ့ဝ့ၫနီၪ, လ့ၩစိၩဝ့ၫ လၧအအီၪ ချဲၫ့မၬ, စံၭဝ့ၫဒၪ, ရၭဘံၫဧ့, ရၭဘံၫဧ့, တၭ အဲၪဂါဝ့ၫဒၪလီၫ. 46 အဝ့ၫၥံၪ အီၪက့ၪ အစူၪ လၧအလီၩ့တၭ, ဖီၪ့ထၬဝ့ၫဒၪလီၫ. 47 ၦလၧအဆၧၫ့ထုၪ့ ထီးနီၪ လဂၩ, ထုၬထၪ့ အနၭ, ဖ့ၬ ၦလုဆၧအခိၪ အဎီးအၡၩတၭ, အနါထူၬခွံၬလခီၫလီၫ. 48 ယ့ၫၡူၬ ချဲၩ့ထၪ့ဆၧတၭ, စံၭအဝ့ၫ, ဘဲၫၥိၭ နၥံၪ မိဖီၪ့န့ယၧၩတၭ, နၥံၪ ဂဲၫယူၭ လၧနၭၥံၪ ဒဲနိၪထိၭၥံၪ ဘဲၫၦဖီၪ့ထၬ ထမျၬ အၥိၭ မၬကၨ. 49 ယအီၪလၧနၥံၪအကျၩ, ယၥီၪ့ဆၧၥၫ့ဆၧ လၧဆၧလုအဂံၪ့ဖၧၩ့ ၥံၫ့ၥံၫ့နံၩ တၭ, နၥံၪ လဖီၪ့ထၬမၬ ယၧၩကၨ. မွဲလါနၫ့ဘိၩ, ဆၧမၩအၥၭယီၩ ဘဲၫၥိၭ ဆၧကွ့ၭအၥၭ မိလၧၫ့ထၪ့ဎွ့ၩထၪ့ဝ့ၫလီၫ. 50 ၦစဲၪ့ဒၪခွံၬဝ့ၫ ကိၭဂၩဒ့ၭတၭ, စဲၪ့ဖျိၭဝ့ၫဒၪ လီၫ. 51 ၦဖိၪၥၪခွၫ လဂၩ ဖိၬအခဲၫ့တၭ, ကီၩ့န့ၫ ဖၭဘဲၩ့လဘံၪ့လီၫ. ၦဖိၪၥၪခွၫၥံၪ ဖီၪ့ထၬဝ့ၫတၭ. 52 အဝ့ၫဒၪ ခွံၬၡိၭခွံၬ အဖၭဘဲၩ့တၭ, စဲၪ့ထၪ့ဘိၪ့ခွံၬ လၧအဝ့ၫၥံၪအအီၪလီၫ. 53 ၦလ့ၩၥိၫ့ယ့ၫၡူၬ လၧၦလုဆၧအခိၪ အအီၪလီၫ. ၦလုဆၧအဒိၪၥံၪ ထီးအလူၬ, ဒဲၦၥုၪ့က့ၭၥၭၡါ, ဒဲၦကွ့ၭလံၬၥံၪ အီၪကီၪ့ လၧအအီၪလီၫ. 54 စပံတၧၫ လဂၩ ဖိၬအခဲၫ့ ယဲၩ့ယိၬနီၪ, ထီၩ့လၧၦလုဆၧအခိၪ အဂံၪ့ တၭ, ဆၧၫ့နၩ့ဝ့ၫ လၧဆၧအခ့ၫအၡၩ အၥိၭတၭ, ဆူၭဆူၭမ့ၪလီၫ. 55 ၦလုဆၧအဒိၪၥံၪ, ဒဲၦကိၪ့ထၪ့ဆၧ ထီးအလူၬ, ဘဲၫၥိၭ အမိမၩၥံၫဘၪ ယ့ၫၡူၬနီၪ, အၪ့ဎၬ ၦထိးအၥၭ ထၫ့ဒုၪဒၩ အဝ့ၫနီၪတၭ, ဒၪန့ဝ့ၫအ့ၬ. 56 အဂဲးဘဲၫယီၩ ၦထိးအၥၭ လၧဆၧအဘျံၭအဘျၪ လၧအဂဲး အၪဂၩ လါနၫ့နီၪ, အဆၧချဲၩ့ မီၪ့ဎီၩ့အ့ၬ. 57 ၦလနၩ့နၩ့ ဂဲထုၪ့တၭ, ထိးအၥၭ လၧဆၧအဘျံၭအဘျၪ လၧအဂဲးတၭ, စံၭဝ့ၫဒၪ, 58 ပနါဂၧၫ့ ၦလဂၩယီၩ, စံၭဝ့ၫ လၧအမိမၩလၩ့ဎီးခွံၬ ဆၧလုအဂံၪ့ လၧၦမၩဝ့ၫ လၧအစူၪတၭ, ၥၧၫ့နံၩ အထးဖၧၩ့နီၪ, မိမၩထၪ့ဝ့ၫ အဂူၫဂၩ နးဖျိၪ့ လၧၦလမၩဘၪ လၧအစူၪလီၫ. 59 အဝ့ၫၥံၪ အဆၧချဲၩ့ လဘၪလိၬဘၪ ဘဲၫနီၪၥိၭဆ့လီၫ. 60 ၦလုဆၧအခိၪ, ဂဲထုၪ့ လၧဆၧၥၭကျၩတၭ, အၪ့စၪ့ ယ့ၫၡူၬနီၪ, စံၭဝ့ၫဒၪ, မွဲနချဲၩ့ဆၧၫ့ဆၧ နးထံၪအ့ၬဧၪ. အဝ့ၫၥံၪ ထိးအၥၭ လၧနဂး ဘဲၫၥ့ၪလဲၪ. 61 အဝ့ၫဒၪ အီၪဒၪအဆၧ လၩ့မါပံၭတၭ, ချဲၩ့ဆၧၫ့ဆၧ နးထံၪအ့ၬ. ၦလုဆၧအခိၪ အၪ့စၪ့ဒီၭ, စံၭဝ့ၫ, မွဲနမွဲ ၦလၧအဘၪ ဆၧဆိၪဂ့ၩ အဖိၪခွၫ, ဎရံၬနီၪဆ့ဧၪ, 62 ယ့ၫၡူၬ စံၭဝ့ၫ, မွဲယၧၩလီၫ. နၥံၪ မိဒၪဘၪ ၦၡၩအဖိၪခွၫ ဆၧၫ့နၩ့ လၧအစီၩ့အမၩ့ အစူၪထွ့ၪလခီၫနီၪ, ဂဲၫလၩ့ လၧမူၭခိၪ အဆၧအုၪ့ အလီၩ့လီၫ. 63 ၦလုဆၧအခိၪ ၡၫ့ယၬ အဆဲၫ့တၭ, စံၭဝ့ၫဒၪ, ပမိမၩဒံၭ ဆၧထိးအၥၭ လၧအဂူၫဂၩအလး အီၪဘဲၫၥ့ၪလဲၪ. 64 မွဲအဒုၪဒွ့ၪယွၩနီၪ နၥံၪ နါဂၧၫ့ယူၭတၭ, မွဲနၥံၪ ဆီၫ့မီၪ့ ဘဲၫၥ့ၪလဲၪ. ၦထီးအလူၬ စ့ၩရၫ့ဝ့ၫ လၧအကြၨၭဘၪၥံၫလီၫ. 65 ၦလနၩ့နၩ့ ထိၪဖျံၭဝ့ၫတၭ, မၩဘံၭ အမ့ၬနီၪ, မ့ၭဝ့ၫတၭ, စံၭဝ့ၫ, ချဲၩ့ဆၧ လၧမီၪအချိၬဘီၪ. ဆၧအခ့ၫအၡၩလဖၪ ဖီၪ့ထၬ ဒဲၩဝ့ၫဒၪလီၫ. 66 စပံတၧၫ အီၪဝ့ၫ လၧလၬလခီၫ လၧဆၧဝၩ့ဖၧၩ့ အဘိၩ့ဘၭနီၪ, ၦလုဆၧအခိၪ အခ့ၫအၡၩမုၪလဂၩ ဂဲၫဝ့ၫတၭ, 67 ထီးအဒၪဘၪ စပံတၧၫ ဆူၭဆူၭမ့ၪ, ယိဝ့ၫ လၩ့ထံးလၩ့ဆ့ၭ နီၪ, စံၭဝ့ၫဒၪ, နဝ့ၫဒၪယီၩ မွဲနအီၪယူၭ လၧၦနၭဇရ့ၭဖိၪ ယ့ၫၡူၬ အၥိၭလီၫ. 68 အ့ၪမွဲ အဝ့ၫဒၪ မီၪ့ဘံၭဝ့ၫတၭ, စံၭဝ့ၫဒၪ, ယၥ့ၪယၫအ့ၬ. နချဲၩ့ဆၧနီၪ ယနၪၥ့ၪအ့ၬ. စဲၪ့ထၪ့ခွံၬဝ့ၫ လၧဆၧဝၩ့ဖၧၩ့ အမ့ၬယၫ လၧခီၫ့တၭ, ဆၫ့ဖၫ အီၩ့အိၪ ထၪ့ဝ့ၫဒၪလီၫ. 69 ဆၧအခ့ၫအၡၩမုၪ လဂၩဒၪဒီၭ, စံၭၦလၧအဆၧၫ့ထုၪ့ အီၪဝ့ၫ လၧအနဲၩ့ထံၭလဖၪနီၪ; အဝ့ၫလဂၩယီၩ, မွဲအအီၪယူၭ လၧၦလဖၪနီၪအကျၩ လီၫ. 70 စပံတၧၫ မီၪ့ဘံၭဒီၭဝ့ၫ လီၫ. အီၪဝ့ၫ မီခိၬတၭ, ၦဆၧၫ့ထုၪ့ လၧအနဲၩ့ထံၭလဖၪ စံၭဒီၭ စပံတၧၫ, နဝ့ၫဒၪယီၩ နမွဲတၡါ ၦလၧအဝ့ၫၥံၪအကျၩ လဂၩလီၫ. အဂဲးဘဲၫယီၩ, နမွဲ ၦဂၫလလံၫဖိၪဆ့ တၭ, နလူ လၩ့ဂၬ အဝ့ၫနီၪလီၫ. 71 အဝ့ၫဒၪ ဆိၪဆၧစံၭဆၧတၭ, ဆိၪလၩ့အၥၭ, ၦလၧနၥံၪစံၭ လဂၩနီၪ ယၥ့ၪယၫအ့ၬ. 72 ဆၫ့ဖၫ အီၩ့အိၪထၪ့ဝ့ၫ ချဲၫ့မၬ နံၫဖၧၫ့လဖၧၫ့ လီၫ. စပံတၧၫ နၪ့ထၪ့ထဲၩ့ လၧယ့ၫၡူၬ စံၭဝ့ၫ, လၧဆၫ့ဖၫ လချုၭ အီၩ့အိၪထၪ့ဒံၭဘၪ နံၫဖၧၫ့နီၪ, နမိမီၪ့ဘံၭယၧၩ နးၥၧၫ့ဖၧၫ့လီၫ. ဆီၫ့မီၪ့လၩ့အၥၭတၭ, ဂၪ့ဝ့ၫဒၪလီၫ.

1 ဆၧဖၩ့ထၪ့တၭ, ၦလုဆၧအဒိၪၥံၪ, ဒဲၦၥုၪ့က့ၭၥၭၡါၥံၪ, ဒဲၦကွ့ၭလံၬၥံၪ, ဒဲၦကိၪ့ဆၧၥ့ၪ ထီးအလူၬလဖၪနီၪ, ကိၪ့လိၬအၥၭ ချဲၫ့မၬ တၭ, စၧၩ့ထၬ ယ့ၫၡူၬနီၪ, လ့ၩၥိၫ့ ဖ့ၪလၫ့ဝ့ၫ လၧစပဲလၭလီၫ. 2 စပဲလၭ အၪ့စၪ့ဝ့ၫ, နဝ့ၫဒၪယီၩ နမွဲ ၦယုဒၫဖိၪၥံၪ အစဎွၩဧၪ. အဝ့ၫဒၪ ချဲၩ့ဆၧၫ့ဆၧတၭ, စံၭဝ့ၫ, နစံၭယူၭ ဆၧယူၭ. 3 ၦလုဆၧအဒိၪလဖၪ အီၪက့ၪ ဆၧမၪ လၧအလီၩ့ အၪမံၩ့လီၫ. 4 စပဲလၭ အၪ့စၪ့ဒီၭဝ့ၫတၭ, စံၭဝ့ၫဒၪ, မွဲနချဲၩ့ဆၧၫ့ဆၧ နးမံၩ့အ့ၬဧၪ. အဝ့ၫၥံၪ ထိးအၥၭ လၧနဂဲး ဆံၭအၪဆံၭအၪလဲၪနီၪ, ယိဆီၫ့မီၪ့ခွါဆံၭ. 5 ယ့ၫၡူၬ ချဲၩ့ဆၧၫ့လၧၩ့ဆၧ နးထံၪအ့ၬ. မၩအၥၭဘဲၫနီၪတၭ, စပဲလၭ ထီၫမံၫထီၫမၪဝ့ၫလီၫ. 6 လၧဆၧဘိၪ့နီၪ, ထီးဒၪ အဝ့ၫၥံၪ အၪ့ကံၩ့ထဲၩ့ ၦထီၫ့ဖိၪ လဂၩဂၩတၭ, ၦဒိၪကွဲၪဖျါဝ့ၫ လၧအဂးလီၫ. 7 ၦလဂၩ ကိၭဝ့ၫအမံၩ့ စဘရၭဘၭ အီၪဝ့ၫ လၧထီၫ့ဖၧၩ့ လၧအထံၩအၥိၭလဖၪ လၧအမၩတုၩ့ထၪ့တုၩ့လၩ့ဆၧ လၧအၥိၭတၭ, မၩၥံၫ ၦၡၩ လၧဆၧတုၩ့ထၪ့တုၩ့လၩ့ အဖၧၩ့လီၫ. 8 ၦခမျၧး အၪ့ကံၩ့ ကိၭၡၭထၪ့ဝ့ၫ ဘဲၫၥိၭ အမိမၩဝ့ၫ ဘဲၫအထူၫအရူၫ အီၪဝ့ၫ အၥိၭနီၪလီၫ. 9 စပဲလၭ ချဲၩ့ဆၧၫ့ဝ့ၫတၭ, စံၭဝ့ၫဒၪ, မွဲအဘၪနၥံၪအၥၭ လၧယမိကွဲၪဖျါန့ နၥံၪ အဂး လၧၦယုဒၫ အစဎွၩနီၪဆ့ဧၪ. 10 အဂဲးဘဲၫယီၩ ၥ့ၪယၫဝ့ၫ လၧၦလုဆၧအဒိၪလဖၪနီၪ ဖ့ၪလၫ့ဝ့ၫ လၧဆၧၥၭခ့ၬ အကၠီၩ့လီၫ. 11 ၦလုဆၧအဒိၪၥံၪ ပဂၨၪထၪ့ ၦခမျၧးအခဲၫ့ ဘဲၫၥိၭ ၦဒိၪ မိကွဲၪဖျါ စဘရၭဘၭ လဂၩ လၧအဝ့ၫၥံၪ အဂးလီၫ. 12 စပဲလၭ ချဲၩ့ဆၧၫ့ဆၧ, စံၭဒီၭ အဝ့ၫၥံၪ, အ့ၪမွဲဘဲၫနီၪတၭ, မွဲအဘၪနၥံၪအၥၭ လၧယမိမၩ ၦလၧနၥံၪ ကိၭ ၦယုဒၫဖိၪၥံၪ အစဎွၩ လဂၩ လၧဆၧနီၪလမံၩ့လဲၪ. 13 ၦကိၭၡၭထၪ့ဒီၭ, ဖျၩထၪ့ခွံၬ အဝ့ၫ လၧထုၪ့စူၪယၫ အလီၩ့ဘီၪ. 14 စပဲလၭ စံၭ အဝ့ၫၥံၪ, ဘၪနီၫလဲၪ. မွဲအမၩ ဆၧနီၫလၫအအၧၩ့ လမံၩ့လဲၪ. အဝ့ၫၥံၪ ကိၭထၪ့ဒီၭဝ့ၫ နၭနဲၪ့ အလးဒံၭ, ဖျၩထၪ့ခွံၬ အဝ့ၫ လၧထုၪ့စူၪယၫ အလီၩ့ဘီၪ. 15 စပဲလၭနီၪ အၥၭ အီၪလၧအမိမၩဝ့ၫ ဘဲၫအဘၪ ၦခမျၧးအၥၭ အၥိၭတၭ, ကွဲၪဖျါ စဘရၭဘၭ လၧအဂးတၭ; ယ့ၫၡူၬနီၪ မွဲအဒိၪဝ့ၫထးဝ့ၫ ဂီၩ့တၭ, ဖ့ၪလၫ့ခွံၬဝ့ၫ ဘဲၫၥိၭ အမိဘၪ ဆၧဖျၩထၪ့ခွံၬဝ့ၫ လၧထုၪ့စူၪယၫ အလီၩ့လီၫ. 16 ၦၥုၭဖိၪလဖၪ မီၩ့ဝ့ၫ လၧဆၧစ့ၩရၫ့ခွးအလး, ဆၧကိၭဝ့ၫ ဖြံၫတိရအၫ့တၭ, အဝ့ၫၥံၪ ကိၭကီၪ့ ၦၥုၭဖိၪ ထၧၫ့ဒီၪ့ယၫတၭ, 17 ဒုၭကီၩ့ဒုၭၥိၭထၪ့ဝ့ၫ လၧဆၧကီၩ့ဆၧၥိၭ အဝီၩလုၭဖုၭတၭ, ထဲၫ့၁ရဖူၩ လၧဆၧဆူၪနီၪ, ဒုၭချုၬထၪ့ဝ့ၫလီၫ. 18 အဝ့ၫၥံၪ ချဲၩ့ဒုၪ့ဝ့ၫတၭ, စံၭဝ့ၫ, ၦယုဒၫဖိၪၥံၪ အစဎွၩဧ့, 19 ဒိၪဝ့ၫထးဝ့ၫ အခိၪဎွံၪ လၧဖီးဘီၩ့တၭ, ထိၪဖျံၭဝ့ၫနီၪ, ထွံၩလၩ့အခၪ့ လၧအမ့ၬယၫတၭ, ဘၩထၪ့ဝ့ၫဒၪလီၫ. 20 ဒုၪဒွ့ၪဝ့ၫ ဂီၩ့နီၪ, ဘဲၪ့လၩ့ခွံၬ အကီၩ့အၥိၭ အဝီၩလုၭဖုၭတၭ, ဒုၭကီၩ့ဒုၭၥိၭထၪ့ထဲၩ့ဝ့ၫ လၧအကီၩ့အၥိၭဒၪဝ့ၫတၭ, လ့ၩၥိၫ့ထၪ့ခွံၬဝ့ၫ ဘဲၫၥိၭ အမိဖျၩထၪ့ဝ့ၫ လၧထုၪ့စူၪယၫ အလီၩ့လီၫ. 21 စအလ့ၭစၪ့ဒၧၫ ဒဲစရူဖၧၭ အဖါ, ၦစဲၫရံနံၫဖိၪ စစဲမၧၫ့ လဂၩ အီၪဝ့ၫ လၧခီၫ့နီၪ ဂဲၫ လၧဖၧၩ့ၥၭ အဘိၩ့ဘၭတၭ, အဝ့ၫၥံၪ အၪ့မၧၫ့ဆီၪ့ အဝ့ၫ ယိၭ အထုၪ့စူၪယၫလီၫ. 22 အဝ့ၫၥံၪ လ့ၩၥိၫ့ဝ့ၫ ထီၩ့လၧဂီၫလဂိၥၫ အလး, ဘဲၫၦစံၭဆၧ အၥိၭ, ဆၧခိၪဎွံၪလဲၫအလးတၭ, 23 ဒုၭအီၩဝ့ၫ လၧစဘံၭထံၫ လဲၩဎုၬဝ့ၫ လၧမူၫရၫ့တၭ, အဝ့ၫဒၪ အီၩဝ့ၫ အ့ၬ. 24 ထီးအဝ့ၫၥံၪ ဖျၩထၪ့ဝ့ၫ လၧထုၪ့စူၪယၫ အလီၩ့ ဂီၩ့တၭ, အၪ့နၩ့ဖၭဝ့ၫ အကီၩ့အၥိၭနီၪ, ၦလဂၩဂၩ မိန့ဘၪဝ့ၫ ဆံၭအၪလဲၪ ဆုၬဆုၬနီၪ, ဘဲၫၥိၭ အမိၥ့ၪယၫဝ့ၫတၭ, ဖၭဝ့ၫဒၪလီၫ. 25 ဘၪ ၥၧၫ့နၩရံၩတၭ, အဝ့ၫၥံၪ ဖျၩထၪ့ အဝ့ၫလီၫ. 26 လံၬ လၧၦအီၪက့ၪ ဆၧမၪ လၧအလီၩ့ အီၪကွ့ၭအၥၭ လၧအဖၫ့ခိၪ, ၦယုဒၫဖိၪၥံၪ အစဎွၩလီၫ. 27 အဝ့ၫၥံၪ ဖျၩထၪ့ဎုၬ ၦထမျၬ နံၫဂၩ လၧအၥိၭ, လၧအစူၪထွ့ၪလခီၫ လဂၩ, လၧအစူၪစ့ၪလခီၫ လဂၩလီၫ. 28 ဆၧကွ့ၭအၥၭ လၧၫ့ထၪ့ဎွ့ၩထၪ့ဝ့ၫ လၧအစံၭဝ့ၫဒၪ, အဝ့ၫဒၪယီၩ ဘၪ ဆၧဝံဎုၬနၬဎုၬ အၥၭ လၧၦမၩမၪဆၧလဖၪ အကျၩ လီၫ. 29 ၦလဲးလီၩ့လဲးထၪ့လဖၪ ဖျၭလၩ့ အခိၪတၭ, ဒုၪဒွ့ၪဝ့ၫနီၪ, စံၭဝ့ၫဒၪ, ဟဲၬ, ၦလၧအမၩလၩ့ဎီးခွံၬ ဆၧလုအဂံၪ့ တၭ, မၩထဲၩ့ဝ့ၫ လၧၥၧၫ့နံၩ အထးဖၧၩ့ လဂၩ ဧ့, 30 ထိးထဲၩ့တၩ့ထဲၩ့ဒၪနၥၭတၭ, ဂဲၫထဲၩ့လၩ့ လၧထုၪ့စူၪယၫ အလီၩ့ဆံၭ. 31 ဘဲၫနီၪအၥိၭ ၦလုဆၧအဒိၪၥံၪ, ဒဲၦကွ့ၭလံၬၥံၪဒုၪဒွ့ၪ အဝ့ၫဆ့တၭ, စံၭလိၬအၥၭ, အဝ့ၫယီၩ ထိးထဲၩ့တၩ့ထဲၩ့ဒၪအၥၭ ၥ့ၪအ့ၬ. 32 ဘဲၫၥိၭ ပမိဒၪဘၪ, ဒဲနဲၩထဲၩ့ဆၧနီၪ, မွဲဎရံၬ, ၦအံၫစရ့လၭဖိၪၥံၪ အစဎွၩ ဂဲၫထဲၩ့လၩ့ လၧထုၪ့စူၪယၫ အလီၩ့ ဘိၩ့နဲၪ့ယီၩ ဆံၭ. ၦလၧအဘၪ ဆၧဖျၩထၪ့ဎုၬဝ့ၫ လၧအၥိၭနီၪ, ဒုၪဒွ့ၪဝ့ၫဆ့လီၫ. 33 လၧဎူၫနၩရံၩနီၪ ဆၧခံၭဝ့ၫ လၧခးဖၧၩ့ ထၧၫ့ဘံၪ့ယၫ ထီၩ့လၩ့ ခွံၫနၩရံၩလီၫ. 34 ထီးအဘၪ ခွံၫနၩရံၩနီၪ ယ့ၫၡူၬ ကိၭၡၭထၪ့ဆၧ လၧအလူဖၭဒိၪတၭ, စံၭဝ့ၫဒၪ, "အ့လိအံၫ, အ့လိအံၫ လ့မၫစဘၭ၁နဲ", ဘဲၫၦစံၭဆၧ အၥိၭ, ယယွၩဧ့, ယယွၩဧ့, မွဲဘၪနီၫ နစဲၪ့ဒၪ ယၧၩလဲၪ. 35 ၦဆၧၫ့ထုၪ့ အီၪလၧအနဲၩ့ထံၭ လနၩ့နၩ့ နါဂၧၫ့ဝ့ၫတၭ, စံၭဝ့ၫ, ယိခွါ, မွဲအကိၭ စအံၫလဲယၫလီၫ. 36 ၦလဂၩ ထဲၩ့စဲၪ့ စုၪလၩ့စီၪဎၧၩ့ မၫဆမံၭ လလီၪ့ လၧဆၧဆဲၪ့ထံၫတၭ, ယူၬထၪ့ဝ့ၫ လၧဖီးလဘီၩ့ အခံၫထိၭ တၭ, ဒုၭအီၩဝ့ၫ တၭ, စံၭဝ့ၫဒၪ, အီၪဒၪဝ့ၫဆံၭ. မွဲစအံၫလဲယၫ မိဂဲၫထိးထဲၩ့တၩ့ထဲၩ့ဝ့ၫ, လဂဲၫဘၪလဲၪနီၪ, မွဲပယိၡီၩ့ဘီၪ. 37 ယ့ၫၡူၬ ကိၭၡၭထၪ့ဆၧ လၧအလူဖၭဒိၪတၭ, အၥၭ စဲၪ့ထၪ့ဝ့ၫဒၪလီၫ. 38 ဆၧလုဂံၪ့ အကလကၫ ထ့ဖၭ လၧအခံၫထိၭ ဖိးလၩ့ လၧအခၪ့ထံၭနံၫခီၫလီၫ. 39 ၦၥုၭဖိၪ လယၩအခိၪ လဂၩ လၧအဆၧၫ့ထုၪ့ လၧအမ့ၬယၫနီၪ, ဒၪဘၪ လၧအကိၭၡၭထၪ့ ဘဲၫနီၪ အၥၭစဲၪ့ထၪ့ဝ့ၫ တၭ, စံၭဝ့ၫဒၪ, အယီၩလဂၩမွဲ တၡါ ယွၩအဖိၪခွၫလီၫ. 40 ၦမုၪ အီၪလနၩ့နၩ့ လၧအယိစိၩဝ့ၫ, နးမၫရံၫမၭဂဒၫလံနံၫ, စယ့မံၭ အဆံၭလဂၩ ဒဲစယိစ့ၭ အမိ နးမၫရံၫ, ဒဲနးစလိမံၫလဖၪ အီၪဝ့ၫ လၧအကျၩနီၪလီၫ. 41 လၧယ့ၫၡူၬ အီၪဝ့ၫ လၧဂၫလလံၫနီၪ, အဝ့ၫၥံၪ ဖိၬအခဲၫ့တၭ, လုအၪ့လုအီၩဝ့ၫ လီၫ. ၦမုၪအဂူၫဂၩ လၧအဂဲၫဖိၬအခဲၫ့ ထီၩ့လၧယရုစလံၫ့ အီၪဝ့ၫ အၪဂၩဆ့လီၫ. 42 ထီးဘၪ မုဂၪလၩ့ အခံၫ့အခၫတၭ, ဘၪမုတဲၩ့ဝဲၩဆၧ အမုနံၩ, ဘဲၫၦစံၭဆၧ အၥိၭ, မးၥံၫအနံၩ လချုၭ ဘၪဒံၭဘၪတၭ, 43 ၦကိၪ့လိၬဆၧ အီၪလၧအလၩအဖၩ့ ၦအၫရမၥံအၫဖိၪ စယိၥၭ လၧအနၫ့ဆါ ယိလါ ယွၩအဘၩ့အမုး အဖၧၩ့ၥၭ လဂၩ ဂဲၫဝ့ၫတၭ, အီၪက့ၪဒူၩအၥၭ တၭ, လ့ၩဝ့ၫ လၧစပဲလၭ အအီၪနီၪ, အၪ့ကံၩ့ထဲၩ့ ယ့ၫၡူၬ အစွၪလီၫ. 44 မွဲအၥံၫယူၭနီၪ စပဲလၭ ထီၫမံၫထီၫမၪဝ့ၫတၭ, ကိၭန့ ၦၥုၭဖိၪ လယၩအခိၪ လဂၩတၭ, အၪ့စၪ့ဝ့ၫ, မွဲအၥံၫယူၭဧၪ. 45 ထီးၦၥုၭဖိၪ လယၩအခိၪ ဒုၭၥ့ၪယၫဝ့ၫတၭ, ဖ့ၪလၫ့ဝ့ၫ အစွၪ လၧစယိၥၭလီၫ. 46 အဝ့ၫဒၪ ဎွ့ၩဆၧဘွၩ ဖျ့ၫလံၬကံၭ, ဆိၬလၩ့ထဲၩ့ အစွၪတၭ, ဘီၪ့ထၪ့ထဲၩ့ဝ့ၫ လၧဆၧဘွၩ ဖျ့ၫလံၬကံၭနီၪ, အီၪက့ၪလၩ့ဝ့ၫ လၧဆၧၥွၪခိၪ လၧအချိၬန့ဝ့ၫ လၧလိးအဖၧၩ့ လီၫ. ချံးစိၩ လိးလဖျိၪ့ လၧဆၧၥွၪခိၪ အဖိးထိၭလီၫ. 47 ဆၧအီၪက့ၪလၩ့ဝ့ၫအလးနီၪ, နးမၫရံၫမၭဂဒၫလံနံၫ ဒဲစယိစ့ၭ အမိ နးမၫရံၫ ဒၪဘၪဝ့ၫလီၫ.

1 မးၥံၫအနံၩ ဖီၩ့ခွံၬတၭ, နးမၫရံၫမၭဂဒၫလံနံၫ, ဒဲစယ့မံၭအမိ နးမၫရံၫ, ဒဲနးစလိၫမံၥံၪ, ဎွ့ၩ ဆၧနၧၫ့မၧၫ့ ဘဲၫၥိၭ အမိလ့ၩဂုၪဘၪ အဝ့ၫနီၪလီၫ. 2 နွ့ၫနံၩအကျၩ မုခၪ့ထံၭလနံၩ ဂီၩဂီၩလ့ၬ လၧမုဂဲၫထၪ့နီၪ, ၦမုၪလဖၪ လ့ၩ ထီၩ့လၧဆၧၥွၪခိၪ အအီၪလီၫ. 3 စံၭလိၬအၥံၪအၥၭ, မွဲပလၫ မိချံးခွံၬန့ပၧၩ လၧလိးအီၪ လၧဆၧၥွၪခိၪ အဖိးထိၭ လဂၩလဲၪ. 4 အဂဲးဘဲၫယီၩ မွဲ အဒိၪမၬလီၫ. ယိထၪ့ဆၧတၭ, ဒၪဘၪ လိး ချံးခွံၬယူၭဝ့ၫယူၭ. 5 လ့ၩနုၬဝ့ၫ လၧဆၧၥွၪခိၪ အဖၧၩ့တၭ, အဝ့ၫၥံၪ ဒၪဘၪ ၦဖိၪၥၪခွၫ လဂၩ ၥိၭ ဝိၬလိၫ့ဘွၩ, ဆၧၫ့နၩ့ဝ့ၫ, လၧအစူၪထွ့ၪလခီၫ့တၭ, အဝ့ၫၥံၪ ၥၭမဲၪၥၭဖျဲၩ့ဝ့ၫဒၪ လီၫ. 6 အဝ့ၫဒၪ စံၭအဝ့ၫၥံၪ, ထီးၥၭမဲၪၥၭဖျဲၩ့ လဂ့ၩ, နၥံၪ အၪ့ဎၬ ၦနၭဇရ့ၭဖိၪ ယ့ၫၡူၬ လၧအဘၪၥံၫဝ့ၫ လၧထုၪ့စူၪယၫ အလီၩ့လီၫ. အဝ့ၫဒၪ ဂဲထုၪ့ထဲၩ့ယူၭ, အီၪ ထီးယီၩအ့ၬ. ယိခွါ, အလးထီးၦအီၪက့ၪလၩ့ အဝ့ၫဒၪဘီၪ. 7 မွဲလါနၫ့တၭ, ထဲၩ့ လီၩဘၪ အထံၩအဖျဲၥံၪ, ဒဲစပံတၧၫ, လၧအဝ့ၫလဂၩ မိလ့ၩဝဲၩ လၧနၥံၪ အမ့ၬယၫ လၧဂၫလလံၫ အဖၧၩ့ ဘဲၫအလီၩဘၪဝဲၩ နၥံၪ အၥိၭနီၪ, နၥံၪ မိဒၪဘၪဝ့ၫ ထီးနီၪလီၫ. 8 အဝ့ၫၥံၪ စဲၪ့ထၪ့ဝ့ၫ ချဲၫ့ချဲၫ့လ့ၬတၭ, ထဲၩ့စဲၪ့ခွံၬဝ့ၫ လၧဆၧၥွၪခိၪနီၪ ဝၭထိၬဝ့ၫ, ထီၫမံၫထီၫမၪတၭ, လီၩဘၪ ၦနးဂၩ နးမံၩ့အ့ၬ. အဂဲးဘဲၫယီၩ ၥၭမဲၪၥၭဖျဲၩ့ဝ့ၫဒၪလီၫ. 9 နွ့ၫနံၩအကျၩ မုခၪ့ထံၭအနံၩ ဂီၩဂီၩလ့ၬ အဝ့ၫဒၪ ဂဲထုၪ့ထဲၩ့တၭ, ဒုၭနဲၪဆိၫအၥၭ လၧနးမၫရံၫမၭဂဒၫလံနံၫ လၧအနၫ့ထၪ့ခွံၬယူၭ ဆၧနၪနွ့ၫဒုၩ လၧအလီၩ့ လဂၩနီၪလီၫ. 10 ၦအီၪဝဲၩဝ့ၫ လၧယ့ၫၡူၬ အၥိၭနီၪ, အၥုၪ့ခါၥၭလၩ့တၭ, ဂၪ့ဆၧယၧၩ့ဆၧ အဘိၩ့ဘၭနီၪ, နးမၫရံၫ လ့ၩလီၩဘၪ အဝ့ၫၥံၪလီၫ. 11 ထီးအဝ့ၫၥံၪ နါဂၧၫ့ လၧအမၧၫ့ထၪ့ထဲၩ့, ဒဲနးမၫရံၫ ဒၪဘၪဝ့ၫနီၪ နဲၩဝ့ၫအ့ၬ. 12 ဆၧနီၪလဖၪ အလးခဲၫ့တၭ, ၦလၧအဝ့ၫၥံၪ အကျၩ နံၫဂၩ စဲၪ့ဝ့ၫတၭ, လ့ၩထၪ့ လၧခီၫ့နီၪ, အဝ့ၫဒၪ နဲၪဖျီၪထၪ့အၥၭ လၧအဝ့ၫၥံၪ လၧအခံးအဂၩ့ လမံၩ့ဒၪလီၫ. 13 ၦနံၫဂၩနီၪ ဂဲၫထဲၩ့ လီၩဘၪ ၦအီၪလၩ့ထးလဖၪတၭ, အဝ့ၫၥံၪ နဲၩဝ့ၫဒၪဆ့အ့ၬ. 14 လၧခဲၫ့ထဲၩ့နီၪ, ၦဆံၫလဂၩ ဆၧၫ့နၩ့ဒံၩ့ခံၫ့ လၧစပွဲထံၭ အဘိၩ့ဘၭတၭ, အဝ့ၫဒၪ နဲၪဖျီၪထၪ့ အၥၭ လၧအဝ့ၫၥံၪနီၪ, အဝ့ၫၥံၪ လနဲၩဘၪ ၦလၧအဒၪဘၪဝ့ၫ လၧအဂဲထုၪ့ထဲၩ့ယူၭတၭ, လၧအဝ့ၫၥံၪ အဆၧလနဲၩဘၪ ဒဲအၥၭနီၩ့ အကၠီၩ့တၭ, အၪ့လၬဝ့ၫဒၪလီၫ. 15 အဝ့ၫဒၪ စံၭအဝ့ၫၥံၪ, လ့ၩ လၧဂၪ့ခိၪချိၫ့ ထၧၫ့ဖျိၪ့ယၫ တၭ, လီၩလၩ့လၬလၩ့ ဆၧၥၭထိၬအပရၧၫ့ လၧကယဲ ၦၡၩ ကိၭဂၩဒ့ၭ ဆံၭ. 16 ၦလၧအနဲၩ့ထဲၩ့ဆၧ ဒဲဒိၭဘၭတံၫဇၫ့ အၥၭ လဂၩဂၩနီၪ, မိထီၩ့ဝ့ၫ လၧဆၧထိးထဲၩ့တၩ့ထဲၩ့ လီၫ. အ့ၪမွဲ ၦလၧအလနဲၩဘၪဝ့ၫ လဂၩဂၩနီၪ, မိဘၪ ဆၧစ့ၩရၫ့စၪလီၫ. 17 ၦလၧအနဲၩဆၧလဖၪနီၪ, ဆၧမိမၩလၩ့လၭအၥၭ လၧအဝ့ၫၥံၪ ဘဲၫယီၩ, မွဲအမိနၫ့ထၪ့ခွံၬ ဆၧနၪ လၧယမံၩ့, မိချဲၩ့ထၪ့ဆၧ လၧၦဂူၫဂၩၥံၪအလၨ လခီၫ. 18 မိဖီၪ့ ဂူ တၭ, အ့ၪအီၩ ဆၧမၧၩ့ၥံၫနီၪ, မိဘၪဆၧ နးမံၩ့အ့ၬ. မိအီၪက့ၪထၪ့ အစူၪ လၧၦအဆၫလဖၪ အလီၩ့ တၭ, အဝ့ၫၥံၪ မိဘျၪထဲၩ့ဝ့ၫလီၫ. 19 မၩအၥၭဘဲၫနီၪတၭ, ကဆါ လီၩလၩ့လၬလၩ့ဆၧ လၧအဝ့ၫၥံၪနီၪ အလးခဲၫ့, ဆၧအၪ့မၩန့ထၪ့ဝ့ၫ လၧမူၭခိၪနီၪတၭ, ဆၧၫ့နၩ့ဝ့ၫ လၧယွၩအစူၪထွ့ၪလခီၫလီၫ. 20 အဝ့ၫၥံၪ စဲၪ့ လီၩလၩ့လၬလၩ့ဆၧ လၧအလး ကိၭစီၪ့ဒ့ၭတၭ, ကဆါ မၩဎုၬဆၧ လၧအဝ့ၫၥံၪ အၥိၭနီၪ မၩဂုးမၩခၧၫ့ ဆၧအလူအထၫ လၧဆၧလၩ့လၭ လၧအမၩအၥၭနီၪလီၫ.